Faafuge ge biya mashroou huttuvan ulhenee keevve?\nފާފުގެ ބިޔަ މަޝްރޫއު ހުއްޓުވަން އުޅެނީ ކީއްވެ؟\nރައީސް ނަޝީދު ޕްރިންސް ވަލީދަށް ނިޝާން އިއްޒުއްދީނުގެ އިއްޒަތް އަރުވަނީ\nހަދާންވާ ގޮތުން 2009 ވަނަ އަހަރު އޭރުގެ ރައީސް މުހައްމަދު ނަޝީދު ސައޫދީ ޝަހީ އާއިލާގެ ބިލިޔަނަރު ޕްރިންސް އަލްވަލީދާ ބައްދަލު ކުރައްވާ ރައީސް އޮފީހުގައި ދިވެހި ރާއްޖޭގައި އޭރު އެރުވޭ އެންމެ މަތީ ދެވަނަ ޝަރަފު ކަމަށްވާ، ނިޝާން އިއްޒުއްދީންގެ އިއްޒަތުގެ ލަގަބު ޕްރިންސްއަށް އެރުވި އެވެ. ރައީސް އޮފީހުގައި ޕްރިންސް އަލްވަލީދަށް ނަޝީދު ޝަރަފް އެރުވީ ރައީސް މައުމޫންގެ ސަރުކާރުގެ ދުވަސްވަރުން ފެށިގެން ރާއްޖޭގެ ރިސޯޓް ވިޔަފާރީގައި އިންވެސްޓްކޮށް، ދިވެހި ރާއްޖޭގެ ތަރައްގީއަށް ޕްރިންސް ބައިވެރިވަޑައިގަންނަވާ މިންވަރު ފާހަގަ ކުރެއްވުމަށް ކަމަށް ވިދާޅުވެފައިވެ އެވެ.\nދެ ބޭފުޅުންގެ ދެމެދުގައި ކުރެވުނު މަޝްވަރާތަކުގައި ސައޫދީ އިންވެސްޓްމަންޓް ދިވެހި ރާއްޖެއަށް ގެނައުމުގެ އެދުންފުޅު އޮތް މިންވަރު ނަޝީދު ފާޅު ކުރެއްވި އެވެ. އެކަމަކު ނަޝީދުގެ ވެރިކަމުގައި އެކަމެއް ނުހިނގައެވެ. ކީއްވެގެންކަމެއް ނޭންގެ އެވެ. ލަފާވާ ގޮތުން، މިފަހުގެ ތާރީހުގައި ދިވެހި ރާއްޖޭގައި އިސްލާމް ދީނަށް އެންމެ ބޮޑު ނުރައްކަލާ ކުރިމަތިވީ ނަޝީދުގެ ވެރިކަމުގައި ކަމަށްވާތީ އެވެ.\nރައީސް ނަޝީދު ސައުދީގެ ޕްރިންސް އަލް ވަލީދާ އެކު ސަޔަކަށް އިންސާފު ކުރައްވަނީ. --\nއައްޑޫ ސިޓީގައި ބުދު ބެހެއްޓުމާއި، ރާއްޖޭގެ މީހުން ދިރިއުޅޭ ރަށްރަށުގައި ބަނގުރާ ވިއްކަން ހުއްދަ ދޭން އުޅުއްވުން ފަދަ، ކަންކަމުގައި ދީނީ އިލްމުވެރިންގެ ދެކޮޅު ހެދުންތަކާ ހުރެ، ފާޅުގައި އިލްމުވެރިންނާއި ޗެލެންޖު ކުރައްވައި އަމަލު ކުރައްވަމުން ގެންދެވި ގޮތުން ސައޫދީ ފަދަ އިސްލާމީ ގައުމުތަކުން ރާއްޖެއާ އޭރު ދުރަށް ޖެހިލީ ކަމަށް ވެދާނެ އެވެ.\nސައޫދީ އިންވެސްޓްމަންޓުތައް ހޯދުމަށް ދުނިޔޭގެ އެންމެ ކުރިއަރާފައިވާ ގައުމުތަކުގެ ލީޑަރުން އެގައުމަށް ވަޑައިގެން ހާއްސަ އިނާޔަތްތައް ހުށަހަޅައިގެން މަސައްކަތްޕުޅު ކުރައްވައެވެ. ސައޫދީއަކީ ކިހާ މުއްސަދި އަދި ކިހާ އިތުބާރު ކުރެވޭ ގައުމެއްކަން އެ ލީޑަރުން ރަނގަޅަށް ދެނެވަޑައިގަންނަވަ އެވެ. އެކަމަކު ދިވެހި ރާއްޖެއާއި ދިމާއަށް ސައޫދީގެ ނަޒަރު ހުއްޓުމާއެކު ބައެއްގެ ހިތުގެ ތެރޭގައި ހަސަދަވެރިކަމުގެ އަލިފާންގަނޑު މިހާރު ރޯވެގެން އުޅޭކަމަށް އެބަހީވެ އެވެ.\nރާއްޖެއަށް ސައޫދީގެ އަމާޒު ހުއްޓުނީ ކިހިނެތް؟\nމިއީ ވަރަށް ޝައުގުވެރި ކުރުވަނިވި ވާހަކައެކެވެ. ސައޫދީގެ މިހާރުގެ ވަލީ އަހުދު އަދި ޑިފެންސް މިނިސްޓަރު ޕްރިންސް މުހައްމަދަކީ ރޯޔަލް ފެމެލީގެ ބޭފުޅުންގެ ތެރޭގައި އެއް އިރެއްގައި އެހާ މަގްބޫލު ބޭފުޅެއް ނޫނެވެ. އެ ދުވަސްވަރު ރާއްޖެއަކީ މުހައްމަދު އެންމެ ގިނައިން ވަގުތު ހޭދަ ކުރައްވާ ތަނެވެ. ފ. އަތޮޅުގެ ރަށެއްގައި ހުންނަވައިގެން ސްނޯކްލިންއަށް ވަރަށް ގިނައިން ވަޑައިގެން އުޅުއްވަ އެވެ. ސްނޯކްލިންއަށް ވަޑައިގެން އުޅުމުގެ ތެރޭގައި ފ. ހިމިތީ ކައިރިން ވަައިގަންނަވާއިރު ހިމިތީގެ ރީތިކަން އޭނާ އަޖައިބު ކުރުވި އެވެ.\nހިމިއްޗަށް މުހައްމަދު ހިތްޕުޅު ޖެހުނީ އެހިސާބުންނެވެ. ދެން ސަރުކާރުގައި ދަންނަވައިގެން އެރަށް ވަރުވާއަށް ލިޔުއްވައިގެން އުޅުއްވާ ފަރާތާ ވާހަކަ ދެކެވި މުހައްމަދު ޗުއްޓީ ހޭދަ ކުރައްވާ ރަށަކަށް އެ ރަށް ތަރައްގީ ކުރައްވަން ލިބިވަޑައިގަތެވެ. ހަމަ އެ ދުވަސްވަރު މުހައްމަދުގެ ތަރި ސައޫދީ އުދަރެހުގައި ދިއްލުނެވެ. ސައޫދީ ރަސްގެފާނު އަބްދުﷲ އަވަހާރަވެ ރަސްކަން މުހައްމަދުގެ ބައްޕާފުޅު ސަލްމާންނަށް ލިބިވަޑައިގެންނެވި އެވެ. އަދި ވަލީ އަހުދު ކަމަށާއި ބާރުގަދަ ޑިފެންސް މިނިސްޓަރު ކަމަށް އޭނާ ހަމަޖެއްސެވި އެވެ. މިއަދު ސައޫދީގެ އިކޮނޮމީ އާއި ސައޫދީގެ ތަރައްގީގެ އާ ތަސައްވަރު ކުރައްސަވައިލެއްވި މޭސްތިރިއަކީ ޕްރިންސް މުހައްމަދެވެ.\nމިހުރިހައި ޒިންމާތަކެއް އުފުއްލަވަން ޖެހިވަޑައިގަތުމާއެކު ކުރިން ރާއްޖޭގައި މޫދުގައި ވަގުތު ހޭދަ ކުރައްވާ ގޮތަށް ވަގުތު ހޭދަ ކުރެއްވުމުގެ ފުރުސަތު އޭނާއަށް މިހާރު ލިބިވަޑައި ނުގަންނަވަ އެވެ. އެކަމަކު ހިމިތީގެ މަތިން ޕްރިންސް ހަދުމަފުޅު ނެތިގެންނެއް ނުދެ އެވެ. މުހައްމަދު ރާއްޖެއަށް ލޯބިފުޅުޖެހިވަޑައިގެންފައިވާ މިންވަރު ރަސްގެފާނު ސަލްމާނަށް ވެސް ވަންހަނާވެ ވަޑައިނުގަންނަވަ އެވެ. ހުދު ސަލްމާންގެ ދޫފުޅުން ރާއްޖޭގެ ރައީސް އަބްދުﷲ ޔާމީން އަރިހުގައި އެ ވާހަކަ ވިދާޅުވެ އެވެ. ދަރިކަލުން މުހައްމަދު ފަދައިން ރަސްގެފާނު ސަލްމާނަކީ ވެސް ދިވެހި ރާއްޖެއަށް ލޯބިފުޅު ކުރައްވާ ބޭފުޅެކެވެ. ރައީސް އަބްދުﷲ ޔާމީންގެ ސަރުކާރު ފެށުނުތަނުން ރަސްގެފާނު ވަނީ ރާއްޖެއަށް ރަސްމީ ދަތުރުފުޅެއް ވެސް ކުރައްވާފަ އެވެ.\nސައުދީއިން ފ. އަތޮޅަށް ހަދަން މިއުޅެނީ ކިހިނެތް؟\nރައީސްގެ އަބްދުﷲ ޔާމީން އާއި ސައުދީގެ މިހާރުގެ އެންމެ ނުފޫޒުގަދަ އެ ގައުމުގެ ޑިފެންސް މިނިސްޓަރު އަދި ރަސްގެފާނުގެ ދަރިކަލުން ބައްދަލު ކުރައްވަނީ. --\nއެނގިފައިވާ ގޮތުގައި ޕްރިންސް މުހައްމަދު ޗުއްޓީ ހޭދަކުރައްވާ ރަށެއް ތަރައްގީ ކުރެއްވުމަށް ގެންގުޅުއްވި ކޮންސެޕްޓް މިހާރު ވަނީ މުޅިން ބަދަލުކުރައްވާފަ އެވެ. މި ކޮންސެޕްޓް ބަދަލުވެގެން ދިއުމުގައި ރައީސް އަބްދުﷲ ޔާމީން ސައޫދީ ރަސްގެފާން ސަލްމާނާއި އަދި ދަރިކަލުން އަބްދުﷲ އާ ބައްވަވާ ގާތް ރަހުމަތްތެރިކަން ވަރަށް މުހިންމު ރޯލެއް ކުޅުނެވެ. އާ ކޮންސެޕްޓް ކުރަހައިލީ ދުނިޔޭގެ އެކަމުގެ އެންމެ ފުންނާބު އުސް މާހިރުން ލައްވަ އެވެ. އަދި މި އާ ކޮންސެޕްޓު ރައީސް އަބްދުﷲ ޔާމީން އާއި ހިއްސާ ކުރައްވާފައިކަން ރައީސް ފ. އަތޮޅުގައި އެންމެ ފަހުން ދެއްކެވި ވާހަކަފުޅުން ދޭހަ ވެއެވެ. އެ ދަތުރުފުޅުގައި ރައީސް ވިދާޅުވީ ސައޫދީން ހުށަހަޅާފައިވާ ކޮންސެޕްޓަކީ ދުނިޔޭގެ ފެންވަރުގައި އެފަދަ ދެތިން ކޮންސެޕްޓެއް ނޫނީ ފެންނަން ނެތްހާ ފުރިހަމަ ހުށަހެޅުމެއް ކަމަށެވެ.\nއެހެންވީމާ، ދޭހަވަނީ ދުބާއީ ފަދަ ވަރުގަދަ ސިޓީއެއް ރާއްޖޭގައި ބިނާ ކުރުން ހުށަހަޅާފައިވާ ހުށަހެޅުމެއް ކަމެވެ. އެކަމަށް ބިލިޔަނުން ޑޮލަރު އިންވެސްޓު ކުރާނެ ކަމަށް ލަފާކުރެވެ އެވެ. ސައުދީ އަރަބިއްޔާގެ މުއްސަނދިކަމާއި އަޅާބަލާއިރު މިއީ އެ ބޭފުޅުންނަށް އެއްވެސް ކަމެއް ނޫނެވެ. އެރަށް ބިނާކުރާނީ އެކަށީގެންވާވަރުގެ ބޮޑު ބިމެއް ހިއްކުމަށް ފަހު އެވެ.\nދިވެހިރާއްޖެއަށް މި އަންނަން އުޅޭ ބިޔަ މަޝްރޫ އާއި ދެކޮޅަށް އެންމެ ފުރަތަމަ ބަސްފުޅު ވިދާޅުވި އެއް ބޭފުޅަކީ ރާއްޖޭގެ ކުރީގެ ރައީސް މުހައްމަދު ނަޝީދެވެ. ފ. އަތޮޅުގެ މި ޕްރޮޖެކްޓުގެ ވާހަކަ ރައީސް ޔާމީން ވިދާޅުވުމުން އަދި ސައޫދީ ރަސްގެފާނު ރާއްޖެއަށް ވަޑައިގަންނަވާކަން އެނގިވަޑައިގަތުމުން 12 ފެބްރުއަރީގައި ނަޝީދު ކުރެއްވި ޓުވީޓެއްގައި ތުހުމަތުކޮށްފައި ވަނީ ރައީސް އަބްދުﷲ ޔާމީންގެ ސަރުކާރަށް ނަހަމަ ގޮތުގައި ސައޫދީ ސަރުކާރުން މާލީ އެހީތެރިކަން ފޯރުކޮށްދޭ ކަމަށެވެ. އެއާއެކު ނަޝީދުގެ ވަށައިގެން އެބުރޭ މީހުން ރާއްޖެއަށް މި އިންވެސްޓަމަންޓް އަޔަނުދޭން އިންޒާރުގެ ބަސްތައް ދަނީ އޮއްސަމުންނެވެ. ސަބަބަކީ ކޮބައިހެއްޔެވެ؟ ދެ ގޮތަކަށް ބެލިދާނެ އެވެ.\nދިވެހި ރާއްޖެ ތަހުޒީބުވެ ކުރިއަރައިގެން ދާން ނުވަތަ ދިވެހިންނަށް ތަނަވަސްކަމާއި އުފާފާގަތިކަން އަންނަތަން ދެކެން ބޭނުން ނުވަނީ އެވެ. ނޫނީ ތިމަން މަނިކުފާނުގެ ވެރިކަމުގައި ނުކުރެވުނު ކަންކަން އެހެން ބޭފުޅަކު ވަޑައިގެން ކުރައްވާތަން ދެކިވަޑައިގަންނަވަން ނޭދެވެނީ އެވެ. އެހެން ނޫން ނަމަ ޖީއެމްއާރަށް ދިވެހި ގައުމުގެ މައި އެއާޕޯޓް ނުއަގުގައި ވިއްކައި، ސަރުކާރުގެ މައި ކުންފުނިތައް ބަންގްރޫޓްވާ ސިޔާސަތު ތަންފީޒުކޮށް ގައުމުގެ އިގްތިސާދު އެފުށް މިފުށަށް ޖަހައި ފުން އަނދަވަޅަކަށް ވައްޓާލައި، ފްލެޓް އެޅުމުގެ ނަމުގައި ޓާޓާ ކުންފުންޏަށް ނަހަމަ ގޮތުގައި ދައުލަތުގެ އެތައް ޕްރޮޕަޓީއެއް ހިލޭ ދޫކުރައްވާފައިވާ ކަން ހަނދުމަފުޅު ނުނެތޭނެ އެވެ.\nސައޫދީ އަރަބިއްޔާއާ މެދު އެމްޑީޕީގެ އިސްވެރިން ގޮތުގައި ތިބި ބައެއް ބޭފުޅުން ހިތުތެރޭގައި އުފެދިގެން އުޅެނީ ވަރަށް ބޮޑު ރުޅިވެރި ކަމެއްކަން ސޯޝަލް މީޑީއާގައި ދައްކަވާ ވާހަކަތަކުން އެނގެ އެވެ. ދިވެހިރާއްޖެއަށް ދަތިކުރުމުގެ ފިޔަވަޅު އަޅައި ދިވެހިން ބަނޑަށް ޖައްސަން ލަންޑަންފަދަ ޔޫރަޕުގެ މައި ސިޓީތަކުގައި ތިބެގެން ގޮވާއިރު މާލީ ގޮތުން ދަތިކޮށްގެން ސަރުކާރު ވައްޓާލަން އޮތް އެންމެ ބޮޑު ހުރަހަކީ އުހުވަތްތެރި ސައޫދީ އަރަބިއްޔާގެ ދީލަތި އެހީކަން އެމީހުން ދަނެ އެވެ. އަނެއްހެން ސައޫދީގެ ދީލަތި އެހީ އޮހެނީއަކީ ދިވެހި ރާއްޖެއަށް އެކަންޏެއްވެސް ނޫނެވެ.\nއަތޮޅު ވިއްކާ ވާހަކަ ދައްކަނީ ކީއްވެހެއްޔެވެ؟ ދިވެހިރާއްޖޭގައި އެކަނި އެކަކު ހަތަރު ފަސް ފަޅުރަށް 99 އަހަރަށް ނަގައިގެން ރިސޯޓު ހިންގާކަން އެއީ މުހައްމަދު ނަޝީދަށް އެނގިވަޑައިނުގަންނަވާ ކަމެއް ނޫނެވެ. ކ. އަތޮޅާއި އަރިއަތޮޅުގެ ގާތްގަނޑަކަށް ހުރިހާ ފަޅުރަށެއް އެހެރީ 99 އަހަރަށް ވިއްކާ ރިސޯޓު ހަދާފަ އެވެ. ގިނައީ ބިދޭސީ އިންވެސްޓަރުންނެވެ. އެކަމަކު އެއީ ރަށް ވިއްކުމެކޭއެއް ނުކިޔަ އެވެ. ސައުދީއަށް އަތޮޅު ވިއްކަނީއޭ ރަށް ވިއްކަނީއޭ ކިޔަނީ އާދައިގެ ރައްޔިތުންނަށް އޮޅުވާލައި ވާވެއްދުމަށެވެ.


Bidheyseenge Muzaaharaa Thakaai Gulhigen National Security Council Aa Raees Mashvaraa Koffi | Hathaavees\nބިދޭސީންގެ މުޒާހަރާތަކާއި ގުޅިގެން ނޭޝަނަލް ސެކިއުރިޓީ ކައުންސިލާ ރައީސް މަޝްވަރާކޮށްފި\nފަހަކަށް އައިސް ރާއްޖޭގައި މަސައްކަތް ކުރާ ބައެއް ބިދޭސީން ބާއްވަމުންދާ މުޒާހަރާތަކާއި ހިންގަމުންދާ ހަމަނުޖެހުންތައް އިތުރުވުމާއި ގުޅިގެން ނޭޝަނަލް ސެކިއުރިޓީ ކައުންސިލް(އެން.އެސް.ސީ.) އާއި، ކަމާގުޅޭ ދާއިރާތަކުގެ އިސް ފަރާތްތަކާއި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ބައްދަލުކުރައްވައި މަޝްވަރާކުރައްވައިފިއެވެ.\nPrevious ޕޮޒިޓިވްވާ މީހުން އިތުރު ވާތީ އެއްވުންތައް ނުބޭއްވުމަށް އެދިއްޖެ\nNext "އަޑީ ދައުލަތް" ހޯދުމަށް ޖާބިރު މަޖިލީހަށް ކުއްލި މައްސަލައެއް ހުށަހަޅައިފި


vnews - Askaree qaanoonuge mudhdhathu ithuru kuran Philippines SC in hudhdha dheefi\nއަސްކަރީ ގާނޫނު ހިންގާފައިއޮތް މުއްދަތު އިތުރުކުރަން ފިލިޕީންސް ސްޕްރީމް ކޯޓުން ހުއްދަ ދީފި\nފިލިޕީންސްގެ ރައީސް ރޮޑްރިގޯ ޑުޓަރޓޭ ރަސްމިއްޔާތެއްގައި ތަގްރީރު ކުރައްވަނީ - ފޮޓޯ: އޭ.އެފް.ޕީ\nފިލިޕީންސްގެ ރައީސް ރޮޑްރިގޯ ޑުޓަރޓޭ އެގައުމުގެ ދެކުނުގެގައި އަސްކަރީ ގާނޫނު ހިންގެވުމަށް ނެރުއްވާފައިވާ ގަރާރުގެ މުއްދަތު އެއް އަހަރަށް އިތުރު ކުރުމަށް ފިލިޕީންސްގެ ސުޕްރީމް ކޯޓުން ހުއްދަ ދީފިއެވެ.\nފިލިޕީންސްގެ ރައީސް ޑުޓަރޓޭ، މިންޑަނާއޯގައި އަސްކަރީ ގާނޫނު އިޢްލާން ކުރައްވާފައިވަނީ މިދިޔަ އަހަރުގެ މެއިމަހުއެވެ.\nމިންޑަނާއޯގައި އަސްކަރީ ގާނޫނު ރައީސް އިޢްލާން ކުރެއްވީ، މިންޑަނާއޯގެ މަރާވީ ސިޓީގައި ހަތިޔާރު އެޅި ހަނގުރާމަވެރިންނާއި، ފިލިޕީންސް ސިފައިންނާ ދެމެދު ހިނގަމުންދިޔަ ވަރުގަދަ ހަނގުރާމަ ވަރަށް ހޫނުވުމާ ގުޅިގެންނެވެ.\nއެގޮތުން، ރައީސް ރޮޑްރިގޯ ޑުޓަރޓޭ އިޢްލާން ކުރެއްވި އަސްކަރީ ގާނޫނުގެ މުއްދަތު މިހިނގާ 2018 ވަނަ އަހަރުގެ ނިޔަލަށް ހިންގާފައި ބޭއްވުމަށް ރައީސް ނިންމެވި ނިންމެވުން ފިލިޕީންސްގެ ކޮންގްރެސްއިން ފަހުންވަނީ އެންޑޯޒްވެސް ކޮށްފައެވެ.\nއެކަމަކު މިންޑަނާއޯގައި އަސްކަރީ ގާނޫނު ހިންގާފައި ބޭއްވުމަކީ ހުދުމުޚުތާރު ވެރިކަމަކަށް މަގުފަހި ވެގެންދާނެ ކަމެއް ކަމަށްބުނެ މިމައްސަލަ ސުޕްރީމް ކޯޓަށް ހުށަހެޅީ ފިލިޕީންސްގެ އިންސާނީ ހައްގުތަކަށް މަސައްކަތްކުރާ ޖަމާއަތްތަކުންނެވެ. އަސްކަރީ ގާނޫނު ހިންގުމަކީ އިންސާނީ ހައްގުތަކަށް އަރައިގަތުމަށް މަގުފަހި ވެގެންދާ ކަމެއް ކަމަށް، ކޯޓަށް ހުށަހެޅި މައްސަލާގައި ބުނެފައި ވެއެވެ.\nއިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ސުޕްރީމް ކޯޓުގައި އެދިފައިވަނީ، މިންޑަނާއޯގައި ހިންގާފައިވާ އަސްކަރީ ގާނޫނުގެ މުއްދަތު އިތުރު ކުރިޔަނުދީ އެކަމަށް ހުރަސްއެޅުމަށެވެ.\nމިމައްސަލަ ބެލުމަށްފަހު، ސްޕްރީމް ކޯޓުގެ ފަނޑިޔާރުންގެ ބެންޗްގައި ހިމެނިވަޑައިގަންނަވާ 10 ފަނޑިޔާރުންގެ ތެރެއިން5ފަނޑިޔާރުންގެ ވޯޓުން ނިންމި މައްސަލާގައި ބުނެފައިވަނީ، މިންޑަނާއޯގައި އަސްކަރީ ގާނޫނު ހިންގުމުގައި ރައީސް ޑުޓަރޓޭއާއި، ކޮންގްރެސްއަށް އެކަށީގެންވާ ސަބަބުތައް އެބަހުރި ކަމަށެވެ. މަރާވީ ސިޓީގައި ހިނގި ވަރުގަދަ ކުރިމަތިލުންތަކުގެ ނުރައްކާ ބޮޑުކަން އެނގޭ ކަމަށާއި، އެހެންކަމުން އާންމުންގެ ސަލާމަތަށްޓަކައި އަސްކަރީ ގާނޫނުގެ މުއްދަތު އިތުރު ކުރަންޖެހޭ ކަމަށް ސުޕްރީމް ކޯޓުން ނެރުނު ބަޔާނުގައި ބުނެފައި ވެއެވެ.\nމިދިޔަ އަހަރުގެ މެއިމަހު ހަތިޔާރު އެޅި އެތައްސަތޭކަ ހަނގުރާމަވެރިން މަރާވީ ސިޓީގެ އެތަން މިތަނަށް ފެތުރިގަނެ ވަރުގަދަ ހަމަލާތަކެއް ދޭން ފެށީ، އިސްލާމިކް ސްޓޭޓް ޖަމާއަތުގެ ހަނގުރާމަވެރިންގެ ބޭހެއް އެ ސިޓީގައި ގާއިމްކުރުމަށް ކަމަށް ރިޕޯޓްތައް ބުންޏެވެ.\nހަނގުރާމަވެރިން ބަލިކުރެވުނީ، ފިލިޕީންސް ސިފައިންނާއި އެމެރިކާ ސިފައިން ގުޅިގެން ފަސްމަސް ވަންދެން ދިން ވަރުގަދަ ހަމަލާތަކަށް ފަހުގައެވެ.\nމި ހަނގުރާމައިގައި 1،100 އަށްވުރެ ގިނަމީހުން މަރުވިއިރު، މަރާވީ ސިޓީގެ ބޮޑުބައެއް ވަނީ ފުނޑުފުނޑުވެފައެވެ.\nމި ހަނގުރާމައިން ފަތަހަ ލިބިއްޖެކަން ފިލިޕީންސްގެ ރައީސް ރޮޑްރިގޯ ޑުޓަރޓޭ އިޢްލާން ކުރެއްވީ އޮކްޓޫބަރު މަހުގެ ތެރޭގައެވެ. އަދި މަރާވީގައި ހަނގުރާމަކުރި އައި.އެސްގެ ހަނގުރާމަވެރި ލީޑަރުންނާއި، ފިލިޕީންސްއަށް ނިސްބަތްވާ ހަނގުރާމަވެރި ލީޑަރުންވެސް މަރާލެވުނު ކަމަށް ފިލިޕީންސް ސިފައިންގެ ވެރިން ވިދާޅުވެފައި ވެއެވެ.\nއެހެންނަމަވެސް، އެމެރިކާއާއި ފިލިޕީންސް ސިފައިން ގުޅިގެން ދެވުނު ހަމަލާތަކުން ސަލާމަތްވި ހަނގުރާމަވެރިން މިންޑަނާއޯގައި އަލުން އެމީހުންގެ ސަފުތައް ރުކުރުވާލަމުން އަންނަ ކަމަށް ފިލިޕީންސްގެ ކަމާބެހޭ ފަރާތްތަކުން ބުނެފައި ވެއެވެ.\nފިލިޕީންސްގެ ރައީސް މިންޑަނާއޯގައި އަދިވެސް އަސްކަރީ ގާނޫނު ހިންގާފައިވާއިރު، ވެރިކަމަށް ވަޑައިގެން މަސްތުވާތަކެއްޗާއި، ޓެރަރިޒަމާ ދެކޮޅަށް ވަރުގަދަ ހަނގުރާމައެއް ކުރައްވަމުން ގެންދަވާ ފިލިޕީންސްގެ ރައީސް ޑުޓަރޓޭ ގެންދަވަނީ، މަސްތުވާތަކެއްޗާއި، ޓެރަރިޒަމްގެ މައްސަލަ މުޅީން ފޮހެލުމަށް މުޅި ފިލިޕީންސްގައި އަސްކަރީ ގާނޫނު ހިންގަވަން ޖެހިވަޑައި ގެންފާނެ ކަމަށް އިންޒާރު ކުރައްވަމުންނެވެ.\nއެކަމަކު ފިލިޕީންސްގައި ހުދުމުޚުތާރު ވެރިކަމެއް ކުރި ފާޑިނަންޑް މާކޯސްގެ ވެރިކަމުގައި ހިންގި އަސްކަރީ ގާނޫނުގެ ސަބަބުން އޭގެ ހިތިރަހަ ފިލިޕީންސްގެ ރައްޔިތުން ތަޖުރިބާ ކޮށްފައިވާތީ އަސްކަރީ ގާނޫނު ހިންގުމުގެ މައްސަލައަކީ ފިލިޕީންސްގައި ވަރަށް ނާޒުކު މައްސަލައެކެވެ.


އެއްވެސް މައްސަލައެއްގެ ތަހުގީގު ކުރިއަށް ގެންދެވެން ނެތް ކަމަކަށް ނުބުނަން: މަރު ކޮމިޝަން – Dhen.mv\nއެއްވެސް މައްސަލައެއްގެ ތަހުގީގު ކުރިއަށް ގެންދެވެން ނެތް ކަމަކަށް ނުބުނަން: މަރު ކޮމިޝަން\nއެއްވެސް މައްސަލައެއްގެ ތަހުގީގު އިތުރަށް ކުރިއަށް ގެންދެވެން ނެތް ކަމަށް ނުބުނާކަމަށް ވީނުވީއެއް ނޭނގި ގެއްލިފައިވާ މީހުންނާއި ގޮތް ނޭނގޭ މަރުތަކާއިބެހޭ ރިޔާސީ ކޮމިޝަނުން ބުނެފިއެވެ.\nމަރު ކޮމިޝަނުން ތަހުގީގު ކުރަމުން އަންނަ މަރުތަކާއި ގުޅިގެން އިތުރު ހެއްކެއް ލިބެން ނެތް ކަމަށާއި އެމަސައްކަތް ކުރެވެން ނެތް ކަމަށް، ރިޔާސީ ކޮމިޝަނުން މަޖިލިހަށް އަންގާފައިވާ ކަމަށް މަޖިލިހުގެ ރައީސް މުޙައްމަދު ނަޝީދު މިއަދު ވަނީ ވިދާޅުވެފައެވެ.\nއެކަމާއި ގުޅިގެން ރިޔާސީ ކޮމިޝަނުން މިއަދު ނެރުނު ބަޔާނެއްގައި ބުނެފައިވަނީ ކޮމިޝަނުން ބަލަމުންދާ މައްސަލަތައް ލިޔުމުން އެންގުމަށް މަޖިލީހުން އަންގާފައިވާތީ، ކޮމިޝަނުން ބަލަމުންދާ މައްސަލަތަކުގެ ތަހުގީގު މިހާރު ކުރިއަށް ގޮސްފައިވާ ހިސާބު އަދި ކޮމިޝަނުން ބަލަމުންދާ މައްސަލަތަކުގައި ހެކި ހޯދުމަށް ހުރި ގޮންޖެހުންތަކުގެ ވާހަކަ ދަންނަވާފައިވާނެ ކަމާއި ނަމަވެސް އެކޮމިޝަނުން ބަލަމުންދާ އެއްވެސް މައްސަލައެއްގެ ތަހުގީގު އިތުރަށް ކުރިއަށް ގެންދެވެން ނެތް ކަމަށް ދަންނަވާފައި ނުވާނެ ކަމަށެވެ.\n"ކޮމިޝަންގެ މަސައްކަތްތައް ހުއްޓުމެއް ނެތި ދަނީ ކުރަމުން" ގޮތްނޭނގޭ މަރުތަކާއި ބެހޭ ރިޔާސީ ކޮމިޝަންގެ ބަޔާނުގައިވެއެވެ.\nރިޔާސީ ކޮމިޝަނުގެ ބަޔާނުގައި މިފަދައިންވާއިރު، މިއަދުގެ މަޖިލިސް ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ މަރު ކޮމިޝަނުން ރައްޔިތުންގެ މަޖިލީހަށް ސިޓީއެއް ފޮނުވާފައިވާ ކަމަށާއި އެ ސިޓީގައި މަރު ކޮމިޝަނަށް ހުރަސްތަކެއް ކުރިމަތިވެފައިވާ ކަމާއި އެހެންކަމުން އިތުރަށް މަސައްކަތް ކުރިޔަށް ގެންދެވެން ނެތް ކަމަށް ބުނެފައިވާ ކަމަށެވެ.


Male' Gai Park Kuran Jaaga Eba Oeh, Fiyavalhu Alhanee Gavaidhaai Hilaafvaathee - Fuluhun - Vaguthu\n9 މަސް ކުރިން ( ޑިސެމްބަރު 23, 2020 )\nފުލުހުން މަގުމަތިން މީހަކާއި ސުވާލުކުރަނީ؛- ވަގުތު އިމޭޖަސް- މުހައްމަދު އަފްޒަލް\nމާލެ ސިޓީގައި ވެހިކަލް ޕާކު ކުރުމަށް ޖާގަ އެބައޮތް ކަމަށާއި، ގަވާއިދާ އެއްގޮތަށް ޕާކް ކުރާނަމަ މައްސަލަ ހައްލުވާނެ ކަމަށް ފުލުހުން ވިދާޅުވެއްޖެއެވެ.\nފުލުހުން މިހެން ވިދާޅުވީ "ރާއްޖެ ޓީވީ" ޕްރޮގްރާމެއްގައި ވާހަކަފުޅު ދައްކަވަމުންނެވެ.\nފުލުހުންގެ ޕޮލިސް ޗީފް ސްޓޭޝަން އިންސްޕެކްޓަރ ތަލްހަތު އަހުމަދު ވިދާޅުވީ ޕާކިން މައްސަލައަކީ މާލެއަށް ދިމާވެފައިވާ އެންމެ ބޮޑު އެއްމައްސަލަ ކަމަށާއި، މިހާރު ހުޅުމާލެއަށް ވެސް އެމައްސަލަ ދިމާވަމުންދާ ކަމަށެވެ. ޕާކިންގެ މައްސަލަ ހައްލުކުރުމަށް ގިނަ މަސައްކަތްތަކެއް ކުރަމުން އެމަސައްކަތުގެ ދަށުން މިއަހަރުގެ މިހާތަނަށް މާލޭގައި އެކަނި ވެސް ގާތްގަނޑަކަށް 22 ޕާކިން ޒޯން ހެދިފައިވާ ކަމަށް އޭނާ ވިދާޅުވިއެވެ.\nމާލޭގައި ވެހިކަލް ޕާކުކުރާނެ ޖާގަ އެބައޮތް ކަަމަށާއި، އަހުލުވެރިވާންވީ ޕާކިން ޒޯންތަކުގައި ޕާކު ކުރުމަށް ކަމަށް ވެސް އޭނާ ވިދާޅުވިއެވެ. އަދި ވިދާޅުވީ ޕާކިން ޒޯންތަކުގައި ޕާކް ކުރުމަށް އާއްމުން އަހުލުވެރިކުރުމުގެ ޕްރޮގްރާމްތައް މިހާރު ކުރިއަށް ގެންދާ ކަމަށެވެ. އެ\nދަތުރުފަތުރުގެ ޤާނޫނަށް ގެނެސްފައިވާ އިސްލާހާއި ގުޅޭ ގޮތުން ވާހަކަފުޅު ދައްކަވަމުން ޕޮލިސް ޗީފް ސްޓޭޝަން އިންސްޕެކްޓަރ ތަލްހަތު އަހުމަދު ވިދާޅުވީ އެގާނޫނުން ޕާކިންއަށް ލިބިފައި ވަނީ ލުޔެއް ކަމަށެވެ. "އޭގެ މާނައަކީ އޭގައި އެބަހުއްޓޭ އެގާނޫނުން މިއަންނަ ކަންތައްތަކަށްވުރެ އިތުރުން އަދި އަހަރުމެން އެހެން ވިއު އަކުން ވިސްނައިގެން ރަނގަޅުކުރަން ހުރި ބައެއް ކަހަލަ ކަންތައް. ރައީސުލްޖުމްހޫރިއްޔާގެ ނައިބާއި ހިސާބުން ޕާކިންއަށް ހައްލު ހޯދުމުގެ މަސައްކަތް ސަރުކާރުން ފަށާފައިވަނީ. ޕާކިންގެ މައްސަލައަށް މިދަނީ ވަރަށް ބޮޑު ހައްލެއް ހޯދަދިނުމުގެ މަސައްކަތް ކުރެވެމުން." ޕޮލިސް ޗީފް ސްޓޭޝަން އިންސްޕެކްޓަރ ތަލްހަތު އަހުމަދު ވިދާޅުވިއެވެ.\nޕޮލިސް ޗީފް ސްޓޭޝަން އިންސްޕެކްޓަރ ތަލްހަތު އަހުމަދު ވިދާޅުވީ ގަވާއިދާ ހިލާފަށް ޕާކު ކުރާ ވެހިކަލްތައް ޓޯ ކުރުމުގެ އިތުރުން ވެސް ފިޔަވަޅު އެޅުމަށް ބަލާ މިންގަނޑުތަކެއް އަދި ކަންތައްތަކެއް ހުންނާނެ ކަމަށެވެ. އެގޮތުން ގޯޅިތަކުގެ ކަންމަތީގައި ޕާކުރުމާއި، ސްކޫލާއި، މިސްކިތް އަދި އާންމުން ޚިދުމަތް ހޯދުމަށް ދާ ތަންތަނުގެ ގޭޓް ކުރިމަތީގައި ޕާކު ކުރުމާއި، ޒިބްރާ ކްރޮސް މަތީގައި ޕާކު ކުރުމާއި، ކޯނު ނުވަތަ ޕާކު ނުކުރެވޭނެ ކަމުގެ ނިޝާން ހުންނަ ތަންތަނުގައި ޕާކު ކުރާނަމަ ފިޔަވަޅު އަޅާނެ ކަމަށް ތަލްހަތު ވިދާޅުވިއެވެ.\nމިފަދަ ތަންތަނުގައި ޕާކު ކުރުމުން އެކަމުގެ ސަބަބުން ވަރަށް ގިނަ ބަޔަކަށް ދަތި އުދަނގޫތައް ކުރިމަތިވެ ނުރައްކާތެރި ހާދިސާތައް ވެސް ހިނގާފައިވާ ކަމަށް އޭނާ ވިދާޅުވިއެވެ.\n"ރާއްޖެޓީވީ" ޕްރޮގްރާމްގައި ސަބް އިންސްޕެކްޓަރ އޮފް ޕޮލިސް މުހައްމަދު ނައީމް ވިދާޅުވީ ކޮވިޑް-19 އާއި ގުޅިގެން މުޅި މާލެ ސިޓީ ފުލް ލޮކްޑައުންއަކަށް ދިއުމާއި ގުޅިގެން އެދުވަސްވަރު ހުރިހާ ވެހިކަލްތަކެއް ޕާކު ކޮށްފައި ހުރީ ގަވާއިދާ އެއްގޮތަށް ކަމަށާއި އެދުވަސްވަރު މާލެ މަގުމަތިން ހުސް ޖާގަތައް ވެސް ފެނިގެންދިޔަ ކަމަށެވެ.\n"ހުރިހާ އެންމެނަށް ވެސް ފަސޭހަވާ ގޮތަށް އެބަ ޖެހޭ ވިސްނަން. ދުއްވާ ފަރާތްތަކުން ވެސް. އެފަރާތަށް އުދަނގޫނުވާތީ ދެން އަންނަ ފަރާތަށް އުދަނގޫނުވާތީ ދެން މައްސަލައެއް ނެތް ކަމަށް ވިސްނުން މިހުންނަނީ. ޕާކު ކުރަން ސްޕޭސް އެބައޮތް. ރަނގަޅަށް ކުރަން ވެއްޖެއްޔާ. ސަބް އިންސްޕެކްޓަރ އޮފް ޕޮލިސް މުހައްމަދު ނައީމް ވިދާޅުވިއެވެ.\nވެހިކަލްތަކުގައި ސްޓިކާ ޖެހުން ހުއްޓާލުމަކީ ރައީސް ޞާލިހްގެ ރިޔާސީ ވައުދެކެވެ. ނަމަވެސް އަދިވެސް ޤަވައިދާއި ޚިލާފަށް ޕާކް ކުރާ ވެހިކަލްތަކުގައި ސްޓިކާ ޖެހުން ހުއްޓުމެއް ނެތި ކުރިއަށް އެބަދެއެވެ. ސްޓިކާ ޖަހައިގެން މީހުން ޖޫރިމަނާ ކުރަނީ ސަރުކާރަށް އާމްދަނީ ހޯދަން ކަމަށް ބުނެ ވަރަށް ބޮޑަށް ސަރުކާރަށް ވަނީ ފާޑުކިޔުން އަމާޒުވެފައެވެ.\nޑިސެމްބަރު 23, 2020 09:06\nކުއްލިއަކަށް ވެހިކަލް ޕާކް ކުރާނެ ޖާގަ ވިހައީތަ ޖާގަ އެބޯތޭ ޕޮލިހުން ތިބުނަނީ. ވެގެން އުޅޭ ގޮތް ރައްޔިތުން ނަށް ވަރަށް ރަނގަޅަށް އިނގޭ ބަޖެޓުގަ ލިބޭނެކަމަށް ޖަހާފަ އޮތް ޖުރުމާނާ ފައިސާގެ އަދަދު ހަމަކުރަން ޖުރުމާނާ ކުރަނީ ކޮށްމެހެން ޖާގަ އޮ ވެ ނުގަ ވާއިދުން ޕާކު ކުރިމަކާ ނޫން.\nޑިސެމްބަރު 23, 2020 14:23\nމިމީހުންގެ ގޮތެއްނެތްކަންވިސްނަބަލަ މިހާރު ރޭގަނޑު ސިންދިތާކައިރީ ސައިކަލްމަޑުކޮށްލައިގެންއިނަސް ސަލާމަތެއްނުވޭ\nޑިސެމްބަރު 23, 2020 09:09\nމާޗު މަހު އޮތްނަ އިންތިހާބުގަ ވޯޓުން ޕާކިން ޖާގަ މި ސަރުކާރަށް ދައްކާލަން ވާނެ\nޑިސެމްބަރު 23, 2020 09:10\n22 ޕާކިން ޒޯން ހުޅުވީ ވަރައްސަލާމް އަހަރެމެން ނުބުނާނަން ލޮލުގެ ފެނުމަށް ފުސްކަމެއް ދިމާވެފައޭ.....\nޑިސެމްބަރު 23, 2020 09:36\nލޮކް ޑައުންގައި މާލޭފައި ވެހިކަލްތަށް ޤަވާއިދާ ޚިލާފަށްވެސް ޕާކު ކޮއްފަހުރި ހަމަ ގިނަ އަދައެއްގެ ވެހިކަލް. ތީ ވަރަށްބޮޑު އިތުރު ފުޅެއް. ޑަބަލް ލައިން މައްޗާ މަގުގެ ދެފަޅީގަވެސް ގިނަ އަދަދަކަށް ޕާކު ކޮއްފަ ހުރި. ތިވަރުގެ ބޮޑެތި ދޮގު ހަދހަން ހެޔޮވެސް ނުވާނެ ތަންތަނުގެ މަތީ މަޤާމުތަޖުގަ ތިބެގެން. ތީ ރައްޔިތުންނަށް އޮޅުވާލާ ވަރަށް ބޮދު އޮޅުވާލުމެއް.\nޑިސެމްބަރު 23, 2020 10:13\nމަގޭ ވޯޓު ހަދާން ނައްތާލާ\nޑިސެމްބަރު 23, 2020 10:26\nތެދެއް ވާނީ ތެދަކަށް. މަށަށް ދުވަހަކުވެސް ޕާކު ނުކުރެވިގެން އުޅޭކަށް ނުޖެހޭ. ކަލޭމެން ބޭނުންވެގެން ތިއުޅެނީ ގޭ ދޮރު ކުރިމައްޗަށް ޕާކަށް ޖަހަން. ހިނގާލަން މަސައްކަތައް. ތިހާ އިއްޒަތްތެރި ބައެއްވިއްޔާ އަމިއްލަ ގަރާޖެއް އަޅާބަލަ.\nޑިސެމްބަރު 23, 2020 10:32\n#ވޯޓުން ޕާކިން ޒޯން#\nޑިސެމްބަރު 23, 2020 10:33\nޑިސެމްބަރު 23, 2020 10:34\nލަދެއް ހަޔާތެއް ނެއްބައެއްވިއްޔާ އަންނައަހަރައް ވިހާފައޮތް ބަޖެޓުގަ ހަމައެކަނި ލިބޭނެކަމައް ހީވާފައިސާއަކައްވެސް އޮތީ ރައްޔިތުމީހާ ދުއްވާ ސައިކަލް ނުވަތަ ކާރުގަ އިސްޓިކާ ޖަހާގެން ނުވަތަ އެހެން ގޮތަކައްވެސް ރައްޔިތުމީހާ ކަރުއަޅާލައިގެން ވީމާ އަވަހައް ފަޔައްހިނިއަރާގެން ތިއުޅެނީ އެއަދަދު ހޯދަންވެގެން ޕޮލިހުންގެ ތެރެއިން މަގުމައްޗައް ނެރެފަތިބެނީ ބަސްމަގުހަޑި މީހުން ހޮވާފަ... އަވައްޓެރި ގައުމެއްގެ މަގުމަތިބަލަހައްޓާ މީހުނާ ތަފާތެއްނެއް މިހާރަކު..\nޑިސެމްބަރު 23, 2020 14:01\nސަރުކާރަށް ރުފިޔާ ދޭން ބޭނުން ނުވަންޔާ ރަނގަޅަށް ޕާކު ކުރޭ..\nޑިސެމްބަރު 23, 2020 11:06\nތީ ވާނުވާ އިނގޭ ބައެއްނޫން ތި ޔުނީފޯމް ލެވުނީމަ ހީވަނީ ލައްކަ އެކޭ. ދެންގޮސް ވަދޭ ކޮންމެސް މީހެއްގެ އަނތްބެއް ކައިރިޔައް\nޑިސެމްބަރު 23, 2020 15:30\nހުރިހާ ޕޮލިހުން ނެއް ނޫން ދޯ\nޑިސެމްބަރު 23, 2020 11:34\nޢެއްފަހަރު ޖާގަނެތް، އަނެއްފަހަރު ހުސްޖާގަ.....!!!ކަމެއްނު!!\nޑިސެމްބަރު 23, 2020 12:25\nޕޮލިހުންތީ ރައްޔިތުންނައް ޖެހިފަވާ ނޮހުރުއްްޕާނެއް\nޑިސެމްބަރު 23, 2020 18:53\nކުށްކުރާ މީހުންނަށް ހުރިހާ ބަލާއެއް ކޮޕުން ޖައްސަންވީ.. އަދި މަދު ޖައްސާވަރު..\nޑިސެމްބަރު 23, 2020 15:26\nއަސްލުވެސް ތަންކޮޅެއް ނޯވެ މި އަވަށުގަވެސް.ދަންވަރު 12 ގަ ޑިޔުޓީ ނިންމާފަ އަންނަ އިރު


Anna aharun feshigen budget ge 15 percent kan'da alhan jeheynee China ge loan thah dhakkan: Nasheed - One Online\n03 ޖުލައި 2019، ސިނަމާލެ ބުރިޖު އަދި ލިންކް ރޯޑު: ސިނަމާލެ ބުރިޖުގެ މަސައްކަތްކޮށްފައިވަނީ ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ) އިން -- ވަން ފޮޓޯ: މުހައްމަދު އައުޒަމް\nއަންނަ އަހަރުން ފެށިގެން ބަޖެޓުގެ 15 ޕަސަންޓް ކަނޑައަޅަންޖެހޭނީ ޗައިނާގެ ލޯނުތައް ދައްކަން: ނަޝީދު\nއަންނަ އަހަރުން ފެށިގެން ދައުލަތުގެ ބަޖެޓުގެ 15 ޕަސަންޓް ކަނޑައަޅަންޖެހޭނީ ޗައިނާގެ ލޯނުތައް ދައްކަން ކަމަށް ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސްކަން ކުރައްވާ މުހައްމަދު ނަޝީދު ވިދާޅުވެއްޖެއެވެ.\nއިންޑިއާގެ ތިންކް ޓޭންކް އެނުއަލް ކޮންފަރެސްގައި ރައީސް ނަޝީދު އެހެން ވިދާޅުވެފައިވަނީ ސިނަމާލެ ބުރިޖުގެ މަޝްރޫއާ ގުޅޭގޮތުން ވާހަކަފުޅުދައްކަވަމުންނެވެ.\nރައީސް ނަޝީދު ވިދާޅުވީ ސިނަމާލެ ބުރިޖު 77 މިލިއަން ޑޮލަރަށް އަޅައިދިނުމަށް އިންޑިއާގެ ޖީއެމްއާރް ކުންފުނިން ހުށަހެޅި ނަމަވެސް، ކުރީގެ ރައީސް އަބްދުﷲ ޔާމީންގެ ސަރުކާރުން ބުރިޖު އެޅުމުގެ މަސައްކަތް ހަވާލުކުރީ ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ)އަށް ކަމަށެވެ. އެ މަޝްރޫއާ ގުޅިގެން އެ ކުންފުންޏަށް އެކަނިވެސް 300 މިލިއަން ޑޮލަރު ދައްކަން ޖެހިފައިވާ ކަމަށް އެމަނިކުފާނު ވިދާޅުވިއެވެ.\nދަރަނީގެ ގޮތުގައި ޗައިނާގެ ކުންފުނިތަކަށް 3.4 ބިލިއަން ޑޮލަރު ދައްކަން ޖެހިފައިވާ ކަމަށާއި އަންނަ އަހަރުން ފެށިގެން އެ ދަރަނިތައް ދެއްކުމަށް ބަޖެޓުގެ 15 ޕަސަންޓް ކަނޑައަޅަންޖެހޭ ކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ޗައިނާ އިން އެ މަސައްކަތުގެ ބިލްތައް ފޮނުވީ ބޮޑުކޮށް އަގު ޖަހާފައި ކަމަށާއި އެ މަސައްކަތުގެ އަގުވެސް މިހާރު ބޮޑު ކަމަށެވެ. އަދި ޗައިނާއަށް ދައްކަންޖެހިފައިވާ ލޯނުގެ އިންޓަރެސްޓް ބޮޑުކަން ވެސް އެމަނިކުފާނު ފާހަގަކުރެއްވިއެވެ.\nގުޅޭ ޓެގު ސިނަމާލެ ބްރިޖް ރައީސް ނަޝީދު ކުރީގެ ރައީސް މުހައްމަދު ނަޝީދު\nހުސް ދޮގު. ހުސްދޮގު.\nއިންޑިޔާގެ ސިޓީއަކަށް ބަދަލުކުރައްވްނީ ނޫންތޯ؟ ތިލޯންތަކާއި މަނިކުފާނު ވިސްނަވާކަށް ނުޖެހޭނެ.... ރައްޔިތުން ގުނބޯ ހައްދަވަން ނޫޅުއްވާ!\nތިއަށްވުރެ ބޮޑު އެއްޗެއް ޖީއެމްއާރަށް އެއްފަހަރުން ދައްކާނިންމާލި ވެރިއަކުވެސް ދުށިން.\nމަޖިލީހުގެ ރައީސް މަކުނުދޫގައި ހުރި ސަރުކާރުގެ އިދާރާތަކުގެ އިސްވެރިންނާ ބައްދަލުކުރައްވައިފި\nވަން ފޮޓޯ: މީރާގެ އަހަރީ ޖަލްސާ\nރައްޔިތުންގެ އަތުން ނަގާ ފައިސާ ގެއްލުވާލައިގެން ނުވާނެ: ރައީސް ނަޝީދު\nމުއްސަނދިން އަތުން މިއަހަރު އިންކަމް ޓެކްސް ނަގަން ފެށޭނެ: ރައީސް ނަޝީދު\nރާއްޖޭގެ އުތުރަށް ވުރެ ދެކުނުން ފަތުރުވެރިކަމުގެ ބޭނުމަށް ރަށްތައް ވިއްކުން ފަސޭހަވާނެ: ނަޝީދު


Maaveyo miskiykih sarukaaraa havaalu kohfi\nމާވެޔޮ މަގުގައި، ކުރީގައި ހުރި މިސްކިތް ތަޅާލުމަށްފަހު ހަތް ބުރީގެ ފުރިހަމަ މިސްކިތެއް އަޅައި، ސަރުކާރާ ހަވާލުކޮށްފި އެވެ.\nއެނގިފައިވާ ގޮތުގައި މާވެޔޮ މިސްކިތް ސަރުކާރާ ހަވާލުކޮށްފައިވަނީ ލޮކްޑައުންގެ ކުރީގަ އެވެ. މިސްކިތް ހެދި ފަރާތުން ހުރިހާ މަސައްކަތެއް ނިންމައި ހަވާލު ކުރިއިރު މިހާރު އެތަނުގައި ކުރަމުން ދަނީ ދިރާގުން މިސްކިތުގެ ހަރިންމަ ތެރޭގައި ކުރިން ބަހައްޓާފައި ހުރި ޕެނަލް ބޯޑެއް ނެގުމުގެ މަސައްކަތެވެ. އަދި އެތަނުގައި ހުރި ސްޓެލްކޯގެ ޓްރާންސްފޯމަރެއް ވެސް ނަގަން ޖެހެ އެވެ.\nދިރާގު މުވައްޒަފުން ޕެނަލްބޯޑު ބަދަލު ކުރަން މަސައްކަތް ކުރަނީ--


Dhuniyeyge enme furathama "kuantam kompiutaru" - TrendingRED\n9 މޭ 2017 - 22:14\nޗައިނާއިން ދުނިޔޭގެ އެންމެ ފުރަތަމަ "ކުއަންޓަމް ކޮމްޕިއުޓަރު" އުފައްދައިފިއެވެ. އަދި މި ކޮމްޕިއުޓަރަކީ އޭގެ ވާދަވެރިންނާ ބަލާއިރު 24,000 ގުނަ އަވަސް ވަސީލަތެކެވެ.\nމި އުފެއްދުމަކީ ޗައިނާގެ ހެފެއި ކިޔާ ހިސާބުގަނޑުގައި ހުންނަ "ޔުނިވާރސިޓީ އޮފް ސައިންސް އެންޑް ޓެކްނޮލޮޖީ" ގެ ރިސާރޗަރުންގެ މަސައްކަތުގެ ފޮނި ނަތީޖާއެވެ. މި ވަސީލަތަކީ ކުދި ޕާރޓިކަލްސްގެ ހަރަކާތްތައް އަންދާޒާކުރުން ފަދަ ގިނަ ހިސާބުތަކެއް ކިތަންމެ އުނދަގޫވީ ކަމުގައި ވީ ނަމަވެސް އެއްފަހަރާ ހައްލުކުރެވޭވަރުގެ ވަސީލަތެކެވެ.\nމީގެ ފަހަތުގައިވާ މައިގަނޑު ހިޔާލަކީ މި ވަސީލަތް ހުރިހާ މައްސަލަތައްވެސް ހައްލު ކުރަނީ އޭގާއިވާ މަޢުލޫމާތުތައް "ކުއަންޓަމް ސްޓޭޓު" ގައި ބަހައްޓައިގެންނެވެ. އާދައިގެ ކޮމްޕިއުޓަރުތައް މަޢުލޫމާތު ރައްކާކުރަނީ ބައިނަރީ ސިސްޓަމްގެ ދަށުން އެތި އެތި ކޮޅުން 1 ނުވަތަ0އެއްގެ ގޮތަށެވެ. ނަމަވެސް ކުއަންޓަމް ކޮމްޕިއުޓަރު މަސައްކަތްކުރަނީ މި ސިސްޓަމްގެ ތެރެއަށް ކުއަންޓަމް ފިޒިކްސް ލައިގެންނެވެ. މީގެ ނަތީޖާއަކީ އާދައިގެ ކޮމްޕިއުޓަރުން ފަހަރަކު އެއްކަމެއް ކުރެވޭ އިރު ކުއަންޓަމް ކޮމްޕިއުޓަރުން އެއްފަހަރާ ގިނަ މަޢުލޫމާތުތަކެއް ބޭނުންކޮށްގެން ތަފާތު މައްސަލަތައް އަދި ހިސާބުތައް ހައްލުކުރެވުމެވެ.\nމި އުފެއްދުން އީޖާދު ކުރުމަކީ ހީކުރަހާ ފަސޭހަކަމެއް ނޫނެވެ. އަދި މިހާރު އީޖާދު ކުރެވިފައިވާ ކޮމްޕިއުޓަރުގެ މަޢުލޫމާތު ރައްކާކުރެވޭ މިންވަރު އަތުގައި އޮންނަ ފޯނަކަށް ވުރެ ކުޑައެވެ. ނަމަވެސް މި ކޮމްޕިއުޓަރުގެ އަވަސް ކަމަކީ އެފަދަ ދެވަނައެއް ނުވާ ކަމެކެވެ. މިއީ ކޮމްޕިއުޓަރުގެ ދުނިޔެއަށް އައި ވަރަށް ބޮޑު ކުރިއެރުމެކެވެ.


Mal dhookohli massala Hihgh Courtun baathilukoffi | Mihaaru\n03 މާޗް 2020 - 18:03 20 comments\nމަސްތުވާތަކެތީގެ މައްސަލައެއްގައި މަލް ހައްޔަރުކުރީ މިދިޔަ އަހަރުގެ އޮގަސްޓް 27 ގަ އެވެ. އޭނާގެ މައްޗަށް ދައުލަތުން މަސްތުވާތަކެތީގެ ދައުވާ އުފުލާފައި ވަނީ އިތުރު އަންހެނާ އެކު، އދ. މާމިގިއްޔަށް ކުރި ދަތުރެއްގައި މަލްގެ ދަބަހުން މަސްތުވާތަކެތި ފެނުނު މައްސަލައިގަ އެވެ.\nމި މައްސަލައާ ގުޅިގެން، މާމިގިލީ ބަނދަރުމަތިން މަލް އާއި އޭނާއާ އެކު ދަތުކުރި މީހާ ހުއްޓުވައި ފުލުހުންގެ ބެލުމުގެ ދަށަށް ގެންގޮސް ބަލައި ފާސްކުރިއިރު، އެ ދެ މީހުންގެ އަތްދަބަހުން މަސްތުވާތަކެތި ކަމަށް ޝައްކު ކުރެވޭ އެއްޗެއް އަޅާފައި ހުރި ޖޫސްޕެޓީ ކޮތަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި އިތުރު ޕެކެޓެއް ފެނިފައިވާ ކަމަށް ފުލުހުން އޭރު ބުނެފައިވެ އެވެ. އެގޮތުން، މައްސަލަ ތަހުގީގުކޮށް ޕްރޮސެކިއުޓާ ޖެނެރަލްގެ އޮފީހަށް ފުލުހުން މައްސަލަ ފޮނުވުމުން، މަލްގެ މައްޗަށް ދައުލަތުން އުފުލާފައި ވަނީ ދެ ދައުވާ އެކެވެ. އެއީ ޑައިމޯފިން ޓްރެފިކް ކުރުމާއި ކެނެބިސް ބޭނުން ކުރުމުގެ ދައުވާ އެވެ.\nނަމަވެސް މި ދައުވާ އަށް މަލް ވަނީ މިދިޔަ އަހަރުގެ ނޮވެމްބަރު މަހުގެ 18 ވަނަ ދުވަހު ބޭއްވި ޝަރީއަތުގެ އަޑުއެހުމުގައި އިންކާރުކޮށްފަ އެވެ.\nމަލް ބަންދުގައި ބަހައްޓަން ނުފެންނަ ކަމަށް ކުރިމިނަލް ކޯޓުން ނިންމައި ދޫކޮށްލީ އޭނާއާ އެކު ހައްޔަރުކުރި އަނެއް މީހާ ވެސް ދޫކޮށްލާފައިވާތީ ކަމަށް ބުނެ އެވެ. ނަމަވެސް ކުރިމިނަލް ކޯޓުގެ އެ ނިންމުމާ މެދު ހިތްހަމަނުޖެހިގެން ދައުލަތުން ހައިކޯޓަށް ދިއުމުން، ކްރިމިނިލް ކޯޓްގެ ނިންމުން މިއަދު ބާތިލްކުރީ އެވެ.\nދައުލަތުން ހައި ކޯޓަށް ހުށަހެޅި މައްސަލައިގައި ބުނީ މަލް ހައްޔަރުކޮށްފައި ވަނީ ޖިނާއީ ބޮޑު ކުށެއްގެ ތުހުމަތުގަ ކަމަށާއި އޭނާއާ ދެކޮޅަށް ތުހުމަތު ކުރެވޭ މިންވަރަށް ފުލުހުން ބަންދުގެ މަޖިލީހަށް ހެކި ވެސް ހުށަހަޅާފައިވާކަން އެނގެން އޮތް ކަމަށެވެ.\nއެހެންކަމުން އެފަދަ ތުހުމަތެއް ކުރެވޭ މީހަކު ދޫވެފައި ހުރުމަކީ މުޖުތަމައަށް ނުރައްކާ ކުރާނެ ކަމެއް ކަމަށް ހައި ކޯޓުގެ ނިންމުމުގައިވެ އެވެ.\nMasthuvaaathakechaa eku bathalaa Maleeha hayyarykoffi\nއެހެންވެ މައްސަލަ ބެއްލެވި ފަނޑިޔާރުންގެ އިއްތިފާގުން ނިންމެވީ ކުރިމިނަލް ކޯޓުގެ އެ އަމުރު ބާތިލުކޮށް، ބަންދުގައި ބެހެއްޓުމަށް ދައުލަތުން އަލުން ކްރިމިނަލް ކޯޓަށް ހުށަހަޅައިފި ނަމަ، ހައި ކޯޓުން ކަނޑައެޅި ކަންކަމަށް ރިއާޔަތްކޮށް ބަންދާމެދު ގޮތެއް ނިންމެވުމަށެވެ.\nKudakamudhaathakethi nudhin massalaagai filmy thari Mal ah dhuvaakoffi\nމަސްތުވާތަކެތީގެ މައްސަލައެއްގައި ހައްޔަރުކޮށް، ދައުވާކޮށްފައި ވަނިކޮށް، މިދިޔަ އަހަރުގެ ނޮވެމްބަރު މަހުގެ 19 ވަނަ ދުވަހުގެ ރޭ ބަނގުލަރުގެ މައްސަލައެއްގައި ވެސް މަލް ހައްޔަރުކުރި އެވެ. އަދި އެ މައްސަލައިގެ ތަހުގީގުގެ ބޭނުމަށް ކުޑަކަމުދާ އެއްޗެހި ދޭން އިންކާރު ކުރުމުން ވެސް އޭނާގެ މައްޗަށް ދައުވާކުރި އެވެ.\nގދ. ގައްދު އަށް އުފަން މަލް އަކީ 2016 ވަނަ އަހަރު ފިލްމީ ދާއިރާ އަށް ނުކުތް ބަތަލާއެކެވެ. އޭނާ ކުޅުނު ފިލްމުތަކުގެ ތެރޭގައި "ވަފާތެރި ކެހެވެރިޔާ" އާއި "ތިޔަ ލޯތްބާ ދުރަށް" ހިމެނެ އެވެ.\nއިތުރު ލިޔުންތައް ކުށްކުރުން ޕްރޮސެކިއުޓާ ޖެނެރަލް ކްރިމިނަލް ކޯޓް ހައި ކޯޓް މަސްތުވާތަކެތި ގދ. ގައްދޫ ދިވެހި ފިލްމް އިންޑަސްޓްރީ އދ. މާމިގިލި


އަވަސް އިންތިހާބަކަށް ގޮވާލައި މަޖިލީހަށް ޖާބިރުގެ ގަރާރެއް – Haftha\nSun,5July, 2020, 3:11 am\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އިންތިހާބު ވެފައިވަނީ ގާނޫނުއަސާސީ އާއި ހިލާފަށް ބޭއްވުނު ރިޔާސީ އިންތިހާބަކުން ކަމަށް ބުނެ އަވަސް އިންތިހާބަކަށް ގޮވާލައި ކާށިދޫ ދާއިރާގެ މެންބަރު އަބްދުﷲ ޖާބިރު ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅުއްވައިފިއެވެ.\nޖާބިރު މަޖިލީހަށް ހުށަހެޅުއްވި ގަރާރުގައި ބުނެފައިވަނީ، ރާއްޖޭގައި ބޭއްވެ ކޮންމެ ރިޔާސީ އިންތިހާބަކީ ރާއްޖޭގައި އުފެދިފައިވާ ސިޔާސީ ޕާޓީތަކުގެ ލީޑަރުންނަށް ވާދަކުރެވޭ ގޮތުގެ މަތިން ބޭއްވޭ މިނިވަން އިންތިހާބަކަށް ވާންޖެހޭއިރު މިދިޔަ އަހަރު ބޭއްވި ރިޔާސީ އިންތިހާބަކީ ގާނޫނު އަސާސީއާ ހިލާފު އިންތިހާބެއް ކަމަށެވެ.\nއެހެންކަމުން ހުރިހާ ސިޔާސީ ޕާޓީތަކުގެ އެންމެހާ ލީޑަރުންނަށް ވާދަ ކުރެވޭނެ ގޮތުގެމަތިން އަލުން މިނިވަން ރިޔާސީ އިންތިހާބެއް ބޭއްވުމަށް ކުރަންޖެހޭ މަސައްކަތްތައް މިހާރުން މިހާރަށް ފެށުމަށް އެ ގަރާރުގައި ގޮވާލައިފައިވެއެވެ.\n“އަވަސް މުއްދަތެއްގައި އަލުން ރިޔާސީ އިންތިހާބެއް ބޭއްވުމަށް އިލެކްޝަން ކޮމިޝަންގެ މައްޗަށް ލާޒިމުކޮށް މިއިއްޒަތްތެރި މަޖިލީހުން ގަރާރެއް ފާސްކުރުމަށް ބާރުއެޅުމުގެ ގޮތުން މި ގަރާރު ހުށަހެޅީމެވެ،” ޖާބިރުގެ ގަރާރުގައި ބުނެފައިވެއެވެ.\nރައީސް އިބްރާހިމް މުހައްމަދު ސޯލިހު އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ އެޑްވައިޒަރެއްގެ މަގާމުގައި ކުރިން ހުންނެވި ޖާބިރު ވަނީ މިފަހަކަށް އައިސް މި ސަރުކާރަށާއި ރައީސް ސޯލިހަށް ފާޑުވިދާޅުވެފައެވެ.\nއަވަސް އިންތިހާބެއް ބޭއްވުމަށް ގޮވާލައި ޖާބިރު ގަރާރެއް ހުށަހެޅުއްވިއިރު، ބަރުލަމާނީ ނިޒާމެއް ގެނައުމަށް ގަރާރެއް ހުށަހަޅުއްވާނެ ކަމަށް ވެސް އޭނާ ވަނީ ވިދާޅުވެފައެވެ.


Bidheyseen ge Musaara Account Ah Jamaakurun Majubooru Vun Faskoffi\nދިވެހިރާއްޖޭގައި މަސައްކަތްކުރާ ބިދޭސީންގެ މުސާރަތައް އެފަރާތްތަކުގެ އެކައުންޓަށް ޖަމާކުރުން މަޖުބޫރުވާގޮތަށް ގަވާއިދަށް ގެނައި އިސްލާހަށް އަމަލުކުރުން ފަސްކޮށްފިއެވެ.\nބިދޭސީންގެ މުސާރަ އާއި ބެހޭ ކަންކަން ވަޒީފާދޭ ފަރާތުން ތަންފީޒު ކުރުމާ ބެހޭ ގަވައިދުގައި ބުނާގޮތުގައި ބިދޭސީންގެ މުސާރަ ބޭންކު އެކައުންޓަށް ޖަމާނުކޮށްފިނަމަ ވަޒީފާދޭ ފަރާތް ބޮޑެތި އަދަދުތަކުން ޖޫރިމަނާ ކުރެވޭނެއެވެ.\nއެގޮތުން ވަޒީފާދޭ ފަރާތް 10،000ރ. އާއި 50،000ރ. އާ ދެމެދުގެ އަދަދަކުން ޖޫރިމަނާ ކުރެވޭނެކަމަށް ގާނޫނުގައި ބަޔާންކޮށްފައިވެއެވެ.\nމި ގަވާއިދަށް އަމަލުކުރަން ފަށާ ތާރީޚެއްގޮތަށް މިހާރު ކަނޑައަޅާފައިވަނީ ޖުލައި 2019އެވެ


Rail station gai kiyaali lavayakun thari akah | Mihaaru\n25 އޯގަސްޓް 2019 - 15:16 15 comments\nމީހެއްގެ ސިފަޔާއި އެ މީހެއްގެ ފޯރުންތެރިކަމަކީ ހުނަރުވެރިކަމާ ގުޅުން ހުރި ކަމެއް ނޫންކަން މި މީހާގެ ވާހަކައިން އެނގޭނެ އެވެ. މިއީ ރާނޫ މޮންޑާލް އެވެ. މި މީހާ ސޯޝަލް މީޑިއާގައި މަޝްހޫރުވީ އިންޑިއާގެ ކަލްކަތާގެ ރަނާގަޓް ރޭލު ސްޓޭޝަނުގައި ލަވަ ކިޔަން އިންދާ މީހަކު ވީޑިއޯކޮށް ސޯޝަލް މީޑިއާގައި އާންމު ކުރުމުންނެވެ. ރޭލު ސްޓޭޝަނުގައި އޭނާ ލަވަ ކިޔަނީ ކާލާނެ އެއްޗެއް ހޯދަން ފައިސާ ފޮއްޗެއް ލިބޭތޯ އެވެ.\nރާނޫގެ އަޑުގެ ރީތިކަމާއި އޭގެ ޖާދޫ އެތައް ބަޔަކަށް މީގެ ދެ ހަފުތާއެއްހާ ދުވަސް ކުރުން ހުއްޓުނީ އިންޑިއާގެ ރަން އަޑުގެވެރިޔާ ލަތާ މަންގޭޝްކަރްގެ ވަރަށް ހިތްގައިމު ލަވައެއް ކަމަށްވާ "އެކް ޕިޔާރު ކަ ނަގްމާ ހޭ" އޭނާ ކިޔާތަން ފެންނަ ވީޑިއޯ ސޯޝަލް މީޑިއާގައި ވައިރަލްވުމުންނެވެ.\nA post shared by CareerPLUS News (@careerplusnews) on Aug 8, 2019 at 8:52pm PDT\nރާނޫ "އެކް ޕިޔާރު ކެ ނަގްމާ ހޭ" ކިޔަނީ.\nއެ ލަވަ އަޑުއެހި ގިނަ ބަޔަކު ވަނީ ރާނޫ އަކީ ލަތާ އަށް ދޫނުކުރާ ވަރުގެ ލަވަކިޔުންތެރިއެއް ކަމަށް ބުނެ އޭނާ އަށް ތައުރީފު އޮއްސާލައިފަ އެވެ. އަދި ވަރަށް ގިނަ ބަޔަކު ފާހަގަކުރި ގޮތުގައި ލަވަކިޔާނެ ރަނގަޅު ފުރުސަތުތަކެއް ފަހިކޮށްދީފި ނަމަ އޭނާ އަކީ ބޮލީވުޑްގައި ލަވަކިޔުމުގެ ފަންނުން ބޮންތި އަށް ވެސް އަރައިފާނެހާ ހުނަރުވެރި ލަވަކިޔުންތެރިއެކެވެ.\nކޮންމެއަކަސް ރާނޫގެ ނަސީބު ވެސް ވަރަށް ރަނގަޅެވެ. ފުރަތަމަ އޭނާ އަށް ލިބުނީ ލަވަކިޔާނެ ފުރުސަތެއް ނޫނެވެ. އެކަމަކު އަޑުގެ ރީތިކަމާ އެއްވަރަށް މީހާގެ ސިިފަ ރީތިކޮށްލަން ލިބުނު މޭކްއޯވާއެކެވެ.\nA woman who became an internet sensation with her rendition of Lata Mangeshkar classic 'Ek Pyar Ka Nagma Hai' at Ranaghat railway station in West Bengal, has now gotachance to participate inareality show in Mumbai! . . #SocialMedia #WestBengal #Ranaghat #India #katjayega\nA post shared by Kat jayega (@katjayega) on Aug 8, 2019 at 7:35pm PDT\nކުރިން ހަމަ ވަރަށް އާދައިގެ ގޮތަކަށް ސާޅީ އަޅައިގެން އިސްތަށިގަނޑު ވެސް އެގޮތްމިގޮތަށް ހުރި ރާނޫގެ މޭކްއޯވާ އިން ބޮޑު ބަދަލެއް ގެނެސް، އޭނާގެ ވާހަކަ އިތުރަށް މީހުން ދައްކަން ފެށި އެވެ.\nމިހާރު ރާނޫ ބޮލީވުޑްގެ ފިލްމަކަށް ލަވައެއް ވެސް ރެކޯޑްކޮށްފި އެވެ. އެއީ މިއުޒިކް ޑައިރެކްޓަރު/ލަވަކިޔުންތެރިޔާ/އެކްޓަރު ހިމޭޝް ރޭޝަމިއާގެ ކުރިއަށް އޮތް ފިލްމު "ހެޕީ ހާޑީ އެންޑް ހީރު" އަށެވެ. އަންނަ މަހު ރިލީޒްކުރާ އެ ފިލްމަށް ރާނޫ، ހިމޭޝްއާ އެކު ރިކޯޑްކުރި ލަވައަކީ "ތޭރީ މޭރީ ކަހާނީ" އެވެ. އެ ލަވައިގެ ރިކޯޑިންގެ ތެރެއިން ނަގާފައިވާ ވީޑިއޯއެއް ހިމޭޝް ވަނީ އިންސްޓަގްރާމްގައި ވެސް ހިއްސާކޮށްފަ އެވެ.\nމުޅިން އާ ލަވައެއް ވެސް ރާނޫގެ އަޑުން އިއްވައިލީ ހަމަ އެހާ ރީތިކޮށެވެ.\nބޮލީވުޑްގެ ފިލްމަކަށް ލަވައެއް ކިޔަން ލިބުމަކީ އާދައިގެ ކަމެއް ނޫނެވެ. ވަކިން ހާއްސަކޮށް އާދައިގެ މީހަކަށެވެ.\nހިމޭޝް ބުނިގޮތުގައި ރާނޫއަކީ އާދަޔާހިލާފު ރީތި އަޑެއްގެ ވެރިއެކެވެ. އެހެންވެ އެއީ ބޭނުން ނުހިފައި ދޫކޮށްލާ ވަރަށް ވުރެ އަގުހުރި އަޑެއް ކަމަށް ބުންޏެވެ. އޭނާ ރާނޫ ސިފަކުރީ ރަންގަނޑެއްގެ ގޮތުގަ އެވެ.\n"އަހަރެން އަބަދުވެސް ބޭނުންވޭ ހުނަރުވެރި ފަންނާނުންނަށް ފުރުސަތު ދޭން. އެހެންވެ ރާނޫ އަށް ފުރުސަތު ދިނީ،" އޭނާ ބުންޏެވެ. "ސަލީމް ސާހަބް [ސަލްމާން ހާންގެ ބައްޕަ] އެއް ފަހަރަކު އަހަންނަށް ދިން ނަސޭހަތެއްގައި ވެސް ބުނި ހުނަރުވެރި މީހަކާ ދިމާވެއްޖެ ނަމަ އެ މީހެއްގެ ބޭނުން ހިފައްޗޭ. ދޫކޮށްނުލައްޗޭ. އެއީ އަބަދު ވެސް އަހަރެންގެ ސިކުނޑީގައި ހަރުލާފައި އިންނަ ނަސޭހަތެއް."\nA post shared by Himesh Reshammiya (@realhimesh) on Aug 23, 2019 at 10:35pm PDT\nހިމޭޝް ބުނިގޮތުގައި ހަމައެކަނި ފިލްމަކަށް ލަވައެއް ކިޔުއްވާފައި އޭނާ ރާނޫ ދޫކޮށެއް ނުލާނެ އެވެ. އަދި ރާނޫ އަށް ހައްގުވާ މިންވަރު ހޯދައިދީ، ހައްގު މަގާމަށް ގެންދަން ކުރެވުނުހާ ވެސް މަސައްކަތެއްކޮށް، އެކަމަށް އެހެން މީހުންނަށް ވެސް ހިތްވަރުދޭ ކަމަށް ބުންޏެވެ.\nރާނޫ ވަނީ ހިމޭޝް ޖަޖެއްގެ ގޮތުގައި ފެންނަ ސޮނީ ޓީވީގެ ކުޑަކުދިންގެ ލަަވަ ޝޯ "ސުޕަސްޓާ ޑާންސާ" ގައި ވެސް އޭނާގެ ހުނަރު ދައްކާލައިފަ އެވެ.\nA post shared by CareerPLUS News (@careerplusnews) on Aug 9, 2019 at 9:02am PDT\nރާނޫ ބުނިގޮތުގައި އޭނާގެ ހުނަރު ގިނަ ބަޔަކަށް ފާހަގަކުރެވި ފުރުސަތުތައް ލިބެން ފެށުމަކީ ކުރިން ހުވަފެނަކުން ވެސް ދުށް ކަމެއް ނޫނެވެ. އެކަމަކު މިހާރު އެތައް ބައެއްގެ ލޯތްބާއި ސަޕޯޓް ލިބޭތީ ދިރިއުޅުން ބަދަލުވެއްޖެ ކަމަށް ބުންޏެވެ.\nރާނޫ އަށް މިހާރު އަންނަނީ އިންޑިއާގެ އެކި ސްޓޭޓްތަކާއި އެހެން ގައުމުތަކުން ވެސް ދައުވަތު ލިބެމުންނެވެ.\n"އަހަރެން މި ހުންނަނީ އުފަލުން ގޮސް ބުނާނެ އެއްޗެއް ވެސް ނޭނގިފައި،" އޭނާ ބުންޏެވެ.\nއިތުރު ލިޔުންތައް ބޮލީވުޑް އިންޑިއާ އަންހެނުން\nއަރްޗަނާ: ހިނިގަނޑު ޖަހައިގެން އާމްދަނީ ހޯދާ މީހެއް


Column 7: Itthifaagakun namaves magey nan negeyne nama...! | Mihaaru\nހިޔާ މަޝްރޫއުގެ ދަށުން ފޯމް ދޫކުރަން ފެށުމާ އެކު އާންމުން ތޮއްޖެހިފައި -- ފައިލް ފޮޓޯ: މިހާރު\nކޮލަމް ހަތެއް: އިއްތިފާގަކުން ނަމަވެސް މަގޭ ނަން ނެގޭނެ ނަމަ...!\n13 މާޗް 2019 - 08:17 58 comments\nއަޅުގަނޑު ކުރިން ހީކުރީ އާންމުންގެ ތެރޭގައި ދައްކަމުން ދިޔައީ ހަމަ ހުސް ހޮޅި ވާހަކަ ކަމަށެވެ! ފްލެޓްތައް ދެނީ ކުރީގެ ރައީސް އަބްދުﷲ ޔާމީންގެ އަނބިކަނބަލުން ފާތުމަތު އިބްރާހިމްގެ އޮފީހުން ފޮނުވާ ލިސްޓަކަށޭ އާންމުން ކިޔަސް، އަޅުގަނޑު އެ ވާހަކަ އޭރަކު ގަބޫލެއް ނުކުރަމެވެ. ރައީސް ޔާމީނާއި އަނބިކަނބަލުން ރައްޔިތުންނަށް އެހާ ވަރަށް ބޭއިންސާފު ނުވާނެ ކަމަށް އަޅުގަނޑު ހިތުލައިގެން ހުރީމެވެ. ނަމަވެސް ކަންވެ، ނިމުނީ އެހެނެއް ނޫނެވެ! ނިކަމެތި އަޅުގަނޑުގެ އިތުބާރު ވެސް ދިޔައީ އެވެ.\nއަޅުގަނޑުގެ ހިތުގައި މިހާރު އެއްވެސް ސުވާލެއް، ޝައްކެއް، ވަހުމެއް ނެތެވެ. ހިޔާ މަޝްރޫއުގެ ފްލެޓްތައް ހިތުހުރި ގޮތަކަށް ބަހާލީ އެވެ. މިހާރު ތިލަވެގެން އުޅޭ ލިސްޓުގެ ނަންތަކުގެ ތެރެއިން ބަރިބަރި އަށް އާންމުން އެހެރަ ފަޅާއަރުވާލަނީ، ސަރުކާރުގައި އޭރު ނުފޫޒު ހިންގި މީސްމީހުންގެ މުޅި އާއިލާތަކަށް ބަހާލި ފްލެޓްތަކެވެ. ބައެއް އާއިލާތަކަށް ބަލާއިރު އަނބިނާއި ފިރިންނަށް ލިބިފައި އޮތް އިރު، ކިރިޔާ އުމުރު ހަމަވިޔަސް އެ މީހަކަށް ވެސް ހުރީ ފްލެޓް ލިބިފަ އެވެ. މިއީ، ގައިމު ވެސް އިއްތިފާގެއް ނޫނެވެ. އިއްތިފާގަކުން އެއް ނަން ނުވަތަ ދެ ނަމެއް ހިމެނުނަސް، މުޅި އާއިލާ އާއި ވަންހަ އިއްތިފާގަކުން ވިޔަސް ހިމެނުމަކީ ނާދިރު ކަމެކެވެ. ނުވާނެ ކަމެކެވެ. ދެރަ ކަަމަކީ އިއްތިފާގަކުން ވިޔަސް، އޮޅިގެން ވިޔަސް، "މަގޭ ނަން" ނުނެގުނީ ކީއްވެ ހެއްޔޭ އެންމެންގެ ވެސް ހިތަށްއަރާނެތީ އެވެ. އެންމެ ހައްގުވެރިންގެ ނަންތައް ނުނެގުނީތީ އެވެ.\nދައުލަތުގެ މިނިވަން މުއައްސަސާތަކުގައި ތިއްބެވި ބައެއް ބޭފުޅުންނާއި ޕީޕީއެމާއި ސަރުކާރުގެ ބައެއް އިސް ބޭފުޅުންނާއި މެޑަމް އޮފީހުގައި މަސައްކަތް ކުރި ބައެއް މީސްމީހުންނާއި އެ މީހުންގެ އާއިލާތަކަށް ފްލެޓްތައް ބަހާލި ކަން އެއީ ސާބިތު ހެއްކާ އެކު ފެންނަން އޮތް ހަގީގަތެކެވެ. އެއިން ދިފާއުވާން ކޮންމެ މީހަކު ކޮންމެ ވާހަކައެއް ދެއްކިޔަސް، އަދި ނުވިތާކަށް ކޮންމެ ކަހަލަ ބަޔާނެއް ނެރުނަސް، އެއިން ރެކެވޭނެ ގޮތެއް ނެތެވެ. ކިތަންމެ ހުއްޖަތެއް ދައްކައި، "ތިމަންނަ ވީމަ އާއިލާ އަށް ފްލެޓް ނުލިބެންވީހޭ" ކިޔައި އަޑުގެ ނެތްތަނަށް ހަޅޭއްލެވިޔަކަސް ހަގީގަތް މިއޮތީ އާންމުން ގަބޫލު ކުރާނެ ހިސާބެއްގައެއް ނޫނެވެ. ތިރީހުން ސާޅީހުން ފްލެޓް ލިބިފައި ވަނީ ހައްގުވެރިންނަށް ކަމަށް ކިތަންމެ ވަރަކަށް ކިޔަސް، އެ އަޑުއަހާނެ މީހަކު މިހާރަކު ނުހުންނާނެ އެވެ. އެއީ އަތުލެވެން ޖެހޭނެ ފްލެޓްތައް ކަމަށް އަޅުގަނޑު ގަބޫލު ކުރަމެވެ.\nދިފާއުގައި ވާހަކަ ދައްކަވާ ބޭފުޅުންގެ ތެރެއިން އަޅުގަނޑު ފާހަގަކޮށްލާނެ އެއް ބޭފުޅަކީ މީރާގެ ކޮމިޝަނަރު ޔަޒީދު މުހަންމަދުގެ ނަމެވެ! ސުވާލަކީ މިއެވެ؛ ޔަޒީދުގެ އާއިލާ އިން ފްލެޓަށް ކުރިމަތިލި ހުރިހާ އެންމެންނަށްހެން ފްލެޓް ލިބުނީ ކީއްވެ ހެއްޔެވެ؟ އެތައް ހާސް ބައެއްގެ ތެރެއިން ހަމައެކަނި ޔަޒީދުގެ އާއިލާގެ މީހުންގެ ނަންތައް ނެގެންވީ ކީއްވެގެން ހެއްޔެވެ؟ މިއީ ސީދާ ފްލެޓް ހޯދަން ރާވައިގެން ހިންގި ޖަރީމާއެއް ނޫނިއްޔާ ދެން ކޮން ކަމެއް ހެއްޔެވެ؟\nފްލެޓަށް އެދެން މީހަކު ފޯމު ނަގަނީ. --ފޮޓޯ: ނިޝާން އަލީ/މިހާރު\nމީގެ ދިފާއުގައި ޔަޒީދު ވިދާޅުވަނީ އެންމެ ވާހަކައެކެވެ. އެއީ އެ އާއިލާއިން ފްލެޓް ލިބުނު އެންމެންނަކީ ވެސް ފްލެޓަށް ޝަރުތު ހަމަވާ މީހުން ކަމެވެ. އަޅުގަނޑުގެ އަނެއް ސުވާލަކީ މި އެވެ؛ ފްލެޓަށް ޝަރުތު ހަމަނުވާ މީހަކު މި ރާއްޖޭގައި އެބަހުރި ހެއްޔެވެ؟ ނެތެވެ. އެންމެން ވެސް ފްލެޓް ބޭނުމެވެ. ހިތްހަމަޖެހޭ ބޯހިޔާވަހިކަމެއްގައި ދިރިއުޅޭ މީހަކު މި މާލެއަކު ނެތެވެ. ޕޮއިންޓްތަކެއް ދީގެން ދިރިއުޅުމުގެ ހާލަތު ވަޒަން ނުކުރިޔަސް، ކަށަވަރު ކަމަކީ އެންމެން ވެސް ދިރިއުޅެނީ ހާލުގައި ކަމެވެ. ޝަރުތު ހަމަވެގެން މި އުޅެނީ ކުރިން ޕީޕީއެމްގެ ނައިބު ލީޑަރު އަބްދުއްރަހީމާއި މެމްބަރު އަބްދުﷲ ހަލީލާއި ޔަޒީދުގެ އާއިލާގެ މީހުން އެކަންޏެއް ނޫނެވެ. މި މާލޭގެ އެންމެން ވެސް ޝަރުތު ހަމަވެ އެވެ. އެހެންވެ، ޝަރުތު ހަމަވުމަކީ ފްލެޓް ލިބެން ޖެހޭ ހަމައެކަނި ހުއްޖަތަކަށް ނުވެ އެވެ.\nޔަޒީދު ވިޔަސް، އަބްދުއްރަހީމް ވިޔަސް އެހެން މީހަކު ވިޔަސް، ފްލެޓް ލިބެން ޖެހޭނީ އޮންނަ އުސޫލުތަކުގެ ތެރެއިންނެވެ. ފްްލެޓް ދިނުމުގައި ބަލަން ޖެހޭނީ އެންމެ ދަތި ހާލުގައި އުޅޭ މީހުންނަށެވެ. އެ މީހުންނަށް އިސްކަން ނުދީ އެހެން ބަޔަކަށް އިސްކަން ދީގެން ނުވާނެ އެވެ. އަޅުގަނޑަށް މައްސަލައަކަށް ވީ، މީރާގެ ކޮމިޝަނަރުގެ އާއިލާ އާއި ރައްޔިތުންގެ މަޖިލީހުގެ މެމްބަރުންގެ އާއިލާތަކާއި ފަނޑިޔާރުންގެ އާއިލާތަކާއި ސަރުކާރުގެ އެންމެ އިސް ބޭފުޅުންގެ އާއިލާތައް އެންމެ ހާލުގައި އުޅޭތީ އެވެ! އެހެންވިއްޔާ ދެން އެހެން މީހުން އުޅޭނެ ހާލު ނިކަން ވިސްނާލަމާ ހިނގާށެވެ. -- މިހެން މި ދެންނެވީ ތިރީހަކަށް ހާސް ފޯމްގެ ތެރެއިން އެ ބޭފުޅުންގެ އާއިލާތައް ހޮވުނީ، އެންމެ ހާލުގައި ތިބީ އެ ބޭފުޅުން ކަމަށް ވާތީ އެވެ.\nފްލެޓާ ދޭތެރޭ ރައްޔިތުން ފަސް އަހަރު ވަންދެން ކުރި އުންމީދުތައް ވެސް ފެނަށް ދިޔައީ އެވެ. ކުރީގެ ރައީސް ޔާމީނަށް ވެސް ބޯހިޔާވަހި ކަމެއް ފޯރުކޮށެއް ނުދެއްވުނެވެ. އެމަނިކުފާނުގެ ސަރުކާރު ނިމިގެން ދިޔައިރު އަޅުގަނޑުމެން ނިކަމެތިން މިތިބީ ހަމަ އެއްކަލަ ހިސާބުގައި ގުޑާނުލެވިފަ އެވެ. އެހެން އޮއްވާ އަނެއްކާވެސް އަނެއް ސަރުކާރު މިއޮއް އައީ އެވެ. -- އުންމީދެވެ؛ އުންމީދެވެ؛ ހުވަފެނެވެ. އެ ނޫން އެއްޗެއް އަދި ނުފެނެ އެވެ.\nކޮންމެ ސަރުކާރެއްގައި ވެސް ޖެހެނީ މި ހާލެވެ. އަންނަނީ ދަތި ހާލުގައި އުޅޭ އާއިލާތަކަށް ބޯހިޔާވަހިކަން ދޭނެ ކަމުގެ ވައުދާ އެކު އެވެ. ފްލެޓް އަޅަނީ ރައްޔިތުންގެ ފައިސާއިންނެވެ. އެކަމަކު އަޅާ މަދު ފްލެޓްކޮޅު ވެސް މި ލިބެނީ ސަރުކާރުގައި، ނުވަތަ ދައުލަތުގައި ނުވަތަ ރައީސް އަރިހުގައި މަސައްކަތް ކުރާ މީހުންނަށެވެ! ދައުލަތުގެ މުއައްސަސާތަކުގެ ވެރިންނަށެވެ. ހަގީގީ ހައްގުވެރިން އެ މީހުން ފޯމް ލައިލައި އުމުރު ހުސްކުރަނީ އެވެ. މި ނޫން ދުވަހެއް ނާދެ އެވެ. ސަރުކާރެއް އައުމާ އެކު ފްލެޓްތައް ދޫކުރަން ސްކީމެއް ފަށާނެ އެވެ. ހުރިހާ ކަމެއް ހުއްޓާލައިފައި އެންމެން ގޮސް ކިޔޫގައި ތިބެގެން ފޯމް ލާނެ އެވެ. އެކަމަކު ހައްގުވެރިޔާ އަށް ފްލެޓް ލިބޭނީ ކުރިން ދެންނެވި، ބައި އަޅަން ތިބި މީހުން ދީ ނިމިފަ އެވެ. އޭރަކު ދޭނެ އިތުރު ފްލެޓެއް ބާކީއެއް ނުވެ އެވެ.\nއަޅުގަނޑު މި ދަންނަވަނީ ހަމަ ތެދެކެވެ. މި ކޮލަމް ލިޔެލިޔެ އިންދާ އިއްޔެ ލިބުނު ޚަބަރެކެވެ. ބޯހިޔާވަހިކަން ހައްލުކުރަން "ފަހި ދިރިއުޅުން" ނަމުގައި ރައީސް ކޯޕަރޭޝަނެއް އުފައްދަވައިފި އެވެ. ހުސް އިންތިޒާރެވެ. އުންމީދެވެ!\nއިތުރު ލިޔުންތައް ބޯހިޔާވަހިކަން ކޮލަމް7ހިޔާ މަޝްރޫއު


Season ah thahyaaruvaa iru fitness aa medhu visnun muhihmu! | Mihaaru\nމިދިޔަ އަހަރުގެ ދިރާގު ދިވެހި ޕްރިމިއާ ލީގުގެ ތެރެއިން މާޒިޔާ އާއި ގްރީން ސްޓްރީޓްސް ބައްދަލުކުރަނީ.-- ފޮޓޯ: ނިޝާން އަލީ/ މިހާރު\nސީޒަނަށް ތައްޔާރުވާއިރު ފިޓްނަސްއާ މެދު ވިސްނުން މުހިއްމު!\n15 މާޗް 2019 - 09:28 1 comment\nރާއްޖޭގެ ފުޓްބޯޅަ ސީޒަނުގެ ކުރީކޮޅު ކޯޗުން އާއްމުކޮށް ފާހަގަކުރާ މައްސަލަތައަކީ ރަނގަޅަށް ޕްރީ ސީޒަން ތަމްރީން ނެހެދި ކުޅުންތެރިންގެ ފިޓްނަސް އެކަށީގެންވާ ވަރެއްގައި ނެތުމެވެ. އާ ސީޒަނަކަށް ތައްޔާރުވާއިރު ގިނަ ކުޅުންތެރިންގެ ފިޓްނަސް ސުމަކުން ފަށަން ޖެހޭ ކަމަށް ތަޖުރިބާކާރު ދިވެހި ކޯޗުންނާއި ބިދޭސީ ކޯޗުން ވެސް ވަނީ ފާހަގަކޮށްފަ އެވެ.\nމި ފަހަރުގެ ފުޓްބޯޅަ ސީޒަން ޖޫން މަހު ފަށާ ގޮތަށް ބަދަލުކުރުމުން ވާދަވެރި މެޗެއް ނުކުޅެ ކުޅުންތެރިން ގިނަ ދުވަސްތަކެއް ވަންދެއް ތިބެން ޖެހޭނެ އެވެ. މިއީ ކުޅުންތެރިންގެ ފޯމާއި ފިޓްނަސް އަށް ވަރަށް އަސަރުތަކެއް ކުރާނެ ކަމެއް ކަމަށް ގިނަ ކޯޗުން ގަބޫލުކުރެ އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ކްލަބްތަކާ މަޝްވަރާކޮށް ޖޫން މަހު ސީޒަން ފަށާ ގޮތަށް ނިންމި ނިންމުމަކީ މާ ކުރިން ވެސް ކުރަން ޖެހޭ ކަމެއް ކަމަށާއި އެއީ އޭއެފްސީ ކަޕް ފަދަ މުބާރާތްތަކަށް ދާއިރު ވާދަވެރި މެޗުތަކެއް ނުލިބޭތީ ކުރާ ޝަކުވާ އަށް ހައްލެއް ލިބޭނެ ކަމެއް ކަމަށެވެ.\nބައްސާމް ވިދާޅުވީ ގެންނަ ބަދަލާ ގުޅިގެން އުނދަގޫތަކެއް ހުންނާނީ މި އަހަރު ކަމަށާއި އަލުން ޖޫން ގައި ފެށުމުން ދެން ކޮންމެ އަހަރެއް ވެސް އޮންނާނީ ހަމަ ބެލެންސްކޮށް ކަމަށް ގަބޫލުކުރައްވާ ކަމަށެވެ.\nނޫސްވެރިންގެ ބައްދަލުވުމެއްގެ ތެރެއިން ބައްސާމް ވާހަކަ ދައްކަވަނީ. -- ފޮޓޯ: ނިޝާން އަލީ/ މިހާރު\n"ކޮންމެ ބަދަލެއްގެ ވެސް ކޮންމެ ވެސް ކަހަލަ އުނދަގޫތަކެއް ހުންނާނެ. އަޅުގަނޑުމެން ބަލިވީ ވެސް ބޭސް ކެއީމަ ހިތި ރަހަލާ ބޭހެއް ކާން މި ޖެހެނީ. އެހެން ނަމަވެސް ބޭސް ކޭމަ ރަނގަޅުވޭ އެ ކަހަލަ ގޮތެއް ކަންނޭނގެ މިހާރު މިދަނީ. މި ކަމެއް ރަނގަޅު ކުރަން ކޮންމެވެސް ކަހަލަ ސްކްރިފައިޒެއް ކުރަން ޖެހޭ،" ބައްސާމް ވިދާޅުވި އެވެ.\nރާއްޖޭގެ ކުޅުންތެރިންނަކީ ސެމީ ޕްރޮފެޝަަނަލް ކުޅުންތެރިން ކަމަށާއި އެ ކުޅުންތެރިން އާންމުކޮށް ޕްރީ ސީޒަނުގައި ފިޓްނަސް އަށް މާ ބޮޑު އަހަމިއްޔަތުކަން ނުދޭކަން ބައްސާމް ފާހަގަކުރެއްވި އެވެ. އެކަމަކު އެކަންތައްތައް ބަދަލުކުރަން ޖެހޭ ކަމަށާއި ފިޓްނަސް އާއި އެހެނިހެން ކަންތައްތައް ތަންކޮޅެއް ރަނގަޅަށް މަސައްކަތް ކުރަން ޖެހޭ ކަމަށް ވިދާޅުވި އެވެ.\nއޭޝިއާގެ 23 އަހަރުން ދަށުގެ މުބާރާތުގެ ކޮލިފައިން ބުރުގައި މި މަހު ކުޅުމުގެ ކުރިން ރާއްޖޭގެ ޒުވާން ގައުމީ ޓިމު އަންނަނީ ފަރިތަކުރަމުންނެވެ. މާލޭގައި ގިނަ ދުވަސްތަކެއް ވަންދެން ފަރިތަކުރުމަށް ފަހު މިހާރު އަންނަނީ ފިލިޕީންސްގައި ޓްރެއިނިން ކޭމްޕެއް ފުރިހަމަ ކުރަމުންނެވެ.\nގައުމީ ޓީމުގެ ކޯޗު ޕީޓަ ސެގާޓް ވެސް ވަނީ ސީޒަން ފެށުމާ ދެމެދު މި ލިބޭ ބޮޑު ބްރޭކުގައި ކުޅުންތެރިން ފިޓްނަސް އަށް ހާއްސަ ސަމާލުކަމެއްދޭން ޖެހޭކަން ޒުވާން ޓީމަށް ބަލައިލުމުން ވެސް އެނގޭ ކަމަށް ބުނެފަ އެވެ.\n"މި ކުޅުންތެރިން މި އައީ ޔޫތު ޗެމްޕިއަންޝިޕް ކުޅެފައި. އެންމެ ރަނގަޅު ލެވެލެއްގައެއް ނޫން ފިޓްނަސް ހުރީ. އަހަރެންގެ މާ ބޮޑު ކަންބޮޑުވުމެއް އެބައޮތް. އެއީ ޖޫން މަހު ސީޒަން ފަށާއިރު ދެން ތިބި ސީނިއާ ކުޅުންތެރިންގެ ފިޓްނަސްއާ މެދު. އެ ކުޅުންތެރިން އެހާ ބޮޑު ބްރޭކަކަށް ފަހު އަންނައިރު ފޯމަށާއި ފިޓްނަސް ހުންނާނީ ގެއްލިފައި. އޭގެ އަށް އެ ކުޅުންތެރިން މަސައްކަތްކުރާނެ ކަމަށް އުއްމީދުކުރަން،" މިދިޔަ މަހު "މިހާރަ"ށް ދިން އިންޓަވިއުއެއްގައި ސެގާޓް ބުންޏެވެ.\nމިދިޔަ އަހަރުގެ ނޫސްވެރިންގެ ބައްދަލުވުމެއްގެ ތެރެއިން ކިސް ރާއްޖޭގެ ކުޅުންތެރިންގެ ފިޓްނަސްއާ ބެހޭގޮތުން ވާހަަކަ ދައްކަމުން ނިތްކުރީގައި އަތްއަޅައިގެން. -- ފޮޓޯ: ނިޝާން އަލީ/ މިހާރު\nރާއްޖޭގައި ސެމީ ޕްރޮފެޝަނަލް ކުޅުންތެރިން ގިނަ ނަމަވެސް ފުޓްބޯޅަ އަށް ހުސްވެ ހަމަައެކަނި މިކަމުން އާމްދަނީ ހޯދައިގެން ކުޅެމުން އަންނަ ކުޅުންތެރިން ހިމެނެ އެވެ. އޭގެ ތެރޭގައި ފިޓްނަސް އަށް ހާއްސަ ސަމާލުކަންދޭ ކުޅުންތެރިން ވެސް ހިމެނެ އެވެ.\n"ސެމީ ޕްރޮފެޝަނަލް ނޫނީ ޕްރޮފެޝަނަލް ވުމެއް ނޫން. ރާއްޖޭގެ ކުޅުންތެރިން މިހާރު ހަގީގަތުގައި ފިޓްނަސް އަށް ވިސްނަންޖެހޭ މިންވަރު އިތުރުކުރަންޖެހޭ. އެއީ އެންމެ މަތީ ލެވެލްގެ މެޗުތަކަށްދާއިރު ބޮޑީ ކޮންޑިޝަން ކޮންމެވެސް ވަރަކަށް ދިމާވާން އެބެޖެހޭ އިދިކޮޅަށް ނުކުންނަ ޓީމާ. އެކަން ކުރެވެނީ އެއް މަސް ނޫނީ ދެ މަހުގެ ޓްރެއިނިން ސެޝަނަކުންނެއް ނޫން. މުޅި އަހަރަށް ބަލައިގެން ހަށިގަނޑު ބަލަހައްޓައިގެން. އެކަން ފެންނާނެ ބޭރުގެ ކުޅުންތެރިންގެ ކިބައިން،" ފުރަތަމަ ޑިވިޝަންގެ ކޯޗަކު "މިހާރަ"ށް ބުންޏެވެ.\n"ޕްރީ ސީޒަނަކަށް ނުކުންނައިރު އެއް މަސް ވަންދެން ގަވައިދުން ކަސްރަތެއް ވެސް ނުކޮށްލާ ކުޅުންތެރިން ތިބޭ. މިއީ މިކަން ވާން ޖެހޭ ގޮތެއް ނޫން."\nއޭނާ ބުނީ ހަގީގަތުގައި ރާއްޖޭގެ ކުޅުންތެރިންގެ ފިޓްނަސް އަށް އަސަރުކުރާ ސަބަބުތައް ބައިވަރުކަމަށާއި ރަނގަޅު ކާނާ ކެއުމާއި އާއި ރަނގަޅު ވަގުތުގައި އަރާމްކުރުމަށް އަހައްމިއްޔަތުކަން ދިނުން އިތުރުކުރަން ޖެހޭ ކަމަށެވެ.\nރާއްޖޭގެ ފުޓްބޯޅައިގައި ގިނަ ތަޖުރިބާތަކެއް ކޮށްފައިވާ ހަންގޭރީގެ ކޯޗު ލާޒްލޯ ކިސް މިދިޔަ ސީޒަނުގައި ވިކްޓަރީއާ ހަވާލުވެ ފުރަަތަމަ މެޗުތަކަށް ފަހު ވަރަށް ބޮޑަށް ކުޅުންތެރިންގެ ފިޓްނަސް މައްސަލައިގައި ޝަކުވާ ކުރި އެވެ. ކިސް އަކީ ދިވެހިރާއްޖޭގެ ގިނަ ކުޅުންތެރިންނާ އެކު މަސައްކަތްކޮށްފައިވާ ފަރާތެކެވެ. އޭނާ މިދިޔަ އަހަރު ބުނީ އޮފްސީޒަނުގައި ކުޅުންތެރިން އަމިއްލަ އަށް ޖިމަކަށް ގޮސް ޓްރެއިން ކޮށްލި ނަމަވެސް އޭގެ ފައިދާކުރާނެ ކަމަށާއި އެކަމަކު އެކަން ވެސް ކުރާނެ ތިބީ މަދު ކުޅުންތެރިއެއް ކަމަށެވެ.\nމިދިޔަ ސީޒަނުގައި ނިއު އާއި ވެލެންސިއާ ކުޅުނު މެޗެއްގެ ތެރެއިން. -- ފޮޓޯ: ނިޝާން އަލީ/ މިހާރު\n"މިހާރަ"ށް ވާހަކަ ދެއްކި ފިޓްނަސް ޓްރެއިނަރަކު ބުނީ ކޮންމެ ކުޅިވަރެއް ކުޅުނަސް އެންމެ މުހިއްމީ ރަނގަޅު ލެވެލެއްގައި ފިޓްނަސް ހިފެހެއްޓުން ކަމަށެވެ. އެ ގޮތުން ރާއްޖޭގެ ގިނަ ކުޅިވަރު ކުޅުންތެރިން އަމިއްލަ އަށް އިސްނަގައިގެން ފަހަކަށް އައިސް ޓްރެއިނިން ނަގަމުން އަންނަ ކަމަށެވެ. އަދި އޭގެ ތެރޭގައި ފުޓްބޯޅަ ކުޅުންތެރިން ވެސް ހިމެނޭ ކަމަށް ބުންޏެވެ.\nޖޫން މަހު ފުޓްބޯޅަ ސީޒަން ފަށަން ނިންމި ނަމަވެސް އެފްއޭއެމުން އަދި ކަލަންޑަރު އާންމުކޮށްފައެއް ނުވެ އެވެ. އެކަމާ މިހާރު އަންނަނީ ކްލަބްތަކާ މަޝްވަރާކުރަމުންނެވެ. މީގެ ކުރިން ކްލަބްތަކުން ބުނީ އެފްއޭއެމުން ކަލަންޑަރު އާންމުކުރިހާ އަވަހަކަށް ޕްރެކްޓިސްތައް ފަށާނެ ސީދާ ތާރީހެއް ކަނޑައަޅާނެ ކަމަށެވެ.\nފުޓްބޯޅަ ސީޒަން ޖޫން މަހު ފަށާއިރު ގިނަ ކުޅުންތެރިންތަކެއް އެންމެ ފަހުން ވާދަވެރި މެޗުތަކެއް ކުޅެފައި އޮންނާނީ ހަ މަސް ކުރިންނެވެ. އަލުން ހުރިހާ ކަމެއް ކުރަން ޖެހިފައިވާއިރު، އެންމެ މުހިއްމުކަމެއްގެ ގޮތުގައި މިހާރު ކުރަން ޖެހޭނެ ކަމަކީ އާ ސީޒަނަށް ފިޓްވެ ތައްޔާރުވުން ކަމުގައި ގިނަ ބަޔަކު ގަބޫލުކުރެ އެވެ. އަދި އެހާ ދުވަހު ނުކުޅެ ހުރެފައި އަލުން ނުކުންނައިރު ރަނގަޅު ލެވެލެއްގައި ފިޓްނަސް ނެތްނަމަ ގާތްގާތުގައި މެޗުތައް ކުޅޭ ސީޒަނެއްގައި އަނިޔާގެ ގިނަ މައްސަލަތަކާ މުޅި އަހަރު ކުރިމަލާންޖެހުމުގެ ބިރު އެބައޮތެވެ.


Youth Championship: Green balikoh, Da Grande inn unmeedhu dhamahattaifi - One Online\nގްރީންއާއި ދަ ގްރާންޑޭ ވާދަކުރި މެޗުގެ ތެރެއިން --- ފޮޓޯ/ އެފްއޭއެމް\nގްރީން ބަލިކޮށް، ދަ ގްރޭންޑޭ އިން އުންމީދު ދަމަހައްޓައިފި\nއެފްއޭއެމް 19 އަހަރުން ދަށުގެ ޔޫތު ޗެމްޕިއަންޝިޕްގައި މިއަދު ހަވީރު ކުޅުނު މެޗުގައި ކްލަބު ގްރީން ސްޓްރީޓްސް ބަލިކޮށް، ދަ ގްރާންޑޭ ސްޕޯޓްސް ކްލަބުން މުބާރާތުގެ ސެމީ ފައިނަލަށް އުންމީދު ދަމަހައްޓައިފިއެވެ.\nގައުމީ ދަނޑުގައި މިއަދު ކުޅުނު ގްރޫޕް އޭގެ މެޗު ދަ ގްރާންޑޭއިން ކާމިޔާބުކުރީ 2-1 ގެ ނަތީޖާއަކުންނެވެ.\nމިއަހަރުގެ ޔޫތު ޗެމްޕިއަންޝިޕް ދެ ގްރޫޕަކަށް ބަހާލައިގެން ކުރިއަށްގެންދާ އިރު، ގްރޫޕް އޭގައި ހިމެނެނީ ފަސް ޓީމެކެވެ. އަދި ގްރޫޕް ބީގައި ވާދަކުރަނީ ހަތަރު ޓީމެކެވެ. ގްރޫޕް އޭގައި ދަ ގްރާންޑޭއާއި ގްރީންގެ އިތުރުން ދެން ހިމެނެނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ކްލަބު އީގަލްސް އަދި ސުޕަ ޔުނައިޓެޑް (ސަސް) އެވެ.\nގްރޫޕް ބީގައި ހިމެނެނީ ޓީސީ ސްޕޯޓްސް ކްލަބާއި މަހިބަދޫ ސްޕޯޓްސް ކްލަބު އަދި ޔުނައިޓެޑް ވިކްޓަރީއާއި ކްލަބު ވެލެންސިއާއެވެ. ގްރޫޕް ބީ އިން ޓީސީ ސެމީ ޔަގީންކޮށްފައިވާ އިރު، ގްރޫޕް އޭ އިން ސެމީއަށް ދިއުމުގެ އެންމެ ބޮޑު އުންމީދެއް އޮތީ ކްލަބު އީގަލްސްއަށެވެ.\nމިއަދުގެ މެޗަށް ނުކުތް އިރު، މުބާރާތުގައި ކުޅުނު ފުރަތަމަ މެޗުން ދަ ގްރާންޑޭ އޮތީ އީގަލްސް އަތުން ބަލިވެފައެވެ. އަނެއްކޮޅުން 2018 ވަނަ އަހަރުގެ ޔޫތު ޗެމްޕިއަންޝިޕް ކާމިޔާބުކުރި ގްރީން ސްޓްރީޓްސްއަށް އޮތީ މާޒިޔާ އަތުން ބަލިވެ، މެޗުން މޮޅެއް ހޯދަން މަޖުބޫރު ވެފައެވެ.\nގްރޫޕް އޭގެ އެއްވަނައިގައި އީގަލްސް އޮތީ ކުޅުނު ދެ މެޗުން މޮޅުވެގެން ހަ ޕޮއިންޓް ހޯދައިގެންނެވެ. ދެވަނައިގައި އޮތް މާޒިޔާ އާއި ތިންވަނައިގައި އޮތް ސުޕަ ޔުނައިޓެޑް ސްޕޯޓްސް (ސަސް) އަދި ހަތަރު ވަނައިގައި އޮތް ދަ ގްރާންޑޭއަށް މިހާރު ތިން ޕޮއިންޓް ލިބިފައިވާ އިރު، އޭގެ ތެރެއިން ކޮންމެ ޓީމަކުންވެސް ވަނީ ދެ މެޗު ކުޅެފައެވެ.\nމިއަދު ހަވީރު ކުޅުނު މެޗުގެ ކުރީކޮޅުގައި ދަ ގްރާންޑޭއަށް ލީޑު ނަގަން ޕެނަލްޓީއެއް ލިބުނެވެ. އެހެން ނަމަވެސް މުހައްމަދު ލަޔާން އަހުމަދު ޖެހި ޕެނަލްޓީ ދިޔައީ ގޯލާ އަމާޒުނުވެ ބޭރަށެވެ. ޕެނަލްޓީ ނާކާމިޔާބުވި ނަމަވެސް ދަ ގްރާންޑޭން ހާފު ނިންމާލީ ލީޑު ނަގައި، ލީޑު ފުޅާވެސް ކޮށްގެންނެވެ. މެޗުގެ 38 ވަނަ މިނެޓުގައި އެޓީމަށް ލީޑު ނަގައިދިނީ ޝިމަން އަބްދުލް ޝަކޫރެވެ. އަދި މެޗުގެ ފުރަތަމަ ހާފުގެ ފަހު މިނެޓުގައި ދަ ގްރާންޑޭގެ ލީޑު ފުޅާކޮށްދިނީ މުހައްމަދު ރިމްހާން ގާސިމްއެވެ.\nމެޗުގައި ގްރީން ސްޓްރީޓްސް އިން ޖެހި ގޯލަކީ މެޗުގެ 69 ވަނަ މިނެޓުގައި ދަ ގްރާންޑޭގެ ކީޕަރު ނައްފާޒް ސައުދަށް ހެދުނު ގޯހަކުން ޖެހި ގޯލެކެވެ. ކީޕަރު ކުރިއަށް ޖެހި ބޯޅަ ސަލާމަތް ކުރަން އުޅެނިކޮށް ލައްވައި ނުލައި ދިއުމުން ގްރީންގެ ގޯލު ޖަހައިދިނީ މުހައްމަދު އައިހަމްއެވެ.\nޔޫތު ޗެމްޕިއަންޝިޕްގައި މިރޭ 8:30 ގައި އޮންނަ މެޗުގައި މާޒިޔާ ކުޅޭނީ އީގަލްސްއާ ދެކޮޅަށެވެ.\nގުޅޭ ޓެގު އެފްއޭއެމް ޒުވާނުން ކްލަބު ގްރީން ސްޓްރީޓްސް ދަ ގްރާންޑޭ ސްޕޯޓްސް ކްލަބު ފުޓްބޯޅަ


Airport alhan kulhi hikkaifinama fenbodu vumuge nurakkaa ebaoi: Report | Mihaaru\nއެއާޕޯޓު އަޅަން ކުޅި ހިއްކައިފިނަމަ ފެންބޮޑުވުމުގެ ނުރައްކާ އެބައޮތް: ރިޕޯޓު\nކުޅުދުއްފުށި: އެ ރަށުގައި އެއާޕޯޓު އެޅުމާމެދު ހިޔާލުވަނީ ތަފާތުވެފައި\n24 އޮކްޓޯބަރ 2017 - 14:48\nކުޅުދުއްފުށީ ކުޅި ހިއްކައިގެން އެއާޕޯޓު ހެދުމަށް އެރަށުގެ ބައެއް މީހުންނާއި ބައެއް އާންމުން ދެކޮޅުހެދި ނަމަވެސް، މި އަހަރުގެ ތެރޭގައި އެ މަޝްރޫއު ފަށާނެ ކަމަށް ރައީސް އަބްދުﷲ ޔާމީން ވަނީ ވިދާޅުވެފަ އެވެ.\nކުޅި ހިއްކައިގެން އެއާޕޯޓު އެޅުމުން ތިމާވެއްޓަށް ލިބޭ ގެއްލުމުގެ އަސަރު ދެނެގަތުމަށް އީޕީއޭން ހެދި އެންވަޔަރްމެންޓަލް އިމްޕެކްޓް އެސެސްމެންޓް (އީއައިއޭ)ގެ ރިޕޯޓު މީގެ ދެ ދުވަސް ކުރިން އާއްމު ކޮށްފައިވާ އިރު އެ ރިޕޯޓުގައި ބުނެފައިވާ ގޮތުގައި މި މަޝްރޫއުގެ ސަބަބުން ތިމާވެއްޓަށް ބޮޑެތި ނޭދެވޭ އަސަރު ކުރާނެ ކަމަށް ބެލެވެ އެވެ.\nއެގޮތުން އެންމެ ބޮޑަށް ފާހަގަ ކޮށްފައިވަނީ އެ ރަށުގައި އޮންނަ ބޮޑު ކުޅި ހިއްކާލުމުން، ކުޅި ހިމެނޭ ގުދުރަތީ ނާޒުކު ތިމާވެށީގެ ބޮޑު ބައެއް ފަނާވުމެވެ. ތިރީގައި މިވަނީ އީއައިއޭ ރިޕޯޓުގައި ފާހަގަކޮށްފައިވާ ބައެއް މައްސަލަތަކެވެ.\nރަށުގައި ފެންބޮޑުވުމުގެ ނުރައްކާ\nކުޅުދުއްފުއްޓަކީ މިހާރު ވެސް ބޯކޮށް ވާރޭ ވެހިއްޖެ ނަމަ ފެންބޮޑުވާ ރަށެކެވެ. އަދި ހާއްސަކޮށް، ރަށުގެ ހުޅަނގު ފަރާތް ހިއްކާފައިވާ އިރު އެ ސަރަހައްދު އުސްވުމުން ރަށަށް ވެހޭ ގިނަ ފެން ޖަމާވަނީ ކުޅިއަށެވެ. ރަށަށް ވެހޭފެން ހިންދުމުގައި މިހާތަނަށް އެންމެ ބޮޑު ރޯލެއް ކުޅެފައިވަނީ ކުޅިކަން ފާހަގަކޮށް އެ ރިޕޯޓުގައި ބުނެފައިވަނީ އެއާޕޯޓުގެ ރަންވޭ އެޅުމަށް ކުޅި ހިއްކައިފިނަމަ ކުޅުދުއްފުށީގައި ފެންބޮޑުވުމުގެ ނުރައްކާ ބޮޑު ކަމަށެވެ.\nKulhudhuffushee kulhi hikkaigen airport hadhaathee gina bayaku kanboduvun faalhu kuran fashaifi\n"ބޯކޮށް ވާރޭވެހޭ އިރު ރަށުގެ އުތުރު އަދި އިރުމަތީ ފަރާތުގައި ފެންބޮޑުވުމަކީ އާއްމު ކަމެކެވެ. އެކަމަކު އުތުރު ފަރާތުގައި އޮންނަ ކުޅި ހިއްކައިފި ނަމަ، ގުދުރަތީ ގޮތުން ފެން ހިނދެން އޮންނަ ގޮތް ކުޑަވެ، ރަންވޭ އަޅާ ސަރަހައްދުގައި ފެންބޮޑުވުމުގެ ފުރުސަތު އެބައޮތެވެ." އީއައިއޭ ރިޕޯޓުގައި ބުނެފައި ވެ އެވެ.\nކުޅުދުއްފުށީ ހިމެނޭ ސަރަހައްދަކީ ވިއްސާރަވިލާތަކާއި ކޮޅިގަނޑުތައް ގިނަ ޒޯނެއް ކަމަށާއި އަދި މީގެ ކުރިން ވެސް ވަރުގަދަ ކޮޅިގަނޑުތައް ކުޅުދުއްފުއްޓަށް ޖެހިފައިވާކަން ފާހަގަކޮށް އެ ރިޕޯޓުގައި ބުނީ ގަދަވަޔާއި ބޮޑެތި ބާނިތަކާއެކު އަންނަ ރާޅުތަކުގެ އަސަރު، އެއާޕޯޓު އަޅަން ކަނޑައަޅާފައިވާ ސަރަހައްދަށް ވަރަށް ބޮޑަށް ކުރާނެ ކަމަށެވެ.\nރިޕޯޓުގައި ބުނި ގޮތުގައި މި ފަދަ ބޮޑެތި ކޮޅިގަނޑުތަކުން މި ރަށް އެންމެ ބޮޑަށް ހިމާޔަތްކޮށްދެނީ ކުޅި އެވެ.\n"އެއާޕޯޓު އަޅައި، މި ތަން އޮންނަ ގޮތަށް ބަދަލުތައް ގެނެސްފި ނަމަ ގުދުުރަތީ ގޮތުން މިހާރު އޮތް މި ހިމާޔަތް ނެތިގޮސް، ފެން ބޮޑުވުމުގެ ފުރުސަތު އެބައޮތެވެ." ރިޕޯޓުގައި ބުނެފައި ވެ އެވެ.\nކުޅުދުއްފުށީގެ ނާޒުކުކަމާ ގުޅޭ ގޮތުން އެންވަޔަރްމެންޓް މިނިސްޓްރީ އަށް، ރިޔާން ޕްރައިވެޓް ލިމިޓެޑުން 2013 ވަނަ އަހަރު ހަދާފައިވާ ދިރާސާއެއްގައި ވެސް މިކަން ވަނީ ފާހަގަކޮށްފަ އެވެ.\nމި ދިރާސާ ރިޕޯޓުގައި ބުނެފައިވާ ގޮތުގައި ކުޅުދުއްފުށީ ހުޅަނގު ފަރާތް މީގެ ކުރިން ހިއްކުމުގެ ސަބަބުން، ގުދުރަތީ ގޮތުން އޮންނަ ފެން ހިންދާ ނިޒާމު ކުޑަވެ، ފެންބޮޑުވުމުގެ ހާދިސާތައް ވަނީ އިތުރުވެފަ އެވެ.\nކުޅުދުއްފުށީ ކުޅި: މިއީ ގުދުރަތީގޮތުން މުއްސަނދި ތަނެއް-- ފޮޓޯ: މިހާޒް\nކުޅި ހިއްކުމުގެ ސަބަބުން ކުޅުދުއްފުށިން ވަޅުފެން ލިބެން ހުރި މިންވަރު މަދުވެ، ފެންލޮނުވުމުގެ މައްސަލަ މާބޮޑަށް ކުރިމަތިވާނެކަން ވެސް އީއައިއޭ ރިޕޯޓުގައި ވަނީ ފާހަގަކޮށްފަ އެވެ.\nކުޅިއާ އެކު ގުދުރަތީ ގިނަ ދިރުންތަކެއް ނެތިދިއުން\nކުޅުދުއްފުށީ މަށިކުޅި އަކީ ރާއްޖޭގެ އުތުރުގައި އޮންނަ މި ފަދަ އެންމެ ބޮޑު އަދި ދިރުންތައް އެންމެ ގިނަ ކުޅި އެވެ. ކުޅި ހިއްކައި، އެ ތަނުގައި އެއާޕޯޓު އެޅުން ވާނީ އެ ދިރުންތައް ނައްތާލުން ކަމަށް އީއައިއޭ ރިޕޯޓުގައި ބުނެފައި ވެ އެވެ.\nކުޅުދުއްފުށީ ކުޅީގައި ތަފާތު އަށް ބާވަތެއްގެ ޓްރޫ މެންގްރޫވް (ކަނޑޫފަލުގައި ހެދޭ ގަސް) ހުންނައިރު، މިއީ ރާއްޖޭން ވަރަށް ނުފެންނަ ބާވަތްތަކެކެވެ. އަދި އަހަރުގެ އެކި ދުވަސް މަތިން ކުޅިއަށް އެކި ވައްތަރުގެ ދޫނި ހިޖުރަ ކުރާ އިރު، އީޕީއޭން މިތަން ކަނޑައަޅާފައިވަނީ ނާޒުކު ސަރަހައްދެއްގެ ގޮތުގަ އެވެ. އެކަމަކު މި ތަނުގައި އެއާޕޯޓު އެޅުން ވާނީ މި ހުރިހާ ކަމެއްގެ ހުއްޓުން ކަމަށް ރިޕޯޓުގައި ބުންޏެވެ.\nމީގެ އިތުރުން ރިޕޯޓުގައި ފާހަގަކޮށްފައިވާ އިތުރު ކަންތައްތަކުގެ ތެރޭގައި ކުޅީގައި ބޮނބިފާކޮށްގެން ރޯނު ވަށައިގެން އާމްދަނީ ހޯދާ ގިނަ ބަޔަކު އެ ރަށުގައި އުޅޭއިރު، އެއާޕޯޓުގެ ސަބަބުން އެ މަސައްކަތް ހުއްޓި، އިގްތިސޯދީ ގޮތުންނާއި އިޖްތިމާއީ ގޮތުން ރަށަށް ގެއްލުންތައް ލިބުން ހިމެނެ އެވެ.\nKulhudhuffushee airport aa gulheygothun dhakkaa vaahaka thakah Muizzu ge raddhu\n"މި މަޝްރޫއުގެ ގޮތުންނާއި ކައިރީގައި ހަނިމާދޫ އެއާޕޯޓު އޮތުމުން، މިމަޝްރޫއުން ލިބޭނެ ފައިދާ އަށް ވުރެ ތިމާވެށީގެ ގޮތުން ލިބޭނެ ގެއްލުން ބޮޑުވާނެ ކަމަށް ބެލެވެ އެވެ. ވެއްޓަށް ލިބޭނެ ގެއްލުން އެންމެ ބޮޑަށް ކުޑަކުރެވޭނީ މި މަޝްރޫއު ހުށަހަޅާފައިވާ ގޮތަށް ކުރިއަށް ނުގެންދިއުމެވެ." އީއައިއޭގެ ރިޕޯޓުގައި ބުނެފައި ވެ އެވެ.\n"އެކަމަކު މި މަޝްރޫއަކީ ގިނަ ރައްޔިތުންގެ ބޭނުމަކަށް ވެފައި، މީގެ ކުރިން ވެސް އެތައް ފަހަރަކު މަސައްކަތްކޮށް، އެކަމަކު ނާކާމިޔާބުވެފައިވާ ކަމަކަށްވާތީ މި ފަހަރު މި މަޝްރޫއު ކުރިއަށް ގެންދާނެ ކަމަށް ބެލެވެ އެވެ." ރިޕޯޓު ހުލާސާކޮށްލަމުން އީޕީއޭން ބުނެފައި ވެ އެވެ.\nމި ރިޕޯޓު އާއްމުކޮށް، އާއްމުންގެ ހިޔާލަށް މިހާރު ވަނީ ހުޅުވާލާފަ އެވެ. އެކަމަކު މަޝްރޫއު ފެށޭނީ އާއްމުންގެ ހިޔާލަށް ފަހު 30 ދުވަސް ފަހުން ކަމަށް ވިޔަސް، މަޝްރޫއު ކުރިއަށް ގެންދާ އެމްޓީސީސީން ވަނީ އެތަނުން އަލަށް ގެންނަ ޑްރެޖަރު (މަހާ ޖައްރާފު) އިން އެންމެ ފުރަތަމަ ހިއްކާނީ ކުޅުދުއްފުށީ އެއާޕޯޓު ސަރަހައްދު ކަމަށް ބުނެފަ އެވެ.\nތިމާވެށި ފެންބޮޑުވުން ހދ. ކުޅުދުއްފުށި އީޕީއޭ ގުދުރަތީ ހާދިސާ ކުޅުދުއްފުށި އެއާޕޯޓް\n54 ކޮމެންޓް, 68 ރިއެކްޝަންސް\nމީ މަގޭ ޙިޔާލު\nކުޅުދުއްފުށީ ކުޅި ނުހިއްކާއެރަށުގެ އެހެންތަނެއްގަ ބިންހިއްކާގެން އެއަރޕޯޓް އެޅުން ބުއްދިވެރި.. ކުޅި ސަރަހައްދުގަ ގެސްޓް ހައުސްތައް އެޅުމުން ރަށުގެ ރައްޔިތުންގެ ފުދުންތެރިކަންވެސް އިތުރުވާނެ.. އިތުރު ވަޒީފާތައްވެސް އުފެދޭނެ.. ސަރުކާރަށް ލިބޭ އާމްދަނީވެސް އިތުރުވާނެ.. މިއީ އަހަރެންގެ ޙިޔާލު..\nކުޅުދޫފުށީ ރައީތުންގެ އާމު ވޯޓަކުން ތިކަން ނިންމުން އެންމެ ރަގަޅީ .. ރައީތުން ނިންމާ ގޮތަކައް ކަންކުރީމަ އެއޮތީ ރައީތުންގެ ނިންމުން ތަންފީޒް ވެފައި.\nކުޅުދުއްފުށީ ކުޅި ނައްތާލުމަކީ ޔާމީނު ހިންގާނެ އެންމެ ބޮޑު އިގްތިސާދީ ޖަރީމާ. އެެއީ ރާއްޖޭގައި އޮތް ހަމައެކަނި ހުދު މުށީގެ ކުޅި. ޖަރީމާ ހިންގުން ހުއްޓާލާ. އެެއަރޕޯޓް ބޭނުންމީހުން ހަނިމާދޫ އެއަރޕޯޓް ރަންވޭ މަތީ ތަންމަތި އަޅައިގެން އޮވޭ! ހޭބަލި ވެދާނެ.\nބަލަ ރަށުގައި ތިބެގެން އާމްދަނީ ލިބޭނެގޮތްވެ ، އަސާސީ ހިދުމަތްތައް ރަށުގައި ގާއިމު ކުރެވުނީމަކާ ދެއިރު ދެދަޅަޔަށް މާލެ ދާކަށެއް ނުޖެހޭނެއެވެ. ކޮންމެހެން އިރުއިރުކޮޅާ މާލެއަށްގޮސް މުޅި އާއިލާއަށް ލިބޭ އާމްދަނީ މާލެއަށް ހަރަދުކުރަން ޖެހޭތަ ؟ ރަށް ހަލާކު ކޮށްނުލައްވާ . ރަށަށް ލިބިފައިވާ ޤުދުރަތީ މުއްސަނދިކަމުގެ ބޭނުން ކޮށްގެން ރަށުގައި ތިބެގެން އާމްދަނީ ލިބޭނެ ގޮތަކަށް މަސައްކަތް ކުރައްވާށެވެ. ނޫނީ މުސްތަޤްބަލުގައި ވަރަށް ނިކަމެތިވެދާނެއެވެ. ކަރުނަ އަޅާ ރޯންޖެހިދާނެއެވެ. މުޅިގައުމަށް އެއަރ ޓެކްސީގެ ހިދުމަށް މިއަންނަނީ ފުޅާވެގެންނެވެ.\nނޫސްވެރިން އެބަޖެހޭ ތަރައްގީ ދަސްކުރަން.. ރާއްޖެތެރެއޭ ކިޔާފައި އަބަދު ގޮޑުދޮށައް ބޮޑުކަމުގޮސް ގޮހެއް ނުތިބޭނެ.. ހަމައެގޮތަށް ދަތުރުފަތުރާނުލާ ތަރައްގީ އަކީ މުސްތަހިއްލު ކަމެއް،،\nކޮންމެ ގެއެއްގައި އެއާޕޯޓުހަދަންވީނޫންހެއްޔެވެ؟\nއިލްމަކާ ނުލާ ކުރާ އަމަލްތަކުގެ މިސާލަކީ ތަނބެއް ނެތް ގެއެއްގެ މިސާލު. ތަނބުގެ ބޭނުމަކީ ގެ ކޮޅަށްޖަހަން. ތަނބު ނެތީޢްޔާ ގޭ ފުރޮޅާލާނެ އަދި ގެ އަކު ނޫޅެވޭނެ. އިލްމް ނެތި ކުރާ އަމަލްތައް ވިއްސިވިހާލި ވެގެން ދާނެ. އިލްމް ލިބިގެން އަމަލް ކުރަން ފެށީމަ ހިދާޔަަތް ލިބޭނެ\nތިއަށްވުރެ ތިލަކޮށްލަބަލަ. ޖާހިލުންނަކަށް ނުވިސްނޭނެ ތިޔަހާ ފުންވެގެންނެއް.\nފެންބޮދުވީމަ ފެންހިއްކަން ދައުލަތައް އަހަރެމެން ޓެކްސްދައްކަފާނަން އާބާދީގެ މާލެފިޔަވާ އެންމެބޮޑުޓެކްސްދައްކަނީ ބޮޑުތިލަދުންމަތިން3ވަނައައްޑޫ މީހަގީގަތަކީ\nމާލެއިން މިހާރު އެންމެ ގިނަ ޓެކްސް ލިބެނީ. އެކަމަކު މާލެ މިހިސާބަށް އައީ ބޮޑު ތިލަދުންމައްޗާ އައްޑުއާ އެހެން އަތޮޅުތައް 'ފެލައިގެން' ކަމަށްވެސް ގިނަ ބަޔަކު ބުނެއުޅޭ. އެހެންވީމަ މާލެއިން ލިބޭ ޓެކްސް ފައިސާވެސް ވީ އަތޮޅުތަކަށް ހަމައަށް ބަހަން.\nތިޔަކުޅިޔަކީ އެއްވެސް އިރެއްގައި ބަޔަކު ހިމާޔަތްކޮށްފައިވާ ތަނެއްނޫން. އެތަނަކީ އެސަރަހައްދުގެ ކުނިގޮނޑު. އެތަނަށް ޒިޔާރަތްކުރާ ދޫނިތައް ހިފުމަކީ އާންމުކަމެއް އަދި ދަރުކޮށާމީހުން ދަރުކޮށާ. މިހާރުވެސް އެތަނުގެ އެއްބައި އެވަނީ ހިއްކާލާފައި. ދިޔަވަރު ބޮޑުވާއިރު ލޮނުވައްދާ ސަރަހައްދުގައި ދުވާނީ ކުޅިފާވަސް. ހުޅަގުއުތުރުން ވައިޖެހޭއިރު ޖަލާލުއްދީން ސްކޫލަށް ތިޔަތަނުގެ ވަހުގެ އުނދަގޫފޯރާ. އެއީ އަޅުގަނޑުމެން ކިޔަވަންއުޅުނު ދުވަސްވަރު ވާކަމެއް.\nހިތާމަކުރަން އަގުހުރި ގުދުރަތީ ތަރިކައެއް ވުޖޫދުން ގެއްލުވާލާތީ


Hayaathuge landudhandithah kaamiyaabu nuvaahen heeveytha?\nހަޔާތުގެ ލަނޑުދަނޑިތައް ކާމިޔާބު ނުވާހެން ހީވޭތަ؟\nއެކަނި އިނދެ ވިސްނާލަމެވެ. މިވީހާ ދުވަހު ކުރެވުނީ ކޮން ކަމެއް ހެއްޔެވެ؟ ރަށުން ކިޔެވުން ނިންމާ މާލެ ބަދަލުވިފަހުން ކޯހެއް ހެދުމާއި ވަޒިފާ ގަނޑެއް އަތްމަތި ކުރެވުން ނޫން އެހެން ކަމެއް ކުރެވުނީކީއެއް ނޫނެވެ. ރައްޓެހިން މިއަދު މީހުންނާ އިނދެފި އެވެ. ދަރިން ވެސް ހޯދައިފި އެވެ. ދެތިން ޕެރިސް ބުރުވެސް އަޅައިފި އެވެ. އެމީހުންގެ ދަރިންވެސް އެތިބަގެން ބޮޑުވަނީ އެވެ. މިހާރުވެސް އަހަރެން ފެންނަ ކޮންމެ މީހަކު ކުރަނީ ހަމަ މީގެ ފަސް ވަރަކަށް އަހަރު ކުރިންވެސް ކުރި ސުވާލެވެ. މިހާރު ކީއްކުރަނީ ހެއްޔޭ އެވެ. މީހަކާ އިންނަން ވެސް ނުވޭހެއްޔެވެ؟\nފަށައިގަންނަން މި އުޅެނީ ވަރަށް އާންމު ވާހަކައެކެވެ. ހާއްސަކޮށް ބައެއް ޒުވާނުންގެ އެންމެ ބޮޑު އެއް ކަންބޮޑުވުމުގެ ވާހަކަ އެވެ. އާންމުކޮށް ދިރިއުޅުން ކުރިއަށްދާ ގޮތާމެދު އޮންނަ ކަންބޮޑުވުމަކީ ޒުވާންފުރައިގެ ގިނަ ކުދިންގެ ލިސްޓުގެ އެންމެ ކުރީގައި އޮންނަ އެއް ކަންތަކެވެ. ހާސްވެގެން ހިތްހަމަ ނުޖެހިގެން ބޯ ފަޅައިން ދާވަރުވެފައި އިންނަ ޒުވާނެއްގެ ގާތު ވީ ކީއްހޭ އަހާލުމުން އެ ހުރިހާ ތަދެއް ތަފްސީލުވެގެން އަންނަ އެއް ޖުމްލައަކީ "އަހަންނަކަށް ނޭނގެ ލައިފްގަ އަހަންނަށް މިކުރެވޭ ކަމެއް،" އެވެ. މީހުން އެހެން ބުނާ އަޑު ކިތައް ފަހަރު އަހައިފިން ހެއްޔެވެ؟ ނޫނީ އަމިއްލަޔަށް އެހެން ކިތަށް ފަހަރު ބުނެލެވުނު ހެއްޔެވެ؟ ޔަގީނަށް ވެސް މަދެއް ނުވާނެ އެވެ.\nއެނގެން ޖެހޭ ހަގީގަތަކީ މި ކަން ފެށިގެން އަންނަނީ ހަމައެކަނި ޒުވާން އުމުރަށް އެޅުމުން ނޫންކަމެވެ. ނޫނީ މީހަކާ އިންނަ ވަރު ވުމުންވެސް ނޫން ކަމެވެ. ނާސަރީ ދައުރުން ފެށިގެން ސެކަންޑްރީ ތައުލީމް ނިންމާ މަތީ ތައުލީމް ނިމެންދެންވެސް މި ސުވާލެއްގެ ފަހަތަކުން އަރައެއް ނުގަނެވެއެވެ. ގިނަ ފަހަރަށް އެހެން ދިމާވަނީ އެމީހަކާއި ގުޅިފައި ތިބޭ އެހެން މީހުންގެ ފަރާތުން މާ ބޮޑު އުންމީދުތަކެއް ކުރެވޭތީ އެވެ. ނޫނީ ތިބާއަށް ދުވަހަކުވެސް އެމީހުންގެ ހިތްތައް ފުރޭ ވަރެއްގެ ލައިފް ޕާފޯމަންސެއް ނުދެއްކޭތީ އަންނަ ޕްރެޝަރެއްގެ ސަބަބުންނެވެ.\nބައެއް މީހުންނަކީ ކާމިޔާބީއާ ހަމަޔަށް މަޑުމަޑުން ދެވޭ މީހުންނެވެ. އަނެއްބައި މީހުންނަކީ މިސައިލެއް އަރައިގެންދާހާ ބާރުމިނުގައި ކުރިއަށްދާ މީހުންނެވެ. މި ދެކަމުން ކުރެ އެއްގޮތަކީ ވެސް ގޯސް ގޮތެއް ނޫނެވެ. ހުރިހާ އެންމެން އެއްގޮތެއް ނުވާނެ އެވެ.\nނަފްސާނީ އިލްމު ދިރާސާކުރާ ބޭފުޅުންގެ ނަޒަރުގައި އާންމުކޮށް ދިރިއުޅުމުގައި ކުރާ ކަންކަމާ މެދު ހިތްހަމަ ނުޖެހިގެން، ނޫނީ ކޮންފިއުސްވެގެން އުޅޭ މީހުންނަކީ ދިރިއުޅުމުގައި ކާމިޔާބު ވާން ބޭނުންވާ މީހުންނެވެ. ނަމަވެސް އެކި ސަބަބުތަކާހުރެ އެ ޕްރޮސެސް ދިގުލައިގެން ދާތީއާއި، ކުރިން އުޅެވުނު ގޮތް އަބަދު ސިކުނޑީގައި ތަސްވީރު ކުރެވޭތީ ހާސްވެ ކަންބޮޑުވާ މީހުންނެވެ. އެފަދަ މީހުންނަށް އޮތް އެންމެ ރަނގަޅު ގޮތަކީ ކުރިން ވެފައި ހުރި ކަންކަމަށް ނުވިސްނައި މިއަދު ބޭނުންވާ ކަންކަމާއިން ކުރިއަށް ދިއުން ކަމަށް ތަޖުރިބާކާރުން އިއްތިފާގުވެ އެވެ.\nގްރޭޑް ދިހައެއްގައި އުޅުނު އިރު އެންމެ ބޭނުންވެގެން އުޅުނީ މައުންޓަން ބައިސްކަލެކެވެ. އެކަމަކު ކަން ދިމާވި ގޮތުން އެފަހަރު ބައިސްކަލެއް ނުލިބުނެވެ. ނުލިބުނު ބައިސްލާއެކު އުމުރުވެސް ދިޔައީއެވެ. މިހާރު ދެން ބޭނުންވަނީ ސައިކަލެކެވެ. ދެން މަސައްކަތް ފަށަންވީ ސައިކަލެއް ހޯދާށެވެ. މި ދައްކަނީ ކޮންމެހެން ބައިސްކަލް ސައިކަލެއްގެ ވާހަކައެއް ނޫނެވެ.\nކުރިން ބޭނުންވި ކަންކަން މިހާރު ކުރަން ބޭނުން ނުވާ ސަބަބާ މެދު ވިސްނާލިން ހެއްޔެވެ؟ ސްކޫލް ދައުރުގައި ބޮޑުވެގެން 23 އަހަރު ވާއިރު ގާނޫނީ ވަކީލެއްގެ ގޮތުގައި އަމިއްލަ ނަފްސު ފެނުނު ނަމަވެސް މިހާރު އެވިސްނުން ބަދަލުވެގެން ނަރުހަކަށް ވީ ކީއްވެގެން ކަމާމެދު ވިސްނާލިން ހެއްޔެވެ؟ ސަބަބަކީ އެ ކަންތައްތަކަކީ ހަގީގަތުގައި ބޭނުންވި ކަންތައްތަކަކަށް ނުވާތީ އެވެ. މަރުދީގެންވެސް ފުރިހަމަ ކުރަން ބޭނުންވާ ކަންކަން ފުރިހަމަ ނުކޮށް ދޫކޮށްލުމަކީ މަދު ހާލަތްތަކެއްގައި ނޫނީ އިންސާނުން ކުރަން ބޭނުން ނުވާ ކަމެކެވެ. ވީމާ ފާއިތުވި ކަންކަމާ މެދު ވިސްނައި ބޯ ގޮއްވުން ބުއްދިވެރި ހެއްޔެވެ.\nދިރިއުޅުމުގައި ކުރާ ކަންތައްތައް އެނގި އެކަންކަމުގެ ފޯކަސް ހުރުމަކީ އެކަމެއް ހާސިލްކުރުމުގެ އެދުން ބޮޑުވާ ކަމެކެވެ. ކަމެއް ހާސިލްކުރުމުގެ އަޒުމް ހުރުމަކީ މުހިއްމު ކަމެކެވެ. އެއީ ހުވަފެންތައް ހަގީގަތަކަށް ހަދައިދޭ މައިގަނޑު ވަސީލަތެވެ. އެހެންވީމާ ކުރިން ވެދިޔަ ކަންތައްތަކާއި މެދު ނުވިސްނައި މިއަދު ކުރާ، ނުވަތަ ކުރަން ބޭނުންވާ ކަންތައްތައް ހޯދާނެ ގޮތަކާމެދު ވިސްނާށެވެ. ނެގެޓިވް ހިޔާލުގެ މީހުން ކުރާ ސުވާލުތަކާއި ދޭ ކޮމެންޓް ތަކަށް ނުވިސްނާށެވެ. މިއަދު ކުރަން ބޭނުންވާ، އަދި މާދަމާއަށް ކުރަން ބޭނުންވާ ކަންކަމާ މެދު ފޯކަސް ރަނގަޅުކޮށްލާށެވެ. އޭކުން ތުކުރެވޭ ނުކުރެވޭއެއް އޮޅުންފިލާނެ އެވެ.


Kane ge 200 vana lan'daaeku Tottenham molhuvi iru, Benfica athun Rangers molheh nuvi - AO News\nކޭންގެ 200 ވަނަ ލަނޑާއެކު ޓޮޓެންހަމް މޮޅުވިއިރު، ބެންފީކާ އަތުން ރޭންޖާސް މޮޅެއްނުވި\nބަލްގޭރިއާގެ ލުޑޮގޮރެޓްސްގެ ގޯލަށް އަމާޒުކޮށް ޓޮޓެންހަމް ހޮޓްސްޕާގެ ފޯވާޑް ހެރީ ކޭން (ވ) ބޯޅައެއް ފޮނުވާލަނީ. --ފޮޓޯ: ޓުވިޓާ\nޔުއެފާ ޔުރޮޕާ ލީގުގައި ރޭ ކުޅުނު މެޗުގައި ރަށުން ބޭރުގައި ބަލްގޭރިއާގެ ލުޑޮގޮރެޓްސް ކޮޅަށް އިނގިރޭސި ފޯވާޑް ހެރީ ކޭން ވައްދާލި 200 ވަނަ ލަނޑަކާއެކު ޓޮޓެންހަމް ހޮޓްސްޕާ 3-1 އިން މޮޅުވިއިރު، ޔޫރަޕްގެ ގަދަ ބާރެއްކަމަށްވާ ޕޯޗުގަލްގެ ބެންފީކާ ވަނީ 3-3 އިން ސްކޮޓްލެންޑްގެ ރޭންޖާސްއާ އެއްވަރުވެފައެވެ.\nމި މުބާރާތުގައި އެންމެ ފަހުން ކުޅުނު މެޗުގައި ބެލްޖިއަމްގެ ރޯޔަލް އެންޓްވާޕް އަތުން 1-0 އިން ބަލިވެފައިވުމުން ރޭގެ މެޗަށް ޓޮޓެންހަމް ނިކުތީ ނިސްބަތުން ވަރުގަދަ ޓީމަކާއެކު އެވެ. އޭގެނަތީޖާއެއްގެ ގޮތުން ރޭގެ މެޗުގެ 13 ވަނަ މިނެޓުގައި އިތުބާރު ފޯވާޑް ހެރީ ކޭން ވަނީ ލީޑްނަގައިދީފައެވެ. މި ގޯލާއެކު ކޭން ވަނީ ޓޮޓެންހަމަށް ކުޅެދިން 300 މެޗުގައި 200 ގޯލް ހަމަކޮށްފައެވެ. ކޭން އަށް ވުރެ ގިނައިން ޓޮޓެންހަމަށް ލަނޑުޖަހައިދީފައިވާ ޖިމީ ރީވްސް 266 ގޯލް ޖަހާފައިވާއިރު، ދެވަނައިގައި އުޅޭ ބޮބީ ސްމިތު ވަނީ 208 ލަނޑުޖަހައިދީފައެވެ.\nFlashback to where it all started for Harry Kane… ⏪\n? 5th November 2020: 200th Spurs goal vs Ludogorets#UELpic.twitter.com/5qaBO7xMin\nރޭގެ މެޗުގެ ޓޮޓެންހަމުން ޖެހި ދެވަނަ ގޯލް، ފުރަތަމަ ހާފުގެ 32 ވަނަ މިނެޓުގައި ކާމިޔާބުކޮށްދިނީ ލޫކަސް މޯރާ އެވެ. މިއާއެކު 2-0 ގެ ލީޑަކާއެކު ޓޮޓެންހަމް ފުރަތަމަ ހާފު ނިންމާލިއިރު، ދެވަނަ ހާފުގެ ކުޅުން ފެށިތާ ފަސްވަނަ މިނެޓުގައި ލުޑޮގޮރެޓްސްގެ ކްލައުޑިއު ކެސޭރޫ ކާމިޔާބުކުރި ގޯލާއެކު އެ ޓީމުން ވަނީ ފަރަގު ކުޑަކޮށްފައެވެ. އޭގެފަހުން، މެޗުގެ 62 ވަނަ މިނެޓުގައި އާޖެންޓީނާގެ މިޑްފީލްޑަރު ޖިއޮވާނީ ލޮ ސެލްސޯ ވައްދާލި ލަނޑުން ޓޮޓެންހަމް ވަނީ ތިން ޕޮއިންޓް ކަށަވަރުކޮށްފައެވެ.\nރޭގެ ނަތީޖާތަކަށްފަހު ޓޮޓެންހަމް ވަނީ ގްރޫޕް ޖޭގެ އެއްވަނަ އަށް ޖެހިލާފައެވެ. ދެވަނައިގައި އޮތް އެންޓްވާޕް އާއި ތިންވަނައިގައި އޮތް ލާސްކް އަށް ވެސް ހަ ޕޮއިންޓް ލިބިފައިވާއިރު، ޓޮޓެންހަމަށް ކުރިލިބެނީ ހެޑް-ޓު-ހެޑް ރެކޯޑުންނެވެ.\nބެންފީކާގެ ދަނޑުގައި ރޭ ކުޅުނު މެޗުގެ ފުރަތަމަ މިނެޓުގައި ރޭންޖާސްގެ ކޮނާ ގޯލްޑްސަން އަތުން ބައިކޮޅަށް ވަތް ގޯލަކުން ލީޑްނަގާފައިވަނިކޮށް، އެ ޓީމުގެ ޑިފެންޑަރު ނިކޮލަސް އޮޓަމެންޑީ އަށް ދެއްކި ރަތް ކާޑާއެކު މައްސަލަތައް ވަނީ ކުރިމަތިވެފައެވެ. އޭގެ ފައިދާނަގައި ރޭންޖާސް ވަނީ ފަހަތުންއަރައި ތިން ލަނޑުޖަހާފައެވެ. މެޗުގެ 24 ވަނަ މިނެޓުގައި އެ ޓީމުން ޖެހި ފުރަތަމަ ލަނޑަކީ ބެންފީކާގެ ކުޕީޑޯ ގޮންކާލްވެސް އަތުން ބައިކޮޅަށް ވަތް ގޯލެކެވެ. އޭގެ މިނެޓެއްފަހުން ގްލެން ކަމާރާ ކާމިޔާބުކުރި ގޯލުން ރޭންޖާސް ލީޑްނަގާފައިވާއިރު، ދެވަނަ ހާފުގެ ކުރީކޮޅު އަލްފްރެޑޯ މޮރޭލޯސް ވަނީ އެ ޓީމަށް ލީޑް އިތުރަށް ފުޅާކޮށްދީފައެވެ.\nރޭންޖާސްއާ ދެކޮޅަށް ބެންފީކާ ކުޅުނު މެޗުގެ ތެރެއިން. –ފޮޓޯ: ޔުއެފާ.ކޮމް\nލިވަޕޫލް އަދި އިނގިރޭސި ކުރީގެ މިޑްފީލްޑަރު ސްޓީވެން ޖެރާޑްގެ އިރުޝާދުގެ ދަށުން ކުޅެމުން އަންނަ ރޭންޖާސް އަށް މި މެޗުން ތިން ޕޮއިންޓް ގެއްލުނީ ފަހު 13 މިނެޓުގެ ތެރޭގައި ބެންފީކާ އިން ދެލަނޑު ޖެހުމުންނެވެ. އެގޮތުން، މެޗުގެ 77 ވަނަ މިނެޓުގައި ރަފާ ސިލްވާ ކާމިޔާބުކުރި ގޯލުން ބެންފީކާ ފަރަގުކުޑަކުރިއިރު، މެޗުގެ އިތުރުވަގުތުގައި އެ ޓީމަށް ޕޮއިންޓެއް ހޯދައިދިނީ ޑާވިން ނޫނޭޒް އެވެ.\nޔުރޮޕާ ލީގުގައި ރޭ ކުޅުނު ފާހަގަކޮށްލެވޭ އެހެން މެޗުތަކުގެ ނަތީޖާއަށް ބަލާއިރު ރޫމޭނިއާގެ ސީއެފްއާރް ކްލޫޖް އަތުން 5-0 އިން އިޓަލީގެ އޭއެސް ރޯމާ މޮޅުވިއިރު، ސްޕެނިޝް ލީގުގެ ތާވަލްގެ އެންމެ ކުރީގައި އުޅޭ ރެއާލް ސޮސިއެޑާޑް ވަނީ 1-0 އިން ނެދަލެންޑްސްގެ އޭޒެޑް އަލްކްމާރް ބަލިކޮށްފައެވެ.\nކްރޮއޭޝިއާގެ ރިޔެކާ އަތުން ނަޕޯލީ 2-1 އިން މޮޅުވިއިރު، މި މުބާރާތުގެ އެންމެ ކާމިޔާބު ކޯޗު އުނާއި އެމެރީގެ ކޯޗުކަމުގައި ކުޅެމުން އަންނަ ވިޔަރެއާލުން ވަނީ އިޒްރޭލްގެ މެކަބީ ޓެލް އަވީވް އަތުން 4-0 އިން މޮޅުވެފައެވެ. ޖަރުމަނުގެ ހޮފެންހެއިމް ވަނީ 5-0 ގެ ތަފާތު ބޮޑު ނަތީޖާއަކުން ޗެކްރިޕަބްލިކްގެ ލިބެރެޗް ބަލިކޮށްފައެވެ.\nހެރީ ކޭންރޭންޖާސްބެންފީކާކުޅިވަރުދުނިޔެޓޮޓެންހަމް ހޮޓްސްޕާޔުރޮޕާ ލީގު


SunOnline: Liverpool ge supporterunaa bahdhalu kurumah Agger Raajje ananny\nލިވަޕޫލުގެ ސަޕޯޓަރުންނާ ބައްދަލު ކުރުމަށް އެގާ ރާއްޖެ އަންނަނީ\nޢަބްދުﷲ އައިމަން 17 Feb 2020, 14:22\nލިވަޕޫލުގެ ކުރީގެ ވައިސް ކެޕްޓަން ޑެނިއެލް އެގާ ---\nރާއްޖޭގެ ހަރަކާތްތެރިވާ އެންމެ ބޮޑު ބައިނަލް އަގުވާމީ ފޭން ކުލަބު ކަމަށްވާ "އޮފިޝަލް ލިވަޕޫލް ސަޕޯޓާސް ކްލަބް އޮފް މޯލްޑިވްސް" އިން ބާއްވާ ހާއްސަ އިވެންޓަކަށް ލިވަޕޫލްގެ ކުރީގެ ވައިސް ކެޕްޓަން ޑެންމާކުގެ ޑިފެންޑަރު ޑެނިއަލް އެގާ ރާއްޖެ އަންނާނެ ކަން އިއުލާން ކޮށްފި އެވެ.\nއޯއެލްއެސްސީ މޯލްޑިވްސްގެ ފަރާތުން ކޮންމެ އަހަރަކު ވެސް ތަފާތު އެކި ހަރަކާތްތައް ވަނީ ކުރިއަށް ގެންގޮސްފަ އެވެ. އޭގެ ތެރޭގައި ރާއްޖޭގެ އެކިއެކި ސަޕޯޓާސް ކްލަބުތަކުގެ މެދުގައި ފުޓްސަލް މުބާރާތްތައް ބޭއްވުމާއި، އެކިއެކި އެންޖީއޯއާ ގުޅިގެން ޗެރިޓީ މަސައްކަތްތަކުގައި ދަނީ ބައިވެރިވަމުންނެވެ. އަދި ފުޓުބޯޅަ މެޗު އޮންނަ ދުވަސް ދުވަހު އެންމެން އެއް ތަނަކަށް އެއްވެގެން މެޗު ބެލުން ފަދަ ކަންތައްތައް ވެސް މި ކުލަބުން ކުރިއަށް ގެންދެ އެވެ.\nއެގޮތުން ޔޫރޮޕުގެ ޗެމްޕިއަން ލިވަޕޫލުގެ އޮފިޝަލް ފޭން ކުލަބެއްގެ ގޮތުގައި ރަޖިސްޓްރީ ވެގެން ރާއްޖޭގައި ހިންގާ އޯއެލްއެސްސީ މެމްބަރު ކުލަބުން މިއަހަރަށް އަމާޒުކޮށްގެން ހިންގުމަށް ރާވާފައިވާ ބޮޑު ހަރަކާތް ބޭއްވުމަށް ލިވަޕޫލުގެ ކުރީގެ ވައިސް ކެޕްޓަން އަދި ޑެންމާކްގެ ކެޕްޓަންކަން ކުރި އެގާ ރާއްޖެ އައުމަށް ހަމަޖެހިފައި ވަނީ އަންނަ ހަފްތާ އެވެ.\nރާއްޖޭގެ ފޭން ކުލަބަކުން ހިންގާ އިވެންޓަކަށް ޔޫރޮޕުގެ ޕްރޮފެޝަނަލް ކުޅުންތެރިއަކު މީގެ ކުރިން އައިސްފައެއް ނުވެއެވެ. އެހެން ކަމުން މި ހަރަކާތަކީ ރާއްޖެ ފަދަ ކުޑަ ގައުމެއްގައި ވެސް ސަޕޯޓަރުންގެ ފޯރިއޮތް ކަން ހާމަވެގެންދާނެ އިވެންޓެކެވެ.\nއޯއެލްސީއިން ވަނީ ދާދި ފަހުން އިޖުތިމާއީ ޒިންމާގެ ދަށުން ކެއާ ސޮސައިޓީ އަށް 10،000 ރުފިޔާ ވަނީ ހަދިޔާކޮށްފަ އެވެ. އަދި އެ ކުލަބުގެ އޮފިޝަލް މެމްބަރުންނަށް މާލޭގެ މަޝްހޫރު ކެފޭ ރެސްޓޯރެންޓެއް ކަމަށްވާ "ކުލަބް 360" އިން ޑިސްކައުންޓް ދޭން އެ ރެސްޓޯރަންޓުން ވަނީ ނިންމާފަ އެވެ.


About us | Civil Service Commission Maldives\nޤާނޫނު ނަންބަރު 2007/5 (ދިވެހި ސިވިލް ސަރވިސްގެ ޤާނޫނު) ގެ 8 ވަނަ މާއްދާގައިވާ ގޮތުގެމަތިން، ސިވިލް ސަރވިސް ކޮމިޝަން އުފެދިފައިވަނީ 23 އޮކްޓޫބަރު 2007 ގައެވެ. ދިވެހި ސިވިލް ސަރވިސްގެ ޤާނޫނުގެ 73 ވަނަ މާއްދާގެ (ހ) ގައިވާ ގޮތުގެމަތިން އެ ޤާނޫނަށް ޢަމަލުކުރަން ފަށާފައިވަނީ 1 މޭ 2008 އިން ފެށިގެންނެވެ.\nމަސައްކަތް ކުރަން ޝައުގުވެރިކަން ހުރި، ޤާބިލު، ހުނަރުވެރި ސިވިލް ސަރވިސްއެއް އުފެއްދުން\nޤައުމުގެ ތަރައްޤީއަށް އެއްބާރުލުން ދިނުމަށްޓަކައި ނަޒާހަތްތެރިކަމާއި، ގަޑިއަށް ފަރުވާތެރިވުމާއެކު މަސައްކަތްކުރާނެ އަދި ޝައުގުވެރިވާ މުވައްޒަފުންތަކެއް ބިނާކުރުން\nޤާނޫނު ނަންބަރު 2007/5 (ދިވެހި ސިވިލް ސަރވިސްގެ ޤާނޫނު) ގެ 8 ވަނަ މާއްދާގައި ކަނޑައަޅާފައިވާ ކޮމިޝަނުގެ މަސްއޫލިއްޔަތުތައް ތިރީގައި ބަޔާންކޮށްފައި އެވަނީއެވެ.\n(ހ) ޤާނޫނުގައި ކަނޑައަޅާފައިވާ އުޞޫލުތަކާ އެއްގޮތްވާ ގޮތުގެމަތިން ސިވިލް ސަރވިސްއަށް މީހުން ހޯދުމާއި، މީހުން ޢައްޔަންކުރުމާއި، މީހުންނަށް މަޤާމުގެ ކުރިއެރުން ދިނުމާއި، މީހުންގެ ވަޒީފާ ބަދަލުކުރުމާއި، މީހުން ވަޒީފާއިން ވަކިކުރުން؛\n(ށ) ސިވިލް ސަރވިސްގެ ހުރިހާ އިދާރާތަކެއް އިންތިޒާމްކުރުމާއި، އެއްމިންގަނޑަކުން ހިންގުމުގެ އުޞޫލުތައް ޤާއިމުކުރުން؛\n(ނ) ސިވިލް ސަރވިސްގެ އެންމެހައި މަސައްކަތްތައް އެކަށީގެންވާ ހަލުވިމިނެއްގައި ކުރެވޭނެ އަދި ރަނގަޅު ނަތީޖާ ނެރެވޭ ގޮތްތަކަށް މިންގަނޑުތަކާއި އުޞޫލުތައް ކަނޑައަޅައި ރޭވުން؛\n(ރ) ވަޒީފާތަކަށް މީހުން ހޯދުމާއި، ޢައްޔަންކުރުމާއި، ބަދަލުކުރުމާއި، މަޤާމުގެ ކުރިއެރުން ދިނުމާއި، ވަޒީފާއިން ވަކިކުރުމުގައި ޢަމަލުކުރާނެ އުޞޫލުތައް ކަނޑައެޅުން؛\n(ބ) ސިވިލް ސަރވިސް ކޮމިޝަނުގެ މަސައްކަތްތަކާ ގުޅޭގޮތުން ވެރިކަން ހިންގާ ފަރާތަށާއި، ރައްޔިތުންގެ މަޖިލީހަށް މަޢުލޫމާތު ދެމުން ގެންދިއުން.\nސިވިލް ސަރވިސް ޤާނޫނު\nސިވިލް ސަރވިސް ޤާނޫނު (5/2007) ރައީސުލްޖުމްހޫރިއްޔާ ތަސްދީގު ކުރެއްވުން\n02 މެއި 2007\nރައީސުލްޖުމްހޫރިއްޔާ ކޮމިޝަންގެ5މެންބަރުން އައްޔަން ކުރައްވައި ކޮމިޝަން އުފެއްދެވުން\n23 އޮކްޓޯބަރ 2007\nކޯޑް އޮފް ކޮންޑަކްޓް\nދިވެހި ސިވިލް ސަރވިސްގެ ފުރަތަމަ ކޯޑް އޮފް ކޮންޑަކްޓް އާންމުކޮށް އިއުލާނުކުރުން\n06 މާޗް 2008\nޕާމަނަންޓް ސެކްރެޓަރީން ހަމަޖެއްސުން\nސަރުކާރުގެ އޮފީސްތަކަށް ފުރަތަމަ ފަހަރަށް 16 ޕާމަނަންޓް ސެކްރެޓަރީން އައްޔަނުކުރުން\n01 މެއި 2008\nޤާނޫނަށް ޢަމަލުކުރަން ފެށުން\nދިވެހި ސިވިލް ސަރވިސް ޤާނޫނު (5/2007) އަށް އަމަލުކުރަން ފެށުން\nވަޒީފާއާ ބެހޭ ޤާނޫނަށް އަމަލުކުރަން ފެށުން\n09 ޖުލައި 2008\nސިވިލް ސަރވިސް ޤާނޫނު ފުރަތަމަ އިސްލާހު\nސިވިލް ސަރވިސް ޤާނޫނަށް 1 ވަނަ އިސްލާހު ގެނައުމުގެ ޤާނޫނު (7/2008) ރައީސުލްޖުމްހޫރިއްޔާ ތަސްދީގު ކުރެއްވުން\n05 އޯގަސްޓް 2008\nމަސައްކަތުގެ ފެންވަރު ބެލުން\nސިވިލް ސަރވިސް މުވައްޒަފުންގެ ފެންވަރުބަލާ ނިޒާމެއް އެކުލަވާލާ އަމަލުކުރަން ފެށުން\n01 ފެބްރުއަރީ 2009\nސިވިލް ސަރވިސް ޓްރެއިނިންގް އިންސްޓިޓިއުޓް\nސިވިލް ސަރވިސް ޓްރެއިނިންގް އިންސްޓިޓިއުޓް އުފައްދާ ރަޖިސްޓްރީ ކުރުން\n28 ޑިސެމްބަރ 2009\nސިވިލް ސަރވިސް ޤަވާއިދު 2010\nދިވެހި ސިވިލް ސަރވިސް ޤަވާއިދު 2010 އަށް އަމަލުކުރަން ފެށުން\nތައިލެންޑްގެ ސިވިލް ސަރވިސް ކޮމިޝަން އެމް.އޯ.ޔޫ\nތައިލެންޑްގެ ސިވިލް ސަރވިސް ކޮމިޝަނާއެކު އެމް.އޯ.ޔޫ އެއްގައި ސޮއިކުރުން\nހިއުމަން ރިސޯސަސް މެނޭޖްމަންޓް އެންޑް ޑިވެލޮޕްމަންޓް ކޮމިޓީގެ ޤަވާއިދު\nހިއުމަން ރިސޯސަސް މެނޭޖްމަންޓް އެންޑް ޑިވެލޮޕްމަންޓް ކޮމިޓީގެ ޤަވާއިދު އާންމުކުރުން\n01 ޖޫން 2011\nސްރީލަންކަން އިންސްޓިޓިއުޓް އޮފް ޑިވެލޮޕްމަންޓް އެޑްމިނިސްޓްރޭޝަން (ސްލީޑާ) އާއިއެކު އެމް.އޯ.ޔޫ އެއްގައި ސޮއިކުރުން\n16 ޖޫން 2011\nތައިލެންޑްގެ އޭޝިއަން އިންސްޓިޓިއުޓް އޮފް ޓެކްނޮލޮޖީ (އޭ.އައި.ޓީ) އާއެކު އެމް.އޯ.ޔޫ އެއްގައި ސޮއިކުރުން\nމެނޭޖްމަންޓް ޑިވެލޮޕްމަންޓް އިންސްޓިޓިއުޓް އޮފް ސިންގަޕޯރ (އެމް.ޑީ.އައި.އެސް)ގެ ގޮތްޕެއް ކަމަށްވާ މެނޭޖްމަންޓް ޑިވެލޮޕްމެންޓް ކޮންސަލްޓެންސީ (އެމް.ޑީ.ސީ) އާއެކު އެމް.އޯ.ޔޫ އެއްގައި ސޮއިކުރުން\n05 ސެޕްޓެމްބަރ 2011\nސިންގަޕޫރުގެ ސިވިލް ސަރވިސް ކޮލެޖް އެމް.އޯ.ޔޫ\nސިންގަޕޫރުގެ ސިވިލް ސަރވިސް ކޮލެޖްއާއެކު އެމް.އޯ.ޔޫ އެއްގައި ސޮއިކުރުން\n08 ސެޕްޓެމްބަރ 2011\nފުރަތަމަ ކޮމްޕްލަޔަންސް އޮޑިޓް\nސިވިލް ސަރވިސް ކޮމިޝަންގެ ފަރާތުން ފުރަތަމަ ކޮމްޕްލަޔަންސް އޮޑިޓް ރިޕޯޓް ތައްޔާރުކުރުން\n05 އޮކްޓޯބަރ 2011\nސީ.އެއް ވިއުގަ ބޭނުންކުރަން ފެށުން\nމިނިސްޓްރީތަކުގައާއި އެހެނިހެން އިދާރާތަކުގައި ސީ.އެސް ވިއުގަ ބޭނުންކުރަން ފެށުން\n01 ނޮވެމްބަރ 2011\nސިިވިލް ސަރވިސް ދުވަސް\nސިިވިލް ސަރވިސް ދުވަހުގެ ގޮތުގައި 1 މެއި ހަމަޖައްސައި ފުރަތަމަ ފަހަރަށް ފާހަގަ ކުރުން\nސިވިލް ސަރވިސް ޤަވާއިދު 2012\nދިވެހި ސިވިލް ސަރވިސް ޤަވާއިދު 2012 އަށް އަމަލުކުރަން ފެށުން\n01 ޖޫން 2012\nލީ ކުއާން ޔޫ ސްކޫލް އޮފް ޕަބްލިކް ޕޮލިސީ އެމް.އޯ.ޔޫ\nސިންގަޕޫރުގެ ލީ ކުއާން ޔޫ ސްކޫލް އޮފް ޕަބްލިކް ޕޮލިސީ އާއެކު އެމް.އޯ.ޔޫ އެއްގައި ސޮއިކުރުން\nކެޕިޓަލް މާރކެޓް ޑިވެލޮޕްމަންޓް އޮތޯރިޓީ އެމް.އޯ.ޔޫ\nސިވިލް ސަރވިސް ޓްރެއިނިންގް އިންސްޓިޓިއުޓް އިން ކެޕިޓަލް މާރކެޓް ޑިވެލޮޕްމަންޓް އޮތޯރިޓީ އާއެކު އެމް.އޯ.ޔޫ އެއްގައި ސޮއިކުރުން\n18 ސެޕްޓެމްބަރ 2012\nސިވިލް ސަރވިސް އެވޯޑް 2012\nފުރަތަމަ ފަހަރަށް ސިވިލް ސަރވިސް އިނޮވޭޝަން އެވޯޑް ދިނުން\nޑިޕްލޮމާ އިން ޕަބްލިކް އެޑްމިނިސްޓްރޭޝަން ކޯސް\nޑިޕްލޮމާ އިން ޕަބްލިކް އެޑްމިނިސްޓްރޭޝަން ކޯސް އިފްތިތާޙް ކުރުން\n27 ޖަނަވަރީ 2013\nސިންގަޕޯރ ކޯޕަރޭޝަން އެންޓަޕްރައިޒް އެމް.އޯ.ޔޫ\nސިންގަޕޯރ ކޯޕަރޭޝަން އެންޓަޕްރައިޒް އާއެކު އެމް.އޯ.ޔޫ އެއްގައި ސޮއިކުރުން\n29 އޭޕްރީލް 2013\nސިވިލް ސަރވިސް ކޮމިޝަން އައި.އެސް.އޯ ސަޓިފައިވުން\nސިވިލް ސަރވިސް ކޮމިޝަން އައި.އެސް.އޯ 9001:2008 މިންގަނޑަށް ސަޓިފައިވުން\n21 ސެޕްޓެމްބަރ 2013\nއެޑްމިނިސްޓްރޭޓިވް ސްޓާފް ކޮލެޖް އޮފް އިންޑިޔާ އެމް.އޯ.ޔޫ\nއެޑްމިނިސްޓްރޭޓިވް ސްޓާފް ކޮލެޖް އޮފް އިންޑިޔާ އާއެކު އެމް.އޯ.ޔޫ އެއްގައި ސޮއިކުރުން\n17 އޮކްޓޯބަރ 2014\nސިވިސް ސަރިވިސް ކޮންފަރެންސް 2014\nފުރަތަމަ ފަހަރަށް ދިވެހި ސިވިސް ސަރިވިސް ކޮންފަރެންސް ބޭއްވުން\n28 އޮކްޓޯބަރ 2014\nސިވިލް ސަރވިސް ޤަވާއިދު 2014\nދިވެހި ސިވިލް ސަރވިސް ޤަވާއިދު 2014 އަށް އަމަލުކުރަން ފެށުން\n01 ޑިސެމްބަރ 2014\nސިވިލް ސަރވިސް އެވޯޑް 2014\nސިވިލް ސަރވިސް އިނޮވޭޝަން އެވޯޑް 2014 ދިނުން\n17 މާޗް 2015\nޗައިނީސް އެކެޑަމީ އޮފް ގަވަރނަންސް އެމް.އޯ.ޔޫ\nޗައިނީސް އެކެޑަމީ އޮފް ގަވަރނަންސް އާއެކު އެމް.އޯ.ޔޫ އެއްގައި ސޮއިކުރުން\nސިވިލް ސަރވިސް ވިއުގަ 2.0\nސިވިލް ސަރވިސް ވިއުގަ 2.0 އިފްތިތާޙްކުރުން\n12 އޯގަސްޓް 2015\nޑިޕާޓްމަންޓް އޮފް ޕަބްލިކް އެގްޒެމިނޭޝަންސް އެމް.އޯ.ޔޫ\nޑިޕާޓްމަންޓް އޮފް ޕަބްލިކް އެގްޒެމިނޭޝަންސް އާއެކު އެމް.އޯ.ޔޫ އެއްގައި ސޮއިކުރުން\n15 އޮކްޓޯބަރ 2015\nސިވިލް ސަރވިސް ކޮންފަރެންސް 2016\nދިވެހި ސިވިލް ސަރވިސް ކޮންފަރެންސް 2016 ބޭއްވުން\nސިވިލް ސަރވިސް އީޖާދީ އިނާމު 2016\nސިވިލް ސަރވިސް އީޖާދީ އިނާމް 2016 ދިނުން\nމޯލްޑިވްސް ޙައްޖު ކޯޕަރޭޝަން ލިމިޓެޑްގެ "މުވައްޒަފުންގެ ސްކީމު" އެމް.އޯ.ޔޫ\nމޯލްޑިވްސް ޙައްޖު ކޯޕަރޭޝަން ލިމިޓެޑްގެ "މުވައްޒަފުންގެ ސްކީމު" އެމް.އޯ.ޔޫ ގައި ސޮއިކުރުން\nދިވެހި ބަހުގެ އެކެޑަމީ އެމް.އޯ.ޔޫ\nދިވެހި ބަހުގެ އެކެޑަމީ އާއެކު އެމް.އޯ.ޔޫ އެއްގައި ސޮއިކުރުން\nތައިލެންޑްގެ ސިވިލް ސަރވިސް ކޮމިޝަން އެމް.އޯ.ޔޫ އައުކުރުން\nތައިލެންޑްގެ ސިވިލް ސަރވިސް ކޮމިޝަނާއެކު ސޮއިކޮށްފައިވާ އެމް.އޯ.ޔޫ އައުކުރުމަށް ސޮއިކުރުން\n03 އޯގަސްޓް 2016\nއެޑްމިނިސްޓްރޭޓިވް ސްޓާފް ކޮލެޖް އޮފް އިންޑިޔާ އެމް.އޯ.ޔޫ އައުކުރުން\nއެޑްމިނިސްޓްރޭޓިވް ސްޓާފް ކޮލެޖް އޮފް އިންޑިޔާ އާއެކު ސޮއިކޮށްފައިވާ އެމް.އޯ.ޔޫ އައުކުރުމަށް ސޮއިކުރުން\nވާރލްޑް ބޭންކް ގްރޫޕް އެމް.އޯ.ޔޫ\nސިވިލް ސަރވިސް ޓްރެއިނިންގް އިންސްޓިޓިއުޓް އިން ވާރލްޑް ބޭންކް ގްރޫޕް އާއެކު އެމް.އޯ.ޔޫ އެއްގައި ސޮއިކުރުން\n04 އޮކްޓޯބަރ 2016\nސީއެސް ވިއުގަ އޮންލައިން ޕޯޓަލް\nސީއެސްވިއުގަ އޮންލައިން ޕޯޓަލް ތައާރަފްކުރުން\nސިވިލް ސަރވިސް ޑިޖިޓަލް ޓްރާންސްފޮމޭޝަން މަޝްރޫއު\nސިވިލް ސަރވިސް ޑިޖިޓަލް ޓްރާންސްފޮމޭޝަން މަޝްރޫއު އިފްތިތާހުކުރައްވައިފި\nސީއެސްސީ މޯބައިލް އެޕް\nސީއެސްސީ މޯބައިލް އެޕް ތަޢާރަފްކުރުން\n06 ޖަނަވަރީ 2022


Kulli massala eh: Shidhaathaa vaki kuran govaalanee\nކުއްލި މައްސަލައެއް: ޝިދާތާ ވަކި ކުރަން ގޮވާލަނީ\nޖެންޑާ މިނިސްޓަރު ޝިދާތާ ޝަރީފު: ފާޑުކިޔުންތައް އަމާޒުވެ މިހާރު ވަނީ އިސްތިއުފާ ދެއްވުމަށް ގޮވާލާފައި -- ސަލްވީން | އަވަސް\nޖިންސީ ގޯނާގެ ތުހުމަތަކާ ގުޅިގެން ޑިސްއެބިލިޓީ އެމްބެސެޑާ ކަމުން ދާދި ފަހުން ވަކިކުރި އަހުމަދު ހިޝާންގެ މައްސަލާގައި ޖެންޑާ މިނިސްޓްރީން ވެފައިވާ އިހުމާލުތައް ބަލަން ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައި ޖެންޑާ މިނިސްޓަރު ޝިދާތާ ޝަރީފުގެ އިސްތިފާ ދެއްވަން މެންބަރުން ގޮވާލައިފި އެވެ.\nހިޝާންއާ ގުޅޭ ކުއްލި މައްސަލަ ހުށަހެޅުއްވީ ގަލޮޅު ދެކުނު ދާއިރާގެ މެންބަރު މީކާއިލް ނަސީމް އެވެ. އެ މައްސަލާގައި މީކާއިލް ވިދާޅުވީ 19 އަހަރުގެ ހާއްސަ އެހީއަށް ބޭނުންވާ ކުއްޖެއްގެ ބެލެނިވެރިކަން ހިޝާންއަށް ދެވެން ނެތް ކަމަށް 2018 ވަނަ އަހަރު ނިންމާފައިވާ ކަމަށެވެ. އަދި އެ މައްސަލަ އޭނާގެ ފަރާތުން ހައިކޯޓުގައި އިސްތިއުނާފް ކުރުމާ ގުޅިގެން، ޝަރީއަތުގެ މަޖިލީހުގައި އޭނާއަށް ހޮނަރަރީ ޑިސްއޭބިލިޓީ އެމްބަސިޑަރު ކަމާއި ގައުމީ އިނާމް ދިން އިރުވެސް ޖިންސީ ގޯނާގެ ސީރިޔަސް ތުހުމަތެއް ކުރެވޭކަން ޖެންޑާ މިނިސްޓްރީއަށް އެނގޭ ކަން ހާމަވެފައިވާ ކަމަށެވެ.\nއޭގެ އިތުރުން 17 ޖެނުއަރީ 2018 ގައި ފެމިލީ ކޯޓުން ހުކުމްކޮށްފައި ވަނީ ހިޝާންއާ މެދު ސީރިޔަސް ތުހުމަތު ކުރެވޭ ކަމަށް ފުލުހުންގެ އިންޓެލިޖަންސްއަށް ދިން މައުލޫމާތާއި ޖެންޑާ މިނިސްޓްރީން އެކުލަވައިލި ރިޕޯޓަށް ރިއާޔަތްކޮށްފައި ކަމަށް މީކާއިލް ވިދާޅުވި އެވެ. ހިސާންއަށް އެ ކުއްޖާގެ ބެލެނިވެރިކަން ހިޝާންއަށް ދެވެން ނެތް ކަމަށް ފެމިލީ ކޯޓުން ހުކުމް ކުރި ނަމަވެސް އޭރުން ފެށިގެން މިއަދާ ހަމަޔަށް އެ ޒުވާނާ އުޅެނީ ހިޝާންއާ އެކުގައި ކަމަށް ހައި ކޯޓަށް މައުލޫމާތު ލިބިފައިވާ ކަމަށާއި ޖެންޑާ މިނިސްޓްރީން އެކަމާ އަޅައި ނުލާ އޮތުމަކީ އެ މިނިސްޓްރީގެ ބޮޑު އިހުމާލެއް ކަމަށް މަޖިލީހުގެ ސަމާލު ކަމަށް ގެންނަ ކަމަށް މީކާއިލް ވިދާޅުވި އެވެ.\nއެ މައްސަލައަށް ބަހުސް ކުރަން މަޖިލީހުގެ 41 މެންބަރުންގެ އިއްތިފާގުން ފާސްވުމާއެކު އެ މައްސަލައަށް އިތުރަށް އަލިއަޅުވާލައި މީކާއިލް ވިދާޅުވީ، ހިޝާންގެ މައްސަލައަކީ ސީދާ ޖެންޑާ މިނިސްޓަރު ޝިދާތާ ޝަރީފް ކުރެއްވި ކަމެއް ކަމަށް ގަބޫލު ނުކުރައްވާ ކަމަށެވެ. އެހެން ނަމަވެސް އެ މިނިސްޓްރީގެ ހިންގުމާ ހަވާލުވެ ހުންނެވި ފަރާތެއް ކަމުން އެކަމުގެ ޒިންމާ ނަގަން ޖެހޭ ކަމަށާއި އިސްތިއުފާ ނުދެއްވައިފި ނަމަ މަޖިލީހުން ޝިދާތާ ވަކި ކުރަން ޖެހޭ ކަމަށް މީކާއިލް ވިދާޅުވި އެވެ.\n"އިހުމާލަކަށް ފަހު އިހުމާލެއް ގޮވާލަން ބޭނުން ދުނިޔޭގެ ލަދަށްޓަކައި މިނިސްޓަރު ޝިދާތާ އިސްތިއުފާ ދޭން ޖެހޭ. ނުދެއްވައިފި ނަމަ ސަރުކާރުން އޭނާވަކި ކުރަން ޖެހޭ. އެކަން ނވެއްޖެ ނަމަ ކުޑަވެސް ކޮންޝަސްއެއް ހުރި ނަމަ މިނިސްޓަރުގެ އިތުބާރު ނެތްކަމުގައި ވޯޓާ ހަމަޔަށް ދާން ޖެހޭ،" މީކާއިލް ވިދާޅުވި އެވެ.\nމަރަދޫ ދާއިރާގެ މެންބަރު އިބްރާހިމް ޝަރީފް ވިދާޅުވީ މި މައްސަލާގައި ޝިދާތާގެ އިހުމާލު އޮތްކަން އިރު ފެންނަހާ ސާފުކޮށް އެނގެން އޮތް ކަމަށެވެ. އަދި ކޯލިޝަން ރޫޅާލަން ޖެހުނަސް މިއީ ބަލައިގަނެވޭނެ ކަމެއް ނޫން ކަމަށާއި ކޮމިޓީތަކުން މި މައްސަލަ ތަހުގީގުކޮށް ޝިދާތާ ވަކި ކުރަން މަސައްކަތް ފައްޓަވަން ގޮވާލާ ކަމަށް ޝަރީފް ވިދާޅުވި އެވެ.\nމަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ވެސް ގޮވާލެއްވީ ޝިދާތާގެ އިސްތިއުފާއަށެވެ. އެގޮތުން ޝިދާތާގެ އިހުމާލުތައް ބަލަން ތިބޭތާ ގިނަ ދުވަސްތަކެއް ވެއްޖެ ކަަމަށާއި މިނިސްޓަރަކަށް އެކަމެއް ނުކުރެވުނު ކަމަށް އީވާ ވިދާޅުވި އެވެ. އަދި މިހާރުން މިހާރަށް އިސްތިއުފާ ދެއްވަން ޖެހޭ ކަމަށް އޭނާ ވިދާޅުވި އެވެ.\nހިޝާންއަށް ޑިސްއޭބިލިޓީ އެމްބެސެޑާކަން އެންމެ ފުރަތަމަ ދިނީ ކުރީގެ ރައީސް އަބްދުﷲ ޔާމީންގެ ސަރުކާރުންނެވެ. އެއަށް ފަހު މަގާމްގެ މުއްދަތު ހަމަވުމުން މި ސަރުކާރުން އަލުން ޑިސްއޭބިލިޓީ އެމްބެސެޑާކަން އޭނާއަށް ދިނެވެ.\nރައްޔިތުންގެ މަޖިލިސް މިނިސްޓްރީ އޮފް ޖެންޑާ އެންޑް ފެމިލީ ޝިދާތާ ޝަރީފު + އަހުމަދު ހިޝާން\nހިޝާންގެ މައްސަލަ: މުއައްސަސާތައް ކޮމިޓީއަށް\nޝިދާތާއާއެކު ހިޝާންގެ މައްސަލަ ގެއްލިއްޖެ!\nޝިދާތާ އިސްތިއުފާ ދެއްވައިފި


Sushma Maruvumun Raajje Ah E Gehlunee Ekuveri Eh - Sarukaaru - Vaguthu\nސުޝްމާ މަރުވުމުން ރާއްޖެއަށް އެގެއްލުނީ އެކުވެރިއެއް – ސަރުކާރު\nމިނިސްޓަރ ޝާހިދު އިންޑިއާގެ ކުރީގެ އެކްސްޓާނަލް އެފެއާޒް މިނިސްޓަރު ސުޝްމާ ސުވަރާޖް އާއި ބައްދަލުކުރައްވަނީ\nއިންޑިއާގެ ކުރީގެ ހާރިޖީ ވަޒީރު ސުޝްމާ ސުވަރާޖް މަރުވުމުން ދިވެހިރާއްޖެ އަށް ގެއްލިގެން އެދިޔައީ ރަހުމަތްތެރިއެއް އަދި ބައިވެރިއެއް ކަމަށް ދިވެހި ސަރުކާރުން ވިދާޅުވެއްޖެއެވެ.\nދިވެހި ސަރުކާރުން މިހެން ވިދާޅުވީ ސުވަރާޖް މަރުވުމާއި ގުޅިގެން ހިތާމަފާޅުކޮށް ފޮރިން މިނިސްޓްރީން ކުރި ޓްވީޓެއްގައެވެ.\nފޮރިން މިނިސްޓްރީ އިން ވިދާޅުވީ ސުވަރާޖް މަރުވުމާއި ގުޅިގެން އިންޑިއާ ސަރުކާރަށާއި އިންޑިއާގެ ރައްޔިތުންނަށް ތައުޒިއާ ފޮނުވާ ކަމަށެވެ.\nސުޝްމާ މަރުވެގެން ދިޔަ ނަމަވެސް ރާއްޖެ އާއި އިންޑިއާގެ ގުޅުން ދަމަހައްޓަން ސުޝްމާ ކުރި މަސައްކަތައް ނިމުމެއް ނާންނާނެ ކަމަށް ފޮރިން މިނިސްޓްރީ އިން ވިދާޅުވިއެވެ.\nSincere condolences to the Government and people of #India on the demise of H.E. Sushma Swaraj, former Minister of External Affairs. #Maldives has lostafriend and partner, and #India,astalwart and inspirational diplomat.\n— MFA Maldives (@MDVForeign) August 6, 2019\nސުޝްމާ މަރުވުމުން ރާއްޖެއަށް އެގެއްލުނީ އެކުވެރިއެއް ކަމަށް ދިވެހި ސަރުކާރުން ވިދާޅުވިއިރު ރައީސް ޞާލިހް ވެރިކަމަށް ވަޑައިގެން ރާއްޖޭގެ ހާރީޖީ ސިޔާސަތު އިންޑިއާ އިން ބޭނުންވާ ގޮތައް ބައްޓަން ކުރެއްވުމުގެ މަސައްކަތް ފެއްޓެވިއިރު ހާރިޖީ ވަޒީރު ކަމުގައި ހުންނެވީ ސުޝްމާ އެވެ.\nސުޝްމާ މަރުވުމާއި ގުޅިގެން ދުނިޔޭގެ އެކި ގައުމުތަކުން ގެންދަނީ އިންޑިއާ ސަރުކާރަށް ތައުޒިއާ ފޮނުވަމުންނެވެ.\nއޮގަސްޓް 7, 2019 00:21\nމިކަހަލަ މުސްލިމުންނާއި އިދިކޮޅު މީހުނަށޭ މިއެމްޑީޕީ ބައިގަނޑު ސަޕޯރޓުކޮއް ގުޅުންބާއްވަނީ.. އަޅެފަހެ ދިވެހިން މިތިބެނީ އެއްޗެއްކާލާފަތަ... އަދިވެސް ވާނުވާ ނޭނގިފަ ތިތިބެނީ އަހަރެމެން ސަރުކާރުހިންގަންދީފަ މިހުރީ ލާދީނީ ނުބައި ނުލަފާ ހިޔަޅުންތަކަކައް.، އިރާދަކުރެއްވިއްޔާ މިއަންނިޔާ އިބުރޭ ހިތިގޮތަކައް ނެތިގެންދާނެ\nއޮގަސްޓް 7, 2019 02:15\nކަލޯ ދިވެހި ސަރުކާރު...މުސްލިމް ލޭބަލްގަ މާކެޓަށް ނިކުމެ މަންފާ ހޯދަމުންދާއިރު ތިބުނާ އެކުވެރިޔާގެ ސަރުކާރުން މުސްލިމުންނަށް ކުރާ އަނިޔާގެ ވާހަކަ ދައްްކާލިންތަ އެކުވެރިންގެ ގާތު...އކުވެރިންނަކީ އެކުވެރިންގެ ބަސް ގަބޫލު ކުރާނެ ބައެއްދޯ....ކީއްވެ އެކުވެރިޔާ އެހާ ބޮޑު ގޯހެއް ހަދަމުން ދިޔައިރު ނުހުއްޓުވީ....އެކުވެރިން އެކުވެރިން ހަމަ މަގަށް އަޅުވަދޭންޖެހޭނެދޯ..\nނާ....މަށަށް ފާޑީ ތީ އިންޑިޔާގެ އަޅުވެރިންނާ...ނުރުހޭ ބަހެއްބުނެފިނަމަ ނުދީފާނެތާދޯ...ފިނޑި ގަމާރު ބައެއް ދިވެހިންގެ ވެރިންނަށް ގެނެސްފަ މިތިބީ....ގެނާ ބައެއްގެ ސިނކުޑި އޮތްބާއޭ ސުވާލުކޮށްލުންވެސް ގޯހަކަށް ނުވާނެ....\nއޮގަސްޓް 7, 2019 01:00\nތިޔަ ދައިތަގަނޑުގެ ނުބައިކަމުން އިސްލާމީ އުންމަތް މިންޖު ކުރެއްވި ކަމީވެސް ބޮޑު ނިއުމަތެއް. ޝުކުރުހުރި\nއޮގަސްޓް 7, 2019 01:17\nيا الله އވސްގޮތަކުން މޯދީގެ ކަންތަ ނިއްމަވާފާނދޭވެ آمين\nއޮގަސްޓް 7, 2019 01:21\nފޮތިފޭއްޔެ އޮޅައިގެންވެސް އުރިޔާން ހިޔާނުކުރެވޭ ކޮންމެމީހެއް ވާނީ މިސަރުކާރުގެ އެކުވެރިޔަކަށް\nއޮގަސްޓް 7, 2019 05:52\nއިރާދަކުރެއްވިއްޔާ މި ގައުމުގެ ވެރިކަމުގައި މިތިބި ވެރިން ރީދޫބައިގަނޑު ކިތައްމެ ނުރުހުނަސް ވަރަށް ހިތިގޮތަކަށް ވެއްޓޭނެ. މިއަދު މިރީދޫ ބައިގަނޑަކަށް ނޭގެ ވެރިކަން މީ މާތްﷲ ދެއްވީމަ ލިބުނު އެއްޗެއް ކަމެއްވެސް މިއަދު ގަދަބަސް ބުނަމުން ދުވާއިރު. "މިތުރުންގެ ހިތަށް ދަތިކުރި ކަޅުކޮންމެ ރެއެއްވެސް ނިމިދަނީ ފަތިހަށޭ ފިތުރަތުގެ އުސޫލުން އަމުދުން". މިހާރު މިހެން ނުކިޔާނެ މިބައިގަނޑު. އެކަމަކު ވަރަށް ގަދައަށް އަޑުއިވުނު ބަސްކޮޅެއްމީ ރިޔާސީއިންތިހާބުތެރޭ.\nދެން ވަގު ކަލޭގެއަށްތަ ލިބޭނީ\nއޮގަސްޓް 7, 2019 07:08\nރާއްޖެއަކައް ނޫން. ކަލޭޔާ ކަލޭމެންގެ ބައިގަނޑަށް ގެއްލުނު އެކުވެރިއެއްތީ.\nއޮގަސްޓް 7, 2019 07:13\nގެއްލުނީ އެކުވެރިއެކޭ ބުނާނެތާ. ރިޔާސީ އިންތިޚާބުގެ ކެންޕޭނުތެރޭގައި ޑޮލަރު ކަޅުފޮށި ހިފައިގެން އައީ މި ދައިތަ ނޫންތޯ......؟\nސުވަރޭޖު ހިބަރު ވަދެއް ގާޖެއްސީ ނޫންބާ؟\nއޮގަސްޓް 7, 2019 07:41\nމިޝައިތޯނާ މަރުވުމުން ދެރަވާނީ ޝާހިދުމެން ކަހަލަ މީހުން..\nއަލްހަމްދުﷲ އަލްހަމްދުﷲ. އުފާވެރި ޙަބަރެއް.\nއޮގަސްޓް 7, 2019 08:06\nރާއްޖެއަށް އެކުވެރިއަކު ނުގެއްލޭ. ރާއްޖޭ ވެރިކަމަށް ސަވާރުވެ ތިބި ގުންޑާއިންނަށް އެކުވެރިއަކު ގެއްލުނީ.\nއޮގަސްޓް 7, 2019 08:22\nމީނާއަކީ މުސްލިމުންނާ ދެކޮޅުފަރާތެއްކަމަށް ބެލެވޭ އެއީ ކަޝްމީރުގެ ޖަރީމާއަށްް މީނާތާއީދުކޮށްފައިވާތީ ވީމާ، ސުޝްމާ މަރުވުމުން މުސްލިމް\nދިވެހިރާއްޖެއަށް އެކުވެރިއެއްގެއްލުނީކަމަށް ނުބެލެވޭ މުސްލިމުންނާދެކޮޅު\nފަރާތަކަށްނިސްބަތްކޮށް މިފަދަޢިބާރާތްބޭނުންކުރައްވާނަމަ އަހަރެން ހިތާމަ\nކުރަން ލާދީނީ ފަރާތަކުން މިފަދަޢިބާރާތްތައް ބޭނުންކުރައްވާކަމަށް ބެލުމުގެ\nފުރުސަތު ވަރަށްބޮޑު މުސްލިމްގައުމެއްގައި ލާދީނީޢިބާރާތް ބޭނުންނުކުރައްވާ\nއޮގަސްޓް 7, 2019 08:27\nކޮން އެކުވެރިއެއް ކިޔާކަށް ، އަހުރަންނަށް ކޮންބަލާއެއް ތިކަހަލަ މުސްލިމުންނަށް ނަފްރަތު ކުރާ ސައިތާނަކު މަރުވިޔަސް.\nއޮގަސްޓް 7, 2019 08:37\nދެން އަވަހަށް ސަރުކާރާ، މަޖްލިސް އޮތްގޮތަށް ދާންވީނު "ރާމްނާމް ސައްތޭހޭ" ކިޔަން\nއަބުދުއްލޯ ﷲ ރަސީދު\nއޮގަސްޓް 7, 2019 08:42\nއަހަރުމެން ހިތާމަކުރަން އިންޑިޔާގަ މުސްލިމުން އަނިޔާކުރާތި ، އަދި މިއަދު އުފާކުރަން ތިކަހަލަ އަނިޔާވެރިޔަކު މަރުވީތި\nގަމާރުންނަށް ނުފެންނާނެ އާލު ސައުދުން ޔަމަނުގަ މަރާވަރެއް.ޔާ ﷲ އަނިޔާވެރި މުސްލިމު ހަވާރިޖުން ގެ ވަކި ތަކުން މި އުއްމަތް ސަލާމަށް ކުރަށްވަފާދޭ\nއޮގަސްޓް 7, 2019 11:03\nއެކޮމެންޓުގައި ނުބުނެއެއްނުން ސައޫދުންނަކީ މުސްލިމުންގެ އެކުވެރިންނޭ. ކަލޭ ހީކުރަނީ ހުރިހާ މުސްލިމުންނަކީ ސައޫދީންކަމައްތަ؟ ސައޫދީންގެ ވެރިކަމާއި އިބޫގެ ސަރުކާރާއި ވަކިތަފާތެއްނެތް، އިސްރާއިލާއި އެމެރިކާއާއި އިގިރޭސިވިލާތް ފަދަ މުސްލިމުންނަށް އަނިޔާވެރިވާ ގައުމުތަކާ އެގުޅުންބާއްވަނީ. ހަގީގީ މުސްލިމުންނަކީ ގުރުއާނާއި ސުންނަތަށް އަމަލުކުރާ މުސްލިމުން، ކޮންމެހެން ސައުދީ އަރަބިޔާއަށް އުފަންވީތީ މުސްލިމަކަށް ނުވާނެ, މުސްލިމަކަށް ވެވޭނީ އަމަލުކުރަންޖެހޭ އިސްލާމީ ގޮތްތަކަށް އަމަލުކޮށްގެން. އިސްލާމްދީނުގައި ނޯވޭ ހަނގުރާމައިގައި ކުޑަކުދީންނާއި އަންހެނުންނާއި މުސްކުޅިންނާއި އަމާންދޭ މީހުން މަރާކަށް. އެކަމަކު ސައޫދީން އެއަށް އަމަލު އެބަކުރޭތަ؟ ކަލެއަކީ ގަމާރު\nއޮގަސްޓް 7, 2019 15:56\nމުސްލިމު ނަން ތައް ކިޔާމީހުން މުސްލިމުން މެރި ވަރު މާ ގިނަ.ތިމާ މެންގެ ފޫ ކޮޅުގަ ހުރި ގުއި ނުގެންނާނެ\nއޮގަސްޓް 7, 2019 10:03\nރާއްޖެއަށް އެ ގެއްލުނީ ޤައްދާރެއް.


SunOnline: Equatorial Guinea ah gennan ulhunu bagaavaatheh naakaamiyaabukohlaifi\nއެކުއެޓޯރިއަލް ގިނީއަށް ގެންނަން އުޅުނު ބަޣާވާތެއް ނާކާމިޔާބުކޮށްލައިފި\nރުގިއްޔާ މުހައްމަދު މޫސާ 04 Jan 2018, 16:10\nއެކުއެޓޯރިއަލް ގިނީގެ ރައީސް ޓިއޮޑޯރޯ އޮބިއަންގް ނުއެމާ މަބަސޯގޯގެ ސަރުކާރުން ވައްޓާލަން ބަޔަކު މަސައްކަތް ކުރި އެގައުމުން ބުނޭ -- ފޮޓޯ: ރޮއިޓާސް\nމަލާބޯ (ޖެނުއަރީ 4): އެކުއެޓޯރިއަލް ގިނީއަށް މިދިޔަ މަހު ގެންނަން މަސައްކަތް ކުރި ބަޣާވާތެއް ނާކާމިޔާބުކޮށްފައިވާ ކަމަށް އެގައުމުގެ ސަރުކާރުން ބުނެފި އެވެ.\nއެކުއެޓޯރިއަލް ގިނީގައި އޮތް ޓިއޮޑޯރޯ އޮބިއަންގް ނުއެމާ މަބަސޯގޯގެ ސަރުކާރުން ބުނި ގޮތުގައި ބަޣާވާތް ގެންނަން މަސައްކަތް ކުރީ ޗޭޑް، ސޫދާން އަދި ސެންޓްރަލް އެފްރިކަން ރިޕަބްލިކަށް ނިސްބަތްވާ ހަތިޔާރު އެޅި ބަޔެކެވެ. އަދި އެމީހުންނަށް ހަރަދު ކުރީ ރައީސް މަބަސޯގޯގެ ސަރުކާރާ އިދިކޮޅު ބައެއް ކަމަށާއި ބޭރު ގައުމަކުން ވެސް އެކަމަށް އެއްބާރުލުން ދީފައިވާ ކަމަށް ގިނީން ބުންޏެވެ. ނަމަވެސް އެއީ ކޮން ބައެއް ކަން އެގައުމުން ހާމަ ނުކުރެ އެވެ.\nއެކުއެޓޯރިލް ގިނީގެ ނޫސްތަކުން ބުނާ ގޮތުގައި އެބަޣާވާތް ކުރަން މަސައްކަތް ކުރީ މިދިޔަ މަހުގެ 27 އާއި 28އާ ދޭތެރޭގަ އެވެ.\nކެމެރޫންގެ މީޑިއާއަކުން ބުނި ގޮތުގައި މިދިޔަ މަހުގެ ފަހުކޮޅު އެގައުމުގެ ފުލުހުން ވަނީ އެގައުމާއި އެކުއެޓޯރިއަލް ގިނީއާ ދެމެދު އޮންނަ ބޯޑަރު ކައިރިން ޗޭޑްގެ ހަތިޔާރު އެޅި 30 މީހަކު ހައްޔަރުކޮށްފަ އެވެ. އަދި އޭގެ ފަހުން ރައީސް މަބަސޯގޯ ވަނީ އެބޯޑަރު ބަންދު ކުރަން އަމުރު ކުރައްވާފަ އެވެ.\nރައީސް މަބަސޯގޯ އެކުއެޓޯރިއަލް ގިނީގައި ވެރިކަން ކުރައްވަން ފެއްޓެވީ 1979ގަ އެވެ. އޭނާއަކީ އެފްރިކާގެ ގައުމެއްގައި ވެރިކަން ކުރައްވާތާ އެންމެ ގިނަ ދުވަސްވީ ރައީސެވެ.\nއުމުރުން 75 އަހަރުގެ މަބަސޯގޯގެ ވެރިކަމުގައި އެގައުމުގައި ވަނީ ކޮރަޕްޝަނާއި، ފަގީރު ކަމާއި، އިންސާނީ ހައްގުތަކަށް އަރައިގަތުމުގެ މައްސަލަތަށް އިތުރުވެފައި ކަމަށް ހިއުމަން ރައިޓްސް ވޮޗްއިން ބުނެ އެވެ.\nއަދި މިދިޔަ އޮކްޓޯބަރު މަހު ފްރާންސުގެ ކޯޓަކުން ވަނީ ރައީސް މަބަސޯގޯގެ ދަރިކަލުންގެ މައްޗަށް ސަރުކާރުން ވައްކަން ކުރުމާއި މަނީ ލޯންޑާ ކުރުމުގެ ކުށް ސާބިތުކޮށްފަ އެވެ. އޭގެ ސަބަބުން އޭނާގެ މައްޗަށް ތިން އަހަރުގެ ޖަލު ހުކުމެއް ކުރި ނަމަވެސް އެހުކުމް ވަނީ ބާތިލުކޮށް، 35 މިލިއަން ޑޮލަރުން ޖޫރިމަނާކޮށްފަ އެވެ. (އަލްޖަޒީރާ)\nއެސްވާޓީނީގެ ބޮޑުވަޒީރު ކޮވިޑު ޖެހި، އަވަހާރަވެއްޖެ\nއެފްރިކާގެ ބައެއް ސަފީރުންނާ މިނިސްޓަރު ބައްދަލުކުރައްވައިފ


Dho?! Zai ge huvafenun anhenunnah thafaathu gym eh\nޒައިގެ ހުވަފެން ހަގީގަތަކަށް؛ އަންހެނުންނަށް ހާއްސަ ތަފާތު ޖިމެއް\nBy: Ahmed Jaishan\nކަސްރަތުކޮށް އެކްޓިވްކޮށް އުޅުމަށް ޒައިނަބް މަންސޫދު (ޒައި) އަބަދުވެސް އިސްކަންދެ އެވެ. ހަރަކާތްތެރި ދިރިއުޅުމުގެ ތެރެއިން އެންމެ ދެކެމުން އައި ހުވަފެނަކީ އަމިއްލަ ޖިމެއް ހުޅުވުމުގެ ހުވަފެނެވެ. އެންމެ ފަހުން ޒައި އެ ހުވަފެން ހަގީގަތަކަށް ހެދީ އަންހެނުންނަށް ބޮޑު އުއްމީދަކާއި ރައްކާތެރި މާހައުލަކާ އެކުގަ އެވެ. އެއީ "ވީރު"ގެ ނަމުގައި ހުޅުވި އަންހެނުންނަށް ހާއްސަ ތަފާތު ޖިމެކެވެ.\nއުމުރުން 29 އަހަރުގެ ޒައި އަށް އެކްޓިވް ލައިފްސްޓައިލެއްގެ ތެރެއަށް އެންމެ ފުރަތަމަ ސީރިއަސް ގޮތެއްގައި ވަދެވުނީ އޯލެވެލް އަށް ފަހުގަ އެވެ. އޭގެ ކުރިން ވެސް ޒައި އަކީ ތަފާތު އެކި ކުޅިވަރު ކުޅެ އެކްޓިވްކޮށް އުޅުނު ޒުވާނެކެވެ. ނަމަވެސް އޯލެވެލް އަށް ފަހު އޭނާ ފެށީ ކަސްރަތުކުރާ ތަނަކަށް ދާށެވެ. ކަސްރަތުކޮށް އިތުރަށް އެކްޓިވް ވާން ހިތްވަރު ލިބުނީ އެހާ ހިސާބުންނެވެ.\nވީރު ޖިމް. -- ދޯ ފޮޓޯ : ފަޔާޒް މޫސާ\n"އެހާ ހިސާބުން ފެށިގެން ވެސް ދެކެމުން އައި ހުވަފެނެއް އެއީ. ކޮންމެވެސް ދުވަހަކުން އަމިއްލަ ޖިމެއް ހުޅުވަން ބޭނުންވާ ކަމުގެ ހުވަފެން،" ޒައި ކިޔައިދިނެވެ.\nއެންމެ ފަހުން އެ ހުވަފެން ހަގީގަތަކަށް ހެދުމުގެ އަމަލީ މަސައްކަތް ފެށުނީ މިދިޔަ އަހަރު އެވެ. އެ މަސައްކަތް ފެށުނު ހިސާބުން ވެސް ޒައިގެ ގޯލެއް އޮތެވެ. އެއީ ޖިމެއް ހަދާއިރު އެތަނަކީ އަންހެނުންނަށް ހާއްސަ ތަނަކަށް ހެދުމަށެވެ.\nވީރު ޖިމްގެ ތެރެއިން --- ދޯ ފޮޓޯ : ފަޔާޒް މޫސާ\n"ޖިމެއް ހަދަން ވިސްނި އިރު ބެލީ އަންހެނުންނަށް އެންމެ ރައްކާތެރި އަދި އެންމެ ކޮމްފޮޓަބަލްކޮށް ވޯކްއައުޓް ކުރުމަށް އޮތީ ކޮން ގޮތެއްތޯ،" ޒައި ބުންޏެވެ.\nސަބަބަކީ ގިނަ ފަހަރަށް، ޖިމްތަކަކީ ދެ ޖިންސުގެ މީހުންތައް އެކީގައި ހަރަކާތްތެރިވާ ތަނަކަށް ވިޔަސް އަންހެނުން ގިނަ ފަހަރަށް އެންމެ ކޮމްފޮޓަބަލް ނުވުން ކަމަށް ޒައި ބުންޏެވެ. އެއާ ގުޅިގެން އެތައް ބަޔަކު ޖިމަށް ދާން ބޭނުންވި ނަމަވެސް ޖިމަށް ދިޔުމަށް ޖެހިލުންވެ އެވެ.\nވީރު ޖިމްގެ ޗޭންޖިން ރޫމް އަދި ފެންވަރާ ކޮޓަރި --- ދޯ ފޮޓޯ : ފަޔާޒް މޫސާ\nޒައި ބޭނުންވީ އެ ހުރިހާ ކަމަކަށް ބެލުމަށް ފަހު އަމިއްލަ ތަނެއް ހުޅުވުމަށެވެ. ވީރު ޖިމަކީ ކޮންމެ އަންހެނަކަށް ވެސް ކަސްރަތު ކުރަން ބޭނުން ނަމަ ރައްކާތެރި މާހައުލެއް ފޯރުކޮށްދިނުމަށް ޒައި ހުޅުވި ޖިމެކެވެ. އަންހެނުންނަށް އެތައް ފަސޭހަތަކެއް ވެސް އެ ޖިމުން ލިބޭނެ އެވެ.\nވީރު ޖިމްގެ އެންމެ ހާއްސަ އެއް ކަމަކީ، ކިތަންމެ ބިޒީ ޝެޑިއުލެއްގެ ތެރެއިން ވެސް ކަސްރަތު ކޮށްލުމަށް ވަގުތުކޮޅެއް ލިބިއްޖެ ނަމަ އެ ފުރުސަތު ފަހިކޮށްދޭނެ ތަނަކަށް ވާތީ އެވެ.\nވީރު ޖިމްގެ ތެރޭގައި ހުންނަ ނަމާދު ކޮޓަރި --- ދޯ ފޮޓޯ : ފަޔާޒު މޫސާ\n"މަސައްކަތުގައި ބިޒީކޮށް އުޅެލާފައި އޮފިޝަލް އެއްޗެހީގައި އައިސް އެއްޗެހި ބަދަލުކޮށްލައިގެން ކަސްރަތު ކުރެވޭނެ ފުރުސަތު މިތަނުން އޮންނާނެ،" ޒައި ކިޔައިދިނެ އެވެ.\nއެ ޖިމްގައި ފާހަގަކޮށްލެވޭ އެއް ފީޗާ އަކީ ލޮކަރު ސިސްޓަމްގެ ފީޗާ އެވެ. އެ ލޮކަރުތައް ފަރުމާކޮށްފައިވަނީ ރަސްމީ ހެދުން އަދި ދިގު ހެދުތައް ރޫ ނުޖެހޭ ގޮތަށް އެއްކޮށް އަޅުވާލެވޭނެ ވަރަށް ދިގުކޮށެވެ. އަދި ޖިމަށް ދާ ހުރިހާ އެންމެނަށް ވެސް ފެންވަރައި ތައްޔާރުވެވޭނެ ފަދަ ހިދުމަތް ވަނީ އެ ޖިމުގައި ގާއިމުކޮށްފަ އެވެ. ނަމާދުކުރަން ހާއްސަ ކޮޓަރިއެއްގެ އިތުރުން ޒަމާނީ ސޯނާ ކޮޓަރިއެއް ވެސް އެ ޖިމުގައި ހުންނާނެ އެވެ.\nވީރު ޖިމްގެ ތެރޭގައި ހުންނަ ސޯނާ ކޮޓަރި --- ދޯ ފޮޓޯ : ފަޔާޒް މޫސާ\nވީރު ޖިމަކީ އެތަނަށް ދާ ކޮންމެ މީހަކަށް ވެސް ފަސޭހަ ވަގުތެއްގައި ކަސްރަތު ކުރެވޭނެ ގޮތަށް ގަޑިތައް ރާވާލެވޭނެ ތަނެކެވެ. އެތަނުން ފަތިހު 5:30 އިން ފެށިގެން 11:00 އާ ހަމަ އަށް އަދި މެންދުރު ފަހު 1:00 އިން ފެށިގެން ރޭގަނޑު 10:00 އާ ހަމައަށް އެ ޖިމް ހުންނާނީ ހުޅުވައިފަ އެވެ. މިއީ ބިޒީ ޝެޑިއުލްގައި އުޅޭ އަންހެނުންނަށް ފަސޭހަ ވާނެ ގޮތަށް ޝެޑިއުލްތައް ހަމަޖައްސާލަން ފަސޭހަ ފުރުސަތަކަށް ވާނެ އެވެ.\nއުމުރުން 29 އަހަރުގައި ޒައި އަމިއްލަ ޖިމެއް ހުޅުވައި މަސް ދުވަސްވީ އިރު މުޅި ޕްރޮސެސްގެ ތެރޭގައި އެންމެ އުނދަގޫ ކަމަކަށްވީ މާކެޓިންގެ މަސައްކަތެވެ. ކްލައިންޓުންނަށް ރީޗުވާން އަދި ދަތިތަކެއް އުޅުން އެއީ ޒައި ފާހަގަކުރާ ދަތިކަމެވެ. ނަމަވެސް މިހާރު މަޑުމަޑުން އެކަމަށް ވެސް އަންނަނީ ހައްލެއް ލިބެމުންނެވެ.\nއަމިއްލަ ޖިމެއް ހުޅުވުމުގައި އެންމެ ބޮޑު އެހީތެރިކަމެއް ލިބުނީ ޒައިގެ ފިރިމީހާގެ ފަރާތުންނެވެ. އެއީ ޒައިގެ ހުވަފެން ހަގީގަތަށް ހެދުމުގައި އެންމެ ބޮޑު އެހީ ކަމަށް އޭނާ ގަބޫލުކުރެ އެވެ.\nވީރު ޖިމް ހުޅުވިތާ މާ ގިނަ ދުވަސްތަކެއް ނުވި ނަމަވެސް ކުރިއަށް އޮތް ތަނަށް ޒައިގެ ބޮޑެތި އުއްމީދުތަކެއް އެބައޮތެވެ. އަދި ވީރުގެ ކުރިމަގު ވެސް އުޖާލާކޮށް ފެންނަ ކަމަށް ޒައި ގަބޫލުކުރެ އެވެ.\nކައިވެނިކުރާނަމަ ނެށުމުގެ ޝޯއަކަށް ވެސް ފަރިތަކުރަންޖެހޭ\nނިދާ ގޮތް، ސްކްރީންގެ އަލި: ހަމަށް ގެއްލުންވޭ!\nތިޔަ ރަށު މީހުން މިއަށް ކިޔަނީ ކީކޭ؟\nCopyright © 2022 Dho.mv


އޭދަފުށީ ފަޅު ހިއްކައިދޭނީ އިތުރު ބަނދަރަކާވެސް އެކު: ގާސިމް\n12 މޭ 2013\nބ.އޭދަފުށި، މެއި 11، 2013 – މި އަހަރުގެ ރިޔާސީ އިންތިހާބުގެ ކެމްޕޭނުގައި ޖުމްހޫރީ ޕާޓީގެ ލީޑަރު އޭދަފުއްޓަށް ވަޑައިގަތުމުން މަރުހަބާ ކިޔަނީ. —\nޖުމްހޫރީ ޕާޓީގެ ވެރިކަމެއްގައި އޭދަފުށީގައި އިތުރު ބަނދަރަކާ އެކީގައި ފަޅުން ހިއްކެން އޮތް އެންމެ ބޮޑަކަށް ހިއްކައިދެއްވާނެ ކަމަށް އެ ޕާޓީގެ ރިޔާސީ ކެންޑިޑޭޓް ގާސިމް އިބްރާހީމް ވިދާޅުވެއްޖެ އެވެ.\nއެ ޕާޓީން ބ. އަތޮޅަށް މިހާރު ކުރާ ކެމްޕޭން ދަތުރުގައި އޭދަފުށީ ރައްޔިތުންނާ ބައްދަލު ކުރުމަށް ބ. އަތޮޅު ތައުލީމީ މަރުކަޒުގެ ރޭ ބޭއްވި ބައްދަލުވުމުގައި ވާހަކަ ދައްކަވަމުން ގާސިމް ވިދާޅުވީ އޭދަފުށީގައި އިތުރު ބަނދަރަކާ އެކީގައި ފަޅުން ހިއްކެން އޮން އެންމެ ބޮޑަކަށް ހިއްކައިދީ މިރަށުގެ ރައްޔިތުންނަށް ބޯހިޔާވަހިކަން ހޯދައި ދެއްވާނެކަމަށެވެ.\nއަދި މީގެ އަހަރުތަކެއް ކުރިން މިރަށު ބަނދަރުގެ އިރުމަތީ ހުރަސް ވާޓަރުގައި ޖަހާފައިވާ ޝީޓްޕައިލް ތައް މަތިން އަޅަންޖެހޭ ޝީޓް އަޅާ ނުނިމިހުރިކަން ފާހަގަ ކުރައްވަމުން ގާސިމް ވިދާޅުވީ، އެކަން ކުރުމަށް މިއަހަރުގެ ބަޖެޓްގައި ހިމެނިފައިވާތީ އެ ފައިސާ ލިބިގެން މި މަސައްކަތް ކޮށްދެއްވައިތޯ ރައްޔިޔުންގެ މަޖިލިސް މެދުވެރިކޮށް ކުރެވެން އޮތް ހުރިހާ މަސައްކަތެއްވެސް ކޮށްދެއްވާނެ ކަމަށެވެ.\n“މިއަހަރު ނިމުމުގެ ކުރިން ސަރުކާރުން އެ މަސައްކަޔް ކޮށްނުދެއްވައިފިނަމަ، ކައުންސިލުން އެދިވަޑައިގެންނެވި ގޮތަށް އެކަމަށް ދާ ޚަރަދުގެ ދެބައިކުޅަ އެއްބައި އަޅުގަނޑު ދީގެން ހަދައިދޭން،” ގާސިމް ވިދާޅުވި އެވެ.\nއޭދަފުށީގައި ބޭއްވި ޖުމްހޫރީ ޕާޓީގެ ޖަލްސާގައި ގާސިމް ވިދާޅުވީ ކަނޑުމަތީގެ ހާދިސާތަކުގައި ގެއްލޭ މީހުންނާއި އުޅަނދު ފަހަރު އިތުރުވަމުންދާއިރު އަދި ކަނޑުފޭރުމުގެ ނުރައްކާ އޮތްއިރު އަސްކަރިއްޔާގެ ގާބިލުކަން ވަރުގަދަކުރުން ވާޖިބު ކަމަށެވެ. އެގޮތުން ޖުމްހޫރީ ޕާޓީގެ ސަރުކާރެއްގައި މާލެ އަތޮޅުގެ އުތުރު ތިލަފަޅު ހިއްކައި ތަރައްގީކޮށް، އެ ތަނުގައި އަސްކަރިއްޔާގެ ވަޔާއި ކަނޑުގެ ފްލީޓުތަކުގެ ހާއްސަ މަރުކަޒެއް ތަރައްގީކުރާނެ ކަމަށް ގާސިމް ވިދާޅުވި އެވެ. އަދި ޝަރުއީ ނިޒާމުގެ ތަރައްގީއަށްޓަކައި އެ ދާއިރާ އަށް މިހާރު އެންމެ ބޮޑަށް ކުރިމަތިވެފައިވާ އިމާރާތުގެ ދަތިކަން ފިލުވައި ދިނުމަށްޓަކައި ސުޕްރީމް ކޯޓާއި ހައި ކޯޓަށް ހާއްސަ އިމާރާތެއް ވެސް ޖޭޕީ ސަރުކާރުގެ ފުރަތަމަ ދެ އަހަރުތެރޭގައި ބިނާކުރާނެ ކަމަށް ގާސިމް ވިދާޅުވި އެވެ.\nމޭ 23, 2013 at 4:08 pm\nކޮންމެ ވެރިކަމަކު މިރަށަށް ކުރަންޖެހޭ، ލިބެންޖެހޭ ބައިވަރު އޮންނާނެ. އެކަން ކުރާނެވެސްމެ…… މައުމޫނުވެސް ހެދީ އެހެންނު……\nމޭ 12, 2013 at 5:59 pm\nނަޝީދު މިވީހާތަނަށް ނެތް މިރަށަށް ކަމެއްކޮށްދީފައެއް. ފެއިލް ނަޝީދު\nމޭ 12, 2013 at 1:41 pm\nމަވެސް ގާސިމަށް.އަންނި މި ދެން ކާކު ؟ ހުސް ދޮގު ވިއްކައިގެން ވޯޓް ހޯދަން އުޅުނަސް މިފަހަހަރަކު ނުވާނެ ތިކަމެއް. އެއް ބުރުން ފެއިލް.\nމޭ 12, 2013 at 1:16 pm\nމަގޭ ވޯޓް ގާސިމަށް. އަންނި ކަމެއްކޮށްދޭނީ ރައްޔިތުންނަކަށްނޫން. ޕާޓީއަށް. ޕާޓީ މީހުން ގިން ރަށްރަށަށް. އެހެނެއްނޫން ގާސިމް ކޮންމެރަށަކަށްވެސް ކަންތައްކޮށްދޭނެ. އެކަން ވާނީ ހަމަ ގާސިމަށް.\nމޭ 12, 2013 at 12:06 pm\nAdhuge Tharahgeege Baanee Rasees Nasheed aa verikan Haavaalu kurahvaaebeyfulaa ah tharahgee geneveyne kan yegeen.\nމޭ 12, 2013 at 12:05 pm\nއޭދަފުށީ ގިނަ މީހުން ވިކިއްޖެ.!\nމޭ 12, 2013 at 12:04 pm\nނުވާނެ އެއްކަމެއްވެސް. ތިކަން ކުރެވޭނީ ނަސީދަށް އެކަނި.! ބިން ހިއްކަން އެހާ ގާބިލް މީހެއް ނެޠް.


ވެކްސިން ޖަހަން ގައުމުގެ ވަރަށް ގިނަ ބަޔަކު ބޭނުމެއްނޫން!: ޕާކިސްތާނުގެ ދިރާސާ | Sandhaanu\nވެކްސިން ޖަހަން ގައުމުގެ ވަރަށް ގިނަ ބަޔަކު ބޭނުމެއްނޫން!: ޕާކިސްތާނުގެ ދިރާސާ\nޕާކިސްތާނުގައި ކޯވިޑް-19އަށް ވެކްސިން ދިނުމުގެ ތައްޔާރީތައް ވަމުންދާއިރު، ދިރާސާތަކުން ދައްކާގޮތުގައި އެ ގައުމުގެ ގާތްގަނޑަކަށް ދެބައިކުޅަ އެއްބައި މީހުން ވެކްސިން ޖަހާކަށް ބޭނުމެއް ނޫނެވެ.\nދުނިޔެއަށް މަޝްހޫރު އަދި އިތުބާރު ހުރި އިދާރާއަކުން ޕާކިސްތާނުގައި ހެދި ދިރާސާއަކުން ދައްކަނީ އެ ގައުމުގެ 49 ޕަސެންޓު މީހުން ކޯވިޑް-19 އިން ރައްކާތެރިވުމަށް ވެކްސިން ޖަހަން ބޭނުން ނުވާކަމެވެ.\nޕާކިސްތާނުގެ އެކުވެރި އަދި އަވަށްޓެރި ޗައިނާއިން ވަނީ ޕާކިސްތާނަށް މި ހަފުތާގައި ވެކްސިންގެ ފަސްލައްކަ ޑޯޒް ހަދިޔާކޮށްފައެވެ.\nޕާކިސްތާނުގެ ޑްރަގް ރެގިއުލޭޓްރީ އޮތޯރިޓީން ވަނީ ޗައިނާއާއި އިނގިރޭސިވިލާތާއި ރަޝިޔާގައި އުފައްދާފައިވާ ވެކްސިން އެގައުމުގެ ރައްޔިތުން ބޭނުންކުރުމުގެ ހުއްދަ ދީފައެވެ. އަދި ދުނިޔޭގެ މަޝްހޫރު އަދި ދުނިޔޭގެ ސިއްހަތު ޖަމްއިއްޔާއިން ގަބޫލު ކުރާ ވެކްސިންތައް އަމިއްލަ ފަރާތްތަކުން ބޭނުން ކުރުމާމެދު ވެސް މައްސަލައެއް ނެތްކަމަށް ބުނެފައެވެ.\nސާވޭގައި ސުއާލުކުރެވުނު މީހުންގެ ތެރެއިން 48 ޕަސެންޓު މީހުން ބުނެފައިވަނީ ވެކްސިން ޖެހުމަށް އެމީހުން ތިބީ ތައްޔާރަށްކަމަށެވެ.\nޕޯލިއޯ ވެކްސަން ދިނުމުގެ ޚިދުމަތުގައި އުޅޭ އަންހެނަކު ޖަރުމަނުގެ ނިއުސް އެޖެންސީ ޑީޕީއޭއާ ވާހަކަދައްކަމުން ބުނީ ކޮރޯނާ ވައިރަސްގެ ވެކްސިން އޭނާގެ އާއިލާއަށް ދޭކަށް އޭނާ ބޭނުންއްނޫންކަމަށެވެ.\n“އެމީހުންނަށް ވެކްސިން ދޭންޖެހޭކަމަކަށް އަހަންނަކަށް ގަބޫލެއް ނުކުރެވޭ..” އޭނާ ބުންޏެވެ. “ކޮރޯނާ ވައިރަސް ޖެހިގެން ބަޔަކަށް ނުބައި އަސަރުތަކެއް ކުރާތަނެއް އަހަންނަކަށް ނުފެނޭ.”\nމިޔާން އާސިފަކީ ޕިޝާވަރުގައި ވިޔަފާރި ހިންގާ މީހެކެވެ. އޭނާ ހުރީ ވެކްސިން ޖަހާ ގޮތަކަށް ނޫނެވެ. ނަމަވެސް އޭނާ ހުންނަނީ ރައްކާތެރިކަމުގެ ފިޔަވަޅުތައް އަޅައިގެންގެންކަމަށް އޭނާ ބުންޏެވެ.\nސަރުކާރުން ހާމަކޮށްފައިވާ އަދަދުތަކަށް ބަލާއިރު ޕާކިސްތާނުން މިހާތަނަށް ކޮރޯނާ ވައިރަސް ޖެހުނީ ފަސްލައްކައަށް ވުރެ ގިނަ މީހުންނަށެވެ. މަރުވީ ގާތްގަނޑަކަށް 11 ހާހެއްހާ މީހުންނެވެ.\nސިއްހީ މާހިރުން ބުނާގޮތުގައި ޕާކިސްތާނުގައި ކޮރޯނާ ވައިރަހަށް ޓެސްޓު ކުރެވޭ މީހުންގެ އަދަދު މަދެވެ. އެހެންވެ ސަރުކާރުން ހާމަކުރާ އަދަދަށްވުރެ ވައިރަސް ޖެހުނު މީހުންގެ ހަގީގީ އަދަދު ވަރަށް ބޮޑުތަން އިތުރު ވާނެ އެވެ.\nމައުލޫމާތު: ވޮއިސް އޮފް ޖާމަނީ


Yameen jalugai onnavanikoh nizaamaa behey mashvaraa eh nukureveyne: Adam Shareef | Mihaaru\nޔާމީން ޖަލުގައި އޮންނަވަނިކޮށް ނިޒާމާ ބެހޭ މަޝްވަރާއެއް ނުކުރެވޭނެ: އާދަމް ޝަރީފް\nމަޑުއްވަރި ދާއިރާގެ މެމްބަރު އާދަމް ޝަރީފް، މަޖިލީހުގެ ޖަލްސާއެއްގައި ވާހަކަ ދައްކަވަނީ. އޭނާ ވިދާޅުވީ ޔާމީން ޖަލުގައި އޮންނަަވަނިކޮށް ނިޒާމާ ބެެހޭ މަޝްވަރާއެއް ނުކުރެވޭނެކަމަށް---ފޮޓޯ: މަޖިލިސް\nކުރީގެ ރައީސް އަބްދުﷲ ޔާމީން ޖަލުގައި އޮންނަވަނިކޮށް، ރާއްޖޭގެ ވެރިކަމުގެ ނިޒާމު ބަދަލުކުރުމުގެ މަޝްވަރާ ނުކުރެވޭނެ ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ ޕީއެންސީ މެމްބަރު އާދަމް ޝަރީފް މިއަދު ވިދާޅުވެއްޖެ އެވެ.\nރާއްޖޭގެ ވެރިކަން ހިންގުމުގެ ނިޒާމު ރިއާސީ ނިޒާމަކުން ބަރުލަމާނީ ނިޒާމަކަށް ބަދަލުކުރަން ކާށިދޫ ދާއިރާގެ މެމްބަރު އަބްދުﷲ ޖާބިރު ހުށަހެޅުއްވި ބިލަށް މަޖިލީހުގެ މިއަދުގެ ޖަލްސާގައި ކުރި ބަހުސްގައި އާދަމް ޝަރީފް ވިދާޅުވީ އިދިކޮޅު ފަރާތްތައް ތިބީ ނިޒާމުގެ ކަންތަކުގައި ރައްޔިތުން ނިންމާފައިވާ ގޮތަށް ކުރިއަށްދާން ކަމަށެވެ. ރާއްޖޭގެ ރައްޔިތުން އެކަމުގައި ކުރިން ގޮތެއް ނިންމާފައިވާ ކަމަށް ވެސް އޭނާ ވިދާޅުވި އެވެ.\n"އެހެން ނަމަވެސް ރާއްޖޭގެ ވެރިކަމުގެ ނިޒާމަށް ބޮޑު ބަދަލެއް ގެންނަން މިވަރުގެ ކަމެއް ހުށަހެޅިގެން ދާއިރު ހަގީގަތުގައި އަޅުގަނޑުގެ އަމިއްލަ ޒަމީރު ގަބޫލެއް ނުކުރޭ ދިވެހިރާއްޖޭގައި ޑިމޮކްރެޓިކް ވެރިކަމެއް، މަލްޓިޕާޓީ ޑިމޮކްރަސީގެ ވެރިކަމެއްގައި ފުރިހަމަ ދައުރެއް ފުރިހަމަކުރެއްވި ރައީސް އަބްދުﷲ ޔާމީން އަބްދުލް ގަޔޫމް ޖަލުގައި އޮންނަވަނިކޮށް މިކަހަލަ މަޝްވަރާއަކަށް ދާކަށެއް އަަޅުގަނޑު ތައްޔާރެއް ނޫން،" އާދަމް ޝަރީފް ވިދާޅުވި އެވެ.\nBarulamaanee nizaamuge bilaa eku hoonu zuvaabeh\nއެކަމަކު ރައްޔިތުންނަށް ލާބަ އާއި މަންފާވާ ގޮތަށް ވެރިކަން ކުރުމަކީ ވަކި ނިޒާމަކަށް ހާއްސަ ކަމެއް ނޫން ކަމަށް ވެސް އޭނާ ވިދާޅުވެ، ނިޒާމު ބަދަލުކުރަން ފުރުސަތު އޮތްކަން ގަބޫލުކުރައްވާ ކަން ވެސް އޭނާ ވިދާޅުވި އެވެ. އޭނާ ވިދާޅުވީ އިޚުލާސްތެރިކަން އޮތިއްޔާ ކޮންމެ ނިޒާމަކުން ވެސް ފައިދާކުރާނެ ކަމަށެވެ. ކޮންމެ ނަމެއްގައި އޮތް ނަމަވެސް ރާއްޖޭގައި މިހާރު ކުރާތަން ފެންނަނީ އޭނާ ތުހުމަތުކުރެއްވި ގޮތުގައި އާއިލީ ވެރިކަމެކެވެ.\n"މިއެއް ނޫން މަލްޓިޕާޓީ ޑިމޮކްރަސީގައި ރައްޔިތުން ބޭނުންވާނެ ގޮތަކީ،" އާދަމް ޝަރީފް ވިދާޅުވި އެވެ.\nވެރިކަމުގެ ނިޒާމު ބަދަލުކުރަން ކާށިދޫ ދާއިރާގެ މެމްބަރު އަދި ޑީއާރުޕީގެ ލީޑަރު އަބްދުﷲ ޖާބިރު އިސްލާހެއް ހުށަހެޅުއްވީ، އޭނާ ކުރިން ވިދާޅުވެފައިވާ ގޮތުގައި ރިއާސީ ނިޒާމުގައި ރައީސާއި ވަޒީރުން ޒިންމާދާރު ކުރުވޭވަރު ކުޑަކަމުން ރައީސްގެ ބާރު މާ ގަދަކޮށް އޮންނާތީ އެވެ. ރައްޔިތުންގެ މަޖިލީހަށް ބިލް ހުށަހެޅުއްވުމުގެ ކުރިން "މިހާރު" އަށް ޖާބިރު ވިދާޅުވެފައި ވަނީ ރިއާސީ ނިޒާމަކުން ރާއްޖޭގެ ވެރިކަން ހެޔޮ ގޮތުގައި ހިންގޭނެ ކަމަށް އޭނާ ގަބޫލު ނުކުރައްވާ ކަމަށެވެ.\nރައްޔިތުންގެ މަޖިލިސް މެމްބަރު އަބްދުﷲ ޖާބިރު (ކާށިދޫ) ރައީސް އަބްދުﷲ ޔާމީން މެމްބަރު އާދަމް ޝަރީފް (މަޑުއްވަރި)\n31 ކޮމެންޓް, 28 ރިއެކްޝަންސް\nޔާމީނަކީ ކާކު؟ އަހުރެން ދަންނަގޮތުގައި އޭނާއަކީ ގައިދީއެއް. ކޯޓުގެ ހުކުމަށް ތަބައެއްނުވޭ. ދައުލަތުން ދިރުވާލި ފައިސާ އަދިވެސް ނުދައްކާ. ވީއިރު އޭނާ މުހިންމީ ކޮންގޮތަކުން. ނިޒާމު ކަނޑައަޅާނީ ދިވެހި ރައްޔެތުން. ޔާމީނު ކުރާކަމެއްނޫން އެއީކީ. އަލިރަސްގެފާނޭ ކިޔައިގެން ބަޔަކު އުޅުނަސް ރައްޔެތުންނަށް އެނގޭ ޔާމީނަކީ ކާކުކަން. ދޮވުނީ ކިހާ ފައިސާއެއްކަންވެސް އެނގޭ.\nއެބުނާ ޔާމީނަކީ ކާކުކަން ނޭނގިގެން މިއުޅެނީ\nއާދަނު ތާއްޔާރު ނޫނިއްޔާ ކިހިލީގަ އަތއވިދެލައިގެން އަމައްޔާތްވެފަ ހުރޭ.. ރައްޔިތުން ނޫޅޭ އާދަނު އަދިވެސ ހުރީ ޔާމީނު ހައްޔަރުކުރިފަހުން ފަހަރުވަލީތޯ ބަލާކަށް... ބަހުސްއަށް ތައްޔާރުނޫނިއްޔާ ގޮސް ގޭގަ އޮވެބަލަ..\nޔާމީން ކުރިން ބުނަމުން އައީ ދިރުމެއްވާ ކޮންމެ ތާކު އުއްމީދެއްވޭ، އެހެންވީމަ އެއޮތީ ދިރުން އޮތްތާ އުއްމީދާ އެކު..\nއާދަނާ ތިވާހަކަ ހުއްޓާފަ ކޮންމެވެސް އެހެން ވާހަކައެއް ދައްކަވެއްޖެނު\nއާދަނަށް ޤާނޫނުއަސާސީގައި "ޔާމީނު" ކިޔާ މާއްދާއެއް އޮތްތަން ފެނިވަޑައިގަތީތޯ؟!!!!!!!!!!\nޔާމީނު ޖަލުގައޮތުމާއި ތިކަމާއޮތީ ކޮންގުޅުމެއް. ފެންނަ ނުފެންނަ ވޯޓްގަ ޔާމީނަށްވެސް ބޭނުންވާގޮޮތަކަށް ވޯޓްދެވޭނެ. ކުށްވެރިން މިނިވަންކުރަންޖެހޭ ސަބަބެއް ބިލެއްގެ ސަބަބުން އައިސްގެން ނުވާނެ.\nޔާމީނު ޖަލުގަ އޮއްވާ ރާއްޖޭ ރައްޔިތުން ހީސަމާސަކޮށް އެއްވެސް ކަމަކާގުޅިގެން އުފާ ފާޅުކޮށްގެންވެސް ނުވާނެ\nޔާމީނު ޖަލަށް ލީފަހުން މިހުންނަނީ ބޮޑުކަމު ނުގޮސް ...\nއަހަރުމެން ހަމައެކަނި سُبْحَانَ ٱللَّٰهِ އޭ ބުނެލުން ނޫން އިތުރު ވާހަކައެއް ދައްކާކަށް ބޭނުމެއްނޫން. އަހަރުމެންނީ ހަމަކަށަވަރުން މަގުފުރެދިފައިވާ ބައެއްނޫން.


ކުއީން، ޕްރިންސް ހެރީއަށް: ބޭނުން އިރަކު އެނބުރި އައުމުގެ ފުރުސަތު އެބައޮތް – Dhen.mv\nކުއީން، ޕްރިންސް ހެރީއަށް: ބޭނުން އިރަކު އެނބުރި އައުމުގެ ފުރުސަތު އެބައޮތް\nޝާހީ އާއިލާ އިން އަންހެނުންނާއި ދޭތެރޭ ބަހައްޓާ ތަފާތު ކުރުންތަކުގެ ސަބަބުން އެކަމަށް ކެތް ނުކުރެވިގެން އިނގިރޭސިވިލާތުގެ ޝާހީ އާއިލާ ދޫކޮށް ޕްރިންސް ހެރީ ވަނީ އަންހެނުން މޭގަން މާކަލް އަދި ދަރިފުޅު އާޗީ އާއެކު ކެނެޑާ އަށް ދިރިއުޅުން ބަދަލުކޮށްފައެވެ.\nޝާހީ އާއިލާގައި ހެރީ އާއި މޭގަން ނިންމަން ޖެހޭ އެންމެ ފަހުގެ ކަންތައް ނިންމުމަށް އިނގިރޭސިވިލާތަށް ޒިޔާރަތްކޮށްފައިވާއިރު ޕްރިންސް ހެރީއަށް ބޭނުން އިރަކު އެނބުރި އައުމުގެ ފުރުސަތު އެބަ އޮތް ކަމަށް ކުއީން ވަނީ ވިދާޅުވެފައެވެ. ރިޕޯޓުތައް ބުނާ ގޮތުގައި ކުއީން މިހެން ބުނެފައިވަނީ މަސްލަހަތު ފިނިކުރުމަށްޓަކައި ހެރީ އާއެކު ވިންޑްސަރ ކާސަލް ގައި ބޭއްވި މެންދުރުގެ ފަރިއްކުޅުއްވުމެއްގައެވެ.\nމިއި ހެރީ ކެނެޑާއަށް ދިރިއުޅުން ބަދަލުކުރި ފަހުން ކުއީން އާއި ދިމާވި ފުރަތަމަ ފަހަރު ކަމަށް ވެސް ރިޕޯތުތައް ބުނެއެވެ. އަދި ކުއީން ވަނީ ހެރީގެ ނިންމުމަށް އެންމެ ފުރިހަމައަށް އިހުތިރާމް ކުރާކަންވެސް ހާމަކޮށްފައެވެ. ހަމައެހެންމެ މި ދަތުރުގައި މާމަ ދަރިފުޅު އާޗީ އާއި ބައްދަލުނުވެވުމުން ކުއީން ނުހަނު ހިތާމަކުރެއްވި ކަމަށް ވެސް ރިޕޯޓުތައް ބުނެއެވެ.\nއަމިއްލަ އަނބިމީހާގެ ހައްގުގައި ޕްރިންސް ހެރީ ނިންމެވި ނިންމުމާއެކު ގިނަ ބައެއްގެ ލޯބި ހެރީއަށް ލިބިގެންދިޔައެވެ.